ישיבת מליאה, כנסת 17, פרוטוקול מספר הישיבה המאתיים-ושבעים-ושבע של הכנסת השבע-עשרה, 2008-12-29 00:00

דליה איציק: רבותי השרים, חברי חברי הכנסת, אדוני יושב-ראש האופוזיציה, הנני מתכבדת לפתוח את ישיבת הכנסת.

דליה איציק: היום יום שני, ב' בטבת התשס"ט, 29 בדצמבר 2008.

דליה איציק: הודעה למזכיר הכנסת.

דליה איציק: מזכיר הכנסת, בבקשה.

איל ינון: ברשות יושבת-ראש הכנסת, הנני מתכבד להודיעכם, כי הונחו היום על שולחן הכנסת – לקריאה ראשונה, מטעם הממשלה: הצעת חוק רשות השידור (תיקון מס' 21 והוראת שעה), התשס"ט–2008; הצעת חוק לתיקון פקודת מס הכנסה (מס' 169 והוראת שעה), התשס"ט–2008.

איל ינון: חוות-דעת מבקר המדינה בעניין מצב קבר רבי שמעון בר-יוחאי במירון וההיערכות לל"ג בעומר, דצמבר 2008; דין-וחשבון על פעולות מינהל מקרקעי ישראל לשנת התקציב 2007.

איל ינון: אמנה בדבר אשרור תיקון מזכר ההבנה בין המרכז הלאומי לחקר החלל של צרפת לבין סוכנות החלל הישראלית; אמנה בדבר ביטחון סוציאלי בין מדינת ישראל לבין הרפובליקה של בולגריה; הסכם בין המשרד להגנת הסביבה של מדינת ישראל לבין משרד הסביבה של קוריאה בדבר שיתוף פעולה בעניינים סביבתיים.

איל ינון: החלטות ועדת הכנסת בנושאים: שינוי בהרכב הסיעתי של סיעת "הבית היהודי מיסודן של המפד"ל והאיחוד הלאומי"; שינוי בהרכב הסיעתי של סיעת "העבודה-מימד בראשות עמיר פרץ"; החלטה בדבר שינוי שמה של סיעת "האיחוד הלאומי – מפד"ל, רשימה יהודית לאומית מאוחדת"; החלטה בדבר שכר חברי הכנסת (הוראת שעה), התשס"ט–2008.

איל ינון: תודה רבה.

דליה איציק: חברי חברי הכנסת, הדיון הזה מתקיים לבקשת 25 חברי הכנסת שחתמו, ואני אכן אישרתי אותו.

דליה איציק: ועדת הכנסת קבעה מסגרת דיון של חמש דקות לסיעות המונות עד שישה חברי הכנסת, ועשר דקות לסיעות שמונות שבעה חברי כנסת ומעלה.

דליה איציק: לכן, אני מזמינה אותך, אדוני ראש האופוזיציה, לפתוח את הדיון.

דליה איציק: יש לך עשר דקות.

דליה איציק: בבקשה.

בנימין נתניהו: גברתי היושבת-ראש, שרי הממשלה, חברי הכנסת, "על שלשה פשעי עזה ועל ארבעה לא אשיבנו", אמר עמוס.

בנימין נתניהו: על ירי על אזרחים, על הסתתרות מאחורי אזרחים, על גרימת סבל לאזרחינו וכן על גרימת סבל לאזרחיהם, נשיב לשלטון המרצחים בעזה מנה אחת אפיים.

בנימין נתניהו: על קריאתם להשמידנו, על הריקוד על חורבות יישובינו, על הרעלת המוחות והלבבות, על הרס התקוות – על כל אלה נגמול ביד חזקה, יד ישראל – –

דליה איציק: סליחה.

דליה איציק: אני לא מסכימה שתדברו שם.

דליה איציק: אדוני, בבקשה.

בנימין נתניהו: – – כדבר הנביא: "ושלחתי אש בחומת עזה".

בנימין נתניהו: אין אומה בתבל שהיתה נוהגת אחרת – –

קריאה: – – –

בנימין נתניהו: – – אין עם שהיה מתאפק זמן כה רב, זמן רב מדי.

בנימין נתניהו: זה שנים חברי ואני אומרים שההתנתקות תוליד מדינת טרור.

בנימין נתניהו: זה שנתיים אנחנו קוראים לנטוש את מדיניות ההבלגה ולאמץ מדיניות של התקפה.

בנימין נתניהו: זה חודשים אנו אומרים שהרגיעה היא אשליה, שצריך לעבור מפסיביות לאקטיביות.

בנימין נתניהו: אבל, כרגע, זו העת להתמקד בהווה ובעתיד.

בנימין נתניהו: אין לנו אפשרות להחזיר את השנים של אובדן השקט לילדי שדרות והדרום, אבל יש לנו אפשרות יחד להבטיח שהעתיד ייראה אחרת.

מוחמד ברכה: אתה עוד לא ראש ממשלה – – –

בנימין נתניהו: נכון עשה ראש הממשלה כשהכריע להפסיק את הספיגה הפסיבית ולעבור להתקפה אקטיבית.

בנימין נתניהו: טוב עושים מפקדי וחיילי צה"ל שיצאו לקרב להגן על אזרחי מדינת ישראל.

בנימין נתניהו: אנו מחזקים את ידי לוחמינו, כפי שאנו מאמצים אל לבנו את תושבי הדרום שעומדים בגבורה תחת האש המתמשכת.

בנימין נתניהו: מטרת ישראל צריכה להיות כפולה: הפסקת הירי על יישובינו והסרת איום הטילים מעזה.

בנימין נתניהו: הפסקת הירי על יישובינו יכולה להיות מושגת בתוך זמן קצר.

בנימין נתניהו: הסרת איום הטילים תדרוש, בסופו של דבר, את הפלת שלטון ה"חמאס" וחיסול הבסיס האירני בעזה.

דליה איציק: חבר הכנסת רן כהן, זה לא מקובל.

בנימין נתניהו: לא נשכח את בננו השבוי, החייל גלעד שליט, שעלינו להשיבו הביתה בשלום.

בנימין נתניהו: חברי הכנסת, מעבר לכך יש יעד-על והוא השבת כושר ההרתעה לישראל, שבלעדיו אין לנו קיום.

בנימין נתניהו: יעד זה יושג לא במבצע צבאי אחד, אלא בשינוי מתמיד של המדיניות שיבוא לידי ביטוי במשך השנים הבאות.

בנימין נתניהו: אויבינו מביטים בנו מקרוב ומרחוק.

בנימין נתניהו: במשך עשרות שנים הם ראו ישראל חזקה שהגיבה בעוצמה על כל התקפה עליה.

בנימין נתניהו: זו המדיניות שהפחיתה את מספר המדינות שתקפו אותנו.

בנימין נתניהו: ממלחמה למלחמה מספרן פחת.

בנימין נתניהו: בסופו של דבר, זו המדיניות שפילסה את הדרך לשלום עם מצרים ועם ירדן.

בנימין נתניהו: אבל בשנים האחרונות, כתוצאה ממדיניות של חולשה, שגיאות מדיניות ונסיגות חוזרות ונשנות אל מול הטרור, החלו אויבינו להאמין שישראל היא כוח דועך, שכוחנו הלאומי תש, שנכונותנו להילחם התרופפה.

בנימין נתניהו: אין דבר חשוב יותר משינוי תפיסה זו אצל האויב.

בנימין נתניהו: אין דבר חשוב יותר מלהבטיח שישראל עזבה סופית את דרך החולשה ועלתה חזרה אל דרך העוצמה.

בנימין נתניהו: שינוי זה לא יתחולל עם פעולה צבאית אחת.

בנימין נתניהו: הוא לא יתרחש בשבוע אחד, בחודש אחד, ואפילו לא בשנה אחת.

מוחמד ברכה: כמה מלחמות צריך בתפריט שלך?

גדעון סער: – – –

מוחמד ברכה: כמה מלחמות צריך?

בנימין נתניהו: ניתן לאבד את כושר ההרתעה בזמן קצר, אולם להחזירו דרושות שנים רבות.

גדעון סער: לך – – –

מוחמד ברכה: אני לא יכול.

מוחמד ברכה: הייתי הולך.

מוחמד ברכה: בהחלט כן.

דליה איציק: לא מאשרים לו, חבר הכנסת – – –

גלעד ארדן: – – – על הרגליים – – –

מוחמד ברכה: על הראש שלך.

גלעד ארדן: יזרקו אתכם – – –

מוחמד ברכה: על הראש שלך.

אחמד טיבי: – – –

אביגדור ליברמן: – – –

דליה איציק: חבר הכנסת אביגדור ליברמן.

דליה איציק: חבר הכנסת ליברמן וחבר הכנסת סער, תודה רבה לך שאתה עוזר לי.

גלעד ארדן: ביבי – – –

דליה איציק: חבר הכנסת גלעד ארדן, אל – – –

מוחמד ברכה: אנחנו נישאר עצם בגרונם של כל הפאשיסטים.

אביגדור ליברמן: – – –

דליה איציק: חבר הכנסת ברכה, פעם ראשונה.

דליה איציק: וחבר הכנסת אביגדור ליברמן, פעם ראשונה.

אביגדור ליברמן: – – –

דליה איציק: חבר הכנסת אביגדור ליברמן, פעם שנייה.

מוחמד ברכה: נישאר עצם בגרונכם.

דליה איציק: חבר הכנסת ברכה, פעם שנייה.

דליה איציק: אתה רוצה שאני כבר אוציא אותך?

קריאה: כן.

דליה איציק: מי אמר כן?

דליה איציק: אל תעזור לי.

חיים כץ: הוא יתפוס כותרת.

מוחמד ברכה: סער, אני לא רוצה.

דליה איציק: חבר הכנסת ברכה, עכשיו אני מבקשת ממך לכבד את הדיון הזה.

דליה איציק: אתה יודע שגם לי לא היה קל.

דליה איציק: נא לא להפריע.

דליה איציק: אתה תדבר.

דליה איציק: אני הרשיתי דיון סיעתי – – –

מוחמד ברכה: אני – – –

דליה איציק: אתה לא חייב להעיר על כל שטות שמישהו אומר.

דליה איציק: אתה לא חייב להעיר.

מוחמד ברכה: בסדר.

דליה איציק: תודה.

דליה איציק: אדוני, בבקשה.

מוחמד ברכה: זה לא שטות.

מוחמד ברכה: זו הסתה.

דליה איציק: בסדר.

דליה איציק: תודה.

דליה איציק: עכשיו אל תעזור לי לנהל את הדיון.

דליה איציק: בבקשה.

בנימין נתניהו: כושר ההרתעה שלנו יוחזר כשנאמץ מדיניות שיטתית של מאבק בלתי מתפשר בטרור, כשנבהיר מהם הקווים האדומים שלנו וכשנגבה באופן עקבי מחירים כבדים מאויבינו על חציית קווים אלה.

בנימין נתניהו: עלינו להבהיר ל"חמאס" שלא נסבול עוד התקפות טילים על ערינו.

בנימין נתניהו: אפשר גם אפשר לחסל את איום טילי ה"חמאס".

בנימין נתניהו: מי שאומר אחרת אמר גם שאי-אפשר למגר את איום טרור המתאבדים ואת הירי על גילה.

בנימין נתניהו: עלינו לדחות סופית את נתיב החולשה ולאמץ את דרך העוצמה.

בנימין נתניהו: עלינו לנטוש את העיוורון המדיני לטובת פיקחון מדיני.

בנימין נתניהו: עלינו להימנע מלחזור על שגיאות של מדיניות שנתנה פרס לטרור והעניקה לו בסיסי התקפה בדרום ובצפון.

בנימין נתניהו: במציאות שנתהוותה סביבנו נסיגות נוספות רק יאפשרו לאויבינו לתפוס את השטחים שנפנה ולהופכם לבסיסים חדשים לשיגור אש טילים על יישובינו, אזרחינו וילדינו.

בנימין נתניהו: על כן, עלינו לשמור בידינו גבולות בני-הגנה, לרבות רמת-הגולן, בקעת-הירדן וכל בירתנו ירושלים.

בנימין נתניהו: בל יטעו אויבינו, בל יטעו עמי העולם בעם ישראל.

בנימין נתניהו: אנחנו מלוכדים בעת צרה.

בנימין נתניהו: אנו עומדים מאוחדים אל מול המלחמה.

בנימין נתניהו: אחדות זו מחייבת נורמה מינימלית של התייצבות בעת צרה מצד כל אזרחי המדינה.

בנימין נתניהו: אינני מתכוון לכך שכל אזרח ואזרח חייב לתמוך באופן אוטומטי בכל צעד של הממשלה, אבל בלתי נסבל הוא שיתמכו באויבינו כשצה"ל נלחם בפושעי המלחמה של ה"חמאס", כשחיילים מחרפים את נפשם כדי להפסיק את שיגור הרקטות הרצחניות שפגעו רק עכשיו באחת מערי ישראל וגבו מחיר בנפש.

אחמד טיבי: תחזור להסכם – – – שאתה לא רצית אותו.

בנימין נתניהו: לא ייתכן שיהיו בינינו אלה שיניפו את דגלי ה"חמאס" ויחזרו על קללותיו שמיועדות להשמיד אותנו.

אחמד טיבי: – – – הסכם הרגיעה?

בנימין נתניהו: יש גבול להפקרות.

קריאה: הרגיעה – – –

לימור לבנת: בשום מדינה נורמלית לא היית יושב כאן.

אחמד טיבי: – – –

דליה איציק: חבר הכנסת טיבי, פעם ראשונה.

דליה איציק: הוא לא רוצה שתשאל אותו שאלות.

לימור לבנת: בשום מדינה נורמלית לא היית יושב כאן.

דליה איציק: חברת הכנסת לימור לבנת, גם את פעם ראשונה.

דליה איציק: אל תפריעו לי לנהל את הדיון הזה.

דליה איציק: בבקשה.

בנימין נתניהו: לערביי ישראל אני אומר: הקיאו את הקיצונים מתוככם, שמרו על מרקם הדו-קיום בינינו; ולקיצונים אני אומר: הישמרו לכם, נפעל ביד ברזל נגד תומכי ה"חמאס" בתוכנו.

אחמד טיבי: בקול מתון אתה עונה לי.

מוחמד ברכה: – – – היו"ר דליה איציק: חבר הכנסת ברכה, זו היתה פעם שלישית, נא לצאת.

גלעד ארדן: תנהלי את הדיון.

דליה איציק: אל תעזור לי לנהל את הדיון.

דליה איציק: זו פעם ראשונה, ותיכף תהיה גם פעם שנייה.

דליה איציק: אתה לא מנהל במקומי את הדיון.

גלעד ארדן: אני לא מנהל, אני מייעץ לך.

גלעד ארדן: היו"ר דליה איציק: אני קוראת לך פעם שנייה.

גלעד ארדן: חבר הכנסת ברכה, אני קוראת לך פעם שלישית, ועכשיו נא לצאת.

אחמד טיבי: הוא מאיים עלינו – – –

גלעד ארדן: אתה קיצוני?

גלעד ארדן: לך תלמד להיות קיצוני.

בנימין נתניהו: אזרחות מעניקה הרבה זכויות, אבל היא כרוכה בחובות – – – היו"ר דליה איציק: יש לך תוספת של שלוש דקות.

טלב אלסאנע: אתה מצפה – – –

דליה איציק: אתה נורא רוצה שאני אוציא אותך?

דליה איציק: זו פעם ראשונה.

דליה איציק: אני יודעת שבאת להפריע, אני קוראת לך פעם שנייה.

דליה איציק: אל תפריע לי לנהל את הדיון, בשביל זה יש לך חמש דקות להגיד מה שאתה רוצה.

דליה איציק: אל תפריע.

דליה איציק: תודה.

בנימין נתניהו: אזרחות מעניקה הרבה זכויות, אבל היא כרוכה גם בחובות, והחובה הראשונה והיסודית ביותר היא נאמנות מלאה למדינה.

טלב אלסאנע: לא לצבא.

בנימין נתניהו: אנחנו תובעים מכל אזרחי ישראל נאמנות מלאה למדינה.

בנימין נתניהו: מי שאין לו נאמנות מלאה למדינה שבה הוא חי, יתקשה לבוא ולתבוע את כל הזכויות במדינה שבה הוא חי.

בנימין נתניהו: אני קורא לכם, לכל אזרחי ישראל, ערבים ויהודים כאחד: התייצבו בצד המדינה בזמן המלחמה הצודקת הזאת.

בנימין נתניהו: ולראש הממשלה אני קורא: פטר לאלתר את השר מג'אדלה, הרחק אותו משולחן הממשלה.

בנימין נתניהו: שר בישראל משרת מטעם ישראל ולמען ישראל.

בנימין נתניהו: הוא אינו רשאי להחרים את ישיבות הממשלה כשישראל נאבקת עם אויביה.

טלב אלסאנע: זו הכרזת מלחמה על הציבור הערבי.

דליה איציק: עכשיו זו פעם שנייה.

דליה איציק: אני קוראת לך, חבר הכנסת אלסאנע, אני יודעת שאתם בתחרות את מי אני אוציא.

בנימין נתניהו: ידידי חברי הכנסת, עוד נכונו לנו ימי מבחן ואתגר.

בנימין נתניהו: נתגייס כולנו לתמוך בחיילי צה"ל בחזית הלחימה, בתושבי הדרום בחזית העורף ובצדקת מדינתנו בחזית ההסברה.

בנימין נתניהו: רק עמידה איתנה אל מול אויבינו תחזיר לישראל את כושר ההרתעה.

בנימין נתניהו: רק היא תבטיח את ביטחוננו, ובסופו של יום – רק בכוחה להביא את השלום.

בנימין נתניהו: ה' עוז לעמו ייתן, ה' יברך את עמו בשלום.

דליה איציק: תודה, אדוני.

דליה איציק: אנחנו עוברים לדובר הבא.

דליה איציק: אדוני שר הביטחון, בבקשה.

דליה איציק: אדוני שר הביטחון, אנא, תמתין רגע, אני רוצה לומר כמה דברים.

דליה איציק: אני שומעת כאילו ראש הממשלה החרים את הדיון.

דליה איציק: ראש הממשלה לא החרים את הדיון, והוא גם לא דיבר אתי על דחיית הדיון הזה.

דליה איציק: מזכיר הממשלה דיבר עם מזכיר הכנסת וביקש לדחות את הדיון.

דליה איציק: אני חשבתי שלא יכול להיות שהדיון הזה מתקיים במסיבות עיתונאים ועל במות אחרות והכנסת תתעלם ממנו.

דליה איציק: כך אמר שכלי.

דליה איציק: מובן שצריך להביא בחשבון שמי שצפוי שיצעק – יצעק, ומי שהיה צפוי שיפריע – יפריע; אין הפתעות.

דליה איציק: ומי שצפוי שיתקוף – יתקוף.

דליה איציק: אנחנו מכירים את זה, ובסך הכול, אני מקווה שכל חלקי הבית יתאחדו סביב הודעה מוסכמת של האופוזיציה והקואליציה.

דליה איציק: ברשותכם, אני רוצה לומר כמה מלים.

דליה איציק: זו היממה השלישית מאז פתח צה"ל במערכה ברצועת-עזה.

דליה איציק: מה כבר לא נאמר בשלושת הימים הללו על מבצע "עופרת יצוקה".

דליה איציק: אני מבקשת לפנות בשמכם אל תושבי האזור המיוסר הזה.

דליה איציק: אתם, אנשי היישובים בגוש עוטף-עזה, ששמונה שנים ה"קסאמים" משביתים את שמחת חייכם; אתם, שחיים בקו ההגנה הראשון, בגבול ארץ האש, מי כמוכם חש היטב את אימת המלחמה הארורה הזאת.

דליה איציק: אתם, שביתכם הוא חזית מתמדת, אתם, החווים מדי יום ומדי לילה את המתח הביטחוני, אתם, החשופים לרקטות ולפצמ"רים ומשלמים את המחיר הכבד של חיים בצל הנפילות – מהי כל בקשתכם?

דליה איציק: חבר הכנסת, אני יודעת שאתה מהנהן בראש, אתה גר שם.

דליה איציק: יש לכם בקשה צנועה ואמיתית: שכל התופת הזאת תיפסק.

דליה איציק: אני יודעת שאנחנו קמצנים במלים טובות, וגם הבית הזה – שלא בדיוק היה צריך להתנהג כך עכשיו – חלקנו בוודאי רוצים לומר לכם שאנחנו אוהבים אתכם, גאים באומץ לבכם ומעריצים את עמידתכם האיתנה.

דליה איציק: למרות הקשיים, למרות המשברים, אתם נטועים באדמתכם, מחוברים למקום שבו הקמתם בית בישראל.

דליה איציק: אנחנו גם יודעים שללא העמידה שלכם, ספק אם היינו יכולים להתקיים במתכונת הנוכחית.

דליה איציק: לכן, זו חובתה של המדינה – של כל מדינה ושל מדינת ישראל – להבטיח לכל אחד ואחת מכם, בלי "ליד" ובלי "כמעט" ובלי "בערך" ובלי להתנצל, את הזכות לחיות בשקט ובשלום.

דליה איציק: המבחן שלנו הוא מבחן המעשה.

דליה איציק: בהעדר שקט ורגיעה בשדרות, בנתיבות ובאשקלון לא יהיה שקט גם ליישובי רצועת-עזה.

דליה איציק: אין סיבה אחת ל"קסאם" אחד מעזה, וגם חברי הכנסת הערבים יודעים זאת.

דליה איציק: אתם דורשים, ובצדק, שירי ה"קסאמים" לא יישאר ללא תגובה.

דליה איציק: הגיעה עת התגובה, וטוב שהיא תהיה.

דליה איציק: לא רצינו במלחמה הזאת.

דליה איציק: מאוד לא רצינו בה.

דליה איציק: כל כך לא רצינו עד ששאלו איפה אנחנו, ועשינו הכול כדי למנוע אותה, והיד הזאת נותרה מושטת באוויר.

דליה איציק: תרשו לי להגדיר את המלחמה כמלחמת א"ב, מלחמת אין ברירה – כי לא היתה לנו כל ברירה אחרת.

דליה איציק: מלחמה זו מוצאת אותנו, אני מקווה, מאוחדים.

דליה איציק: אני רוצה לבקש מכולנו שהמחלוקות שמפלגות אותנו בימים אלו תשבותנה, והפוליטיקה תידחק הצדה, כי ישראל מגינה על הריבונות שלה, ושדרות ונתיבות ואשקלון הן חלק מאותה ריבונות.

דליה איציק: אני בטוחה שנדע לעמוד גם בלחץ הבין-לאומי, כי אנחנו פשוט צודקים.

דליה איציק: העם הפלסטיני חייב לצרוב בתודעתו כי אנחנו באמת רוצים שלום.

דליה איציק: לתושבי עזה צריך לומר: אין לנו מלחמה בכם אלא ב"חמאס", במנהיגים שלכם.

דליה איציק: את האסון שממיט עליכם שלטון ה"חמאס" – רק הוא ממיט עליכם את האסון הזה.

דליה איציק: אנחנו לא יכולים לאפשר לממלכת הטרור לפעול בגבנו ולאיים על שלומנו.

דליה איציק: אני רוצה לבקש מכל החברים שלי כאן לתת רוח גבית לצבא-הגנה לישראל; בלי הכנסת, בלי התקשורת, בלי הציבור – זה לא יקרה.

דליה איציק: אמר ראש הממשלה: יכול להיות שזה יהיה ארוך, ויכול להיות שהרע ביותר עוד לא בא, ויכול להיות שעוד יהיו הרבה דברים לא נעימים.

דליה איציק: חריקת שיניים ורוח גבית הן חשובות מאוד.

דליה איציק: בשעות אלה, בשם הכנסת, אנחנו שולחים מכאן ברכת חזק ואמץ לכם, אחינו החיים תחת אש, אנחנו מחזקים את ידי לוחמי צבא-הגנה לישראל, ולא נפסיק להתפלל לשלומו של גלעד שליט ולשובו הביתה בשלום.

דליה איציק: אדוני שר הביטחון, בבקשה.

אהוד ברק: כבוד היושבת-ראש, כנסת נכבדה, לפני 48 שעות יצאנו למבצע "עופרת יצוקה" בעזה.

אהוד ברק: במהלך המבצע עד כה נתקפו מאות מטרות של גורמי הטרור, נהרגו כ-300 אנשי טרור ובהם בכירים, ונפצעו 800 – – –

טלב אלסאנע: – – –

דליה איציק: פעם שלישית, ועכשיו צא החוצה.

דליה איציק: נא לצאת החוצה.

דליה איציק: (חבר הכנסת טלב אלסאנע יוצא מאולם המליאה.

דליה איציק: )

גלעד ארדן: – – –

דליה איציק: גלעד ארדן, פעם שלישית.

נאדיה חילו: – – –

דליה איציק: חברת הכנסת נאדיה חילו, אולי תגורי בשדרות שבועיים.

דליה איציק: שקט, בבקשה.

נאדיה חילו: – – –

דליה איציק: פעם ראשונה, חברת הכנסת נאדיה חילו.

איתן כבל: – – –

דליה איציק: אולי תעשו ישיבת סיעה אצלכם למעלה.

דליה איציק: בבקשה, אדוני.

אהוד ברק: ארגוני הטרור ירו בשתי היממות האחרונות לעבר ישראל כ-150 רקטות ופצצות מרגמה, שגרמו לשני הרוגים – בבר ועקנין ז"ל בנתיבות והרוג נוסף באשקלון הבוקר – לארבעה פצועים קשה ולכ-20 פצועים קל ונפגעי הלם.

אהוד ברק: זמן לא מועט נהגנו באיפוק, מתוך שיקול דעת ואחריות, ואינני מצטער על כך.

אהוד ברק: לפני חודשי הרגיעה בעזה נחשפנו לירי של כ-500 רקטות בחודש; במהלך ארבעה וחצי חודשי הרגיעה, מ-19 ביוני ועד 4 בנובמבר – כשישה-שבעה בחודש.

אהוד ברק: ב-4 בנובמבר פעלנו נגד מנהרה שנראתה לנו כמיועדת לפיגוע.

אהוד ברק: מאז ועד מבצע "עופרת יצוקה" נפלו בשטח ישראל מעל 180 רקטות ופצצות מרגמה, אשר פצעו 41 אזרחים וחיילים.

אהוד ברק: עכשיו הגיעה העת לפעול.

אהוד ברק: איננו מוכנים לחשוף עוד את תושבי הדרום לירי מתמשך; איננו מוכנים להשלים עם ניסיונות פיגוע באזרחים ובחיילי צה"ל.

אהוד ברק: איננו ששים למלחמה אך איננו נרתעים ממנה, ולא נפקיר את אזרחינו.

אהוד ברק: מעולם לא האמנתי שהמלחמה היא בחירה מועדפת.

אהוד ברק: דוד בן-גוריון ויצחק רבין לא ראו בהתעצמות של גורם עוין כשלעצמה סיבה להכרזת מלחמה.

אהוד ברק: אני סבור כמותם.

אהוד ברק: אני שר הביטחון, לא שר המלחמה.

אהוד ברק: לא הצטערתי ואינני מצטער אף לא על רגע אחד של שקט שזכו לו תושבי הדרום.

אהוד ברק: אינני מצטער על חופשת קיץ שלווה בשדרות, באשקלון, בנתיבות, בניר-עם, בכפר-עזה ובמושבי חבל-אשכול.

אהוד ברק: איני מצטער על לוחם אחד שלא נפל בקרב שלא היה הכרחי, כי לכל לוחם יש פנים ושם וקווי אופי וצחוק משלו, ואמא ואבא וחבר או חברה, וכל אלה עומדים בפני כחלק ממכלול השיקולים המביאים אותנו להכרעה – שיש לקבל באחריות, ברצינות ובכובד ראש.

אהוד ברק: כלוחם וכמפקד, כמי שהוביל את חייליו בעיניים פקוחות למסוכנות שבמשימות, אני יודע באופן האישי ביותר מה המשמעות של לאבד את רעך בקרב, מה הסיכונים הכרוכים בכל מהלך התקפי ומה המחיר הכבד שהוא עשוי לגבות.

אהוד ברק: אומנם רוב חיי הייתי חייל, אבל ידי אינה קלה על ההדק ונפשי לא ששה אלי קרב.

אהוד ברק: אולי ההיפך.

אהוד ברק: לא הצטערתי על הרגיעה, אך ידעתי שצריך להתכונן, כי עוד נכונו לנו ימים אחרים.

אהוד ברק: וכך עשינו.

אהוד ברק: הקפדנו להתכונן – באיסוף המודיעין, בתכנון ותרגול ובהכנת העורף.

אהוד ברק: אני רוצה להבהיר: לא הפעלנו את צבא-הגנה לישראל לא בשל נקם ולא בשל תחושות זעם, וגם הקולות המתלהמים בתוכנו שדחקו בנו לצאת לקרב, לא הם שהביאונו לכאן.

אהוד ברק: צה"ל, המודיעין, השב"כ ומערכת הביטחון עסקו במשך חודשים ארוכים בהכנה יסודית ומקצועית, לא רק של הצעד הראשון אלא גם של מה שיבוא בעקבותיו.

אהוד ברק: אנו יודעים כי המציאות לעולם לא תדמה לתכנון, ועדיין עדיף סוף מעשה במחשבה תחילה.

אהוד ברק: זה לא יהיה פשוט.

אהוד ברק: יהיו גם סיבוכים.

אהוד ברק: אבל אני מבטיחכם שההכנות נעשו בכובד ראש ובאחריות.

אהוד ברק: הפעולה הזאת תועמק ותתרחב ככל שיידרש.

אהוד ברק: אנחנו יודעים מהו היעד ואנו חותרים אליו בנחישות.

אהוד ברק: ארגון הטרור "חמאס" שולט בעזה ואחראי למה שקורה בה וממנה.

אהוד ברק: יצאנו למערכה כדי להנחית מכה קשה על "חמאס", מכה שתגרום לו להפסיק את הפעולות העוינות מעזה כנגד אזרחי ישראל וחיילי צה"ל.

אהוד ברק: יצאנו כדי להביא שינוי של המצב בדרום.

אהוד ברק: מעבר לזה, אינני סבור שנכון לפרט בעת הזאת.

אהוד ברק: למנהיגים ולשרים של מדינות ידידותיות הזכרתי בשיחותינו, ואני רוצה להזכיר לכולנו ולכל העולם המתבונן בנו: ישראל יצאה מכל רצועת-עזה לפני למעלה משלוש שנים.

אהוד ברק: היא פינתה את כל יישוביה, את כל כוחותיה, אפילו את בתי-הכנסת שלה.

אהוד ברק: ישראל נתנה סיכוי למציאות אחרת.

אהוד ברק: ראינו מאז את שלטון ה"חמאס" ואת המטר המתמשך של כ-5,000 רקטות ושל למעלה מ-2,500 פצצות מרגמה.

אהוד ברק: זהו מצב ששום אומה ריבונית לא יכולה לקבל ואנחנו לא נקבל.

אהוד ברק: לנו, כלכל אומה, זכות וחובה להגן על אזרחינו.

אהוד ברק: עמדתי לצדו של הנשיא הנבחר ברק אובמה ביולי 2008, בביקורו בשדרות, ושם הוא אמר: לו שיגר מישהו רקטות לביתי בזמן ששתי בנותי ישנות, הייתי עושה הכול כדי לעצור אותו, ואני מניח שהישראלים יעשו את אותו הדבר.

אהוד ברק: כך אמר אובמה.

אהוד ברק: ובכן, זה מה שאנו עושים.

– – –

אהוד ברק: אנחנו רוצים בשלום.

אהוד ברק: הושטנו יד לא אחת לעם הפלסטיני.

אהוד ברק: אין לנו דבר נגד תושבי עזה, אבל יש לנו מלחמת חורמה ב"חמאס" ובגרורותיו.

אהוד ברק: האיפוק שגילינו הוא לנו מקור כוח בבואנו להילחם.

אהוד ברק: אנו עושים זאת עם יתרון מוסרי.

אהוד ברק: הם יורים במתכוון על אוכלוסייה אזרחית, אנחנו מחפשים את הטרוריסטים ונזהרים, ככל שנוכל, מלפגוע באזרחים, שעה שרבים מאנשי ה"חמאס" וארגוני החבלה האחרים פועלים ומסתתרים במכוון בלב אוכלוסייה אזרחית.

אהוד ברק: למרבה הצער יש גם נפגעים אזרחים, גם אם לא רבים.

אהוד ברק: איננו רוצים לפגוע בנשים, גברים וילדים.

אהוד ברק: אנו נלחמים אך לא נמנעים מסיוע הומניטרי לתושבים – אדרבה, הנחיתי לאפשר סיוע כזה ככל שיידרש, וכך נעשה.

אהוד ברק: אנשי הטרור לא יינקו, אך תושבי עזה אינם היעד.

אהוד ברק: איננו מדינה רגילה וצה"ל אינו צבא רגיל.

אהוד ברק: צה"ל והעורף חד הם, והם שואבים את עוצמתם זה מזה, תוך סולידריות ומחויבות הדדית זה לקיומו של זה.

אהוד ברק: גם בעורף וגם בחזית נמצאים ההורים, הבנים והאחים כאחד, אבל תמיד צריך לזכור שתפקידו של צה"ל הוא בראש ובראשונה לגונן על העורף.

אהוד ברק: מנגד, חשוב שהעורף, שהפך חזית, ימשיך להיות מקור כוח לצה"ל.

אהוד ברק: אתמול הכריזה הממשלה על מצב מיוחד בעורף.

אהוד ברק: ההכרזה הזאת מעבירה את האחריות לקיום ההוראות הקשורות לשמירת הרכוש והנפש ביישובי עוטף-עזה אל מערכת הביטחון.

אהוד ברק: הפקנו את הלקחים ממה שהתרחש בעורף במלחמת לבנון השנייה, גם אם לא באופן מלא ומוחלט.

אהוד ברק: אישרנו את ההפעלה של מצב מל"ח לאזור הזה, פרסנו מאות חיילים של פיקוד העורף בגזרה, הפעלנו יחידות קישור לרשויות, ולראשונה פועלת רשות החירום הלאומית – רח"ל – שהוקמה כחלק מלקחי מלחמת לבנון השנייה כדי לשמש מטה אזרחי מתאם מול גורמי העורף, עם כל משרדי הממשלה.

אהוד ברק: אני רוצה להודות לשרי הממשלה על שיתוף הפעולה של משרדיהם.

אהוד ברק: התנדבות, עזרה של אדם לאדם, היא מעשה נאצל הראוי לכל הערכה, אך אין תחליף למדינה כריבון.

אהוד ברק: לא יחזרו המחזות המביכים של מחנות אוהלים של נדבנים לרגע, ולא נראה את המדינה מתפרקת מאחריותה.

אהוד ברק: מי שיבקש להתרענן או לשלוח את ילדו מקו הגבול, יוכל לעשות זאת באופן מסודר.

אהוד ברק: ומי שיזדקק לעזרה בשל המצב – למזון, לתרופות, למקלט או לסעד נפשי – יקבל אותה.

אהוד ברק: הזקן והילד, החלש ובעל המוגבלות וכל אזרח.

אהוד ברק: לתושבי עוטף-עזה אני מבקש לומר: בשנים האחרונות, על כורחכם, הפכו יישוביכם מעורף לחזית.

אהוד ברק: אנו איננו יכולים להרשות זאת עוד.

אהוד ברק: אנו ערים למצוקותיכם, סובלים את סבלכם ומעריכים את עמידתכם, אשר שבה ונוצקת בכל יום מחדש, תחת השחיקה המתמדת בשל היותכם מטרה ל"קסאמים", "גראדים" ופצמ"רים.

אהוד ברק: אתם מתעקשים בכל הכוח לגדל את ילדיכם, לעבוד ולקיים חיים נורמליים.

אהוד ברק: העימות הנוכחי מעמיד אתכם שוב במבחן לא קל.

אהוד ברק: אני רוצה לשלוח לכם מכאן ברכת עידוד, חיזוק והערכה.

אהוד ברק: חזקו ואמצו, נעשה כל שלאל ידנו כדי לחזק אתכם ולשמור עליכם.

אהוד ברק: לאביבה ולנועם שליט אני מבקש לומר, כי איננו שוכחים לרגע את גלעד.

אהוד ברק: אומנם אני עומד עמכם בקשר ואומנם ראוי להימנע מדיבור פומבי פרטני בעניין הרגיש הזה, במיוחד בימים אלה, אבל אני מוצא לנכון לשוב ולהדגיש כאן את עוצמת מחויבותנו להשבתו של גלעד הביתה, מחויבות לברית הלא-כתובה בין המדינה, צה"ל, ובין ההורים השולחים את ילדיהם לצבא.

אהוד ברק: זו הברית שעל-פיה תעשה המדינה כל שביכולתה כדי להשיב את שבוייה למשפחתם, ולא אוסיף.

אהוד ברק: אבקש מכאן, בשם כולכם, להעביר את הוקרתנו והערכתנו העמוקה לרמטכ"ל, רב-אלוף גבי אשכנזי, לראש השב"כ יובל דיסקין, ודרכם לכל המפקדים והלוחמים הנוטלים חלק בפעולה.

אהוד ברק: לחיילי צה"ל ולמפקדיו נאמר:

אהוד ברק: אנחנו בוטחים בכם, אוהבים אתכם, יודעים כי אומנתם היטב וכי אתם מסורים ורציניים, ומחזקים אתכם מול כל המבחנים.

אהוד ברק: אין דבר שאנחנו רוצים בו יותר משלום ומקיום נורמלי של עבודה, בנייה ויצירה.

אהוד ברק: בלית ברירה – – –

אחמד טיבי: למה הפצצת אוניברסיטה, אדוני שר הביטחון, וחמישה מסגדים שנמצאים מתחת – – –

דליה איציק: אדוני, אתה חמש דקות אחרי הזמן.

דליה איציק: אני מאוד אודה לך, גם אם לא תשיב וגם אם תקצר ותסיים.

אהוד ברק: בלית ברירה, ותוך חתירה תמידית לשלום, אנחנו נאלצים לחיות על חרבנו ולצאת מעת לעת להגנת שלומם וביטחונם של אזרחי מדינת ישראל.

אהוד ברק: כזה המצב עכשיו, ואשרינו שאנו עושים זאת תוך לכידות ואחדות, בעם וגם בבית הזה, ומתוך אמונה בחוסנו של צה"ל ובחוסנה של החברה הישראלית.

אהוד ברק: תודה.

דליה איציק: תודה לך, אדוני.

דליה איציק: חברי חברי הכנסת, להזכיר לכם, היום תובא הצעת חוק לתיקון פקודת מס הכנסה – זו גם סיבה שהיה לי חשוב לכנס היום את הכנסת – שבה תהיה הארכת תוקף הטבות המס לכל תושבי שדרות ועוטף-עזה.

דליה איציק: היא תובא היום לאישור הכנסת בשלוש קריאות.

דליה איציק: אנחנו לא נעזוב את הכנסת היום לפני שנאשר את כל הטבות המס הללו.

דליה איציק: גברתי ממלאת-מקום ראש הממשלה ושרת החוץ, בבקשה, יש לך עשר דקות.

אחמד טיבי: רק כשהוא הורג ערבים הוא – – –

דליה איציק: בבקשה, נא לשבת.

דליה איציק: בבקשה, גברתי.

ציפי לבני: מכובדי – – –

נסים זאב: תסתום את הפה שלך, יותר חשוב – – – בעזה.

דליה איציק: חבר הכנסת נסים זאב.

ציפי לבני: גברתי יושבת – – –

דליה איציק: שנייה, שנייה, סליחה.

דליה איציק: חבר הכנסת נסים זאב, פעם ראשונה, ותיכף אני אוציא אותך, גם פעם שנייה.

דליה איציק: בבקשה.

ציפי לבני: גברתי יושבת-ראש הכנסת, חברי שרי ממשלת ישראל, רבותי חברי הכנסת, תושבי דרום הארץ, חיילות וחיילי צה"ל, השב"כ, אנשי כוחות הביטחון העושים בהגנה על מדינת ישראל, אזרחי ישראל כולם, מאז שעות לפני הצהריים של יום השבת האחרון, ישראל נלחמת כנגד שלטון הטרור של ה"חמאס" ברצועת-עזה, על מנת לשנות את המצב הביטחוני בישראל; המצב שבו תושבי מערב-הנגב ומדינת ישראל חשופים להפגזה בלתי פוסקת מרצועת-עזה.

ציפי לבני: אלה ימים של מבחן, של אחריות ושל שיקול דעת.

ציפי לבני: אלה לא ימים של התלהמות, פלגנות ופוליטיקה.

ציפי לבני: רבותי חברי הכנסת, העולם מחולק היום בין מתונים לבין קיצונים; בין מי שמאמין ב"חיה ותן לחיות" ובין מי שרוצה לכפות את אמונתו על האחר; בין מי שרוצה לחיות בשלום ובין מי שהשנאה, ההסתה, האלימות והטרור הן לחם חוקו, זאת הדרך שבה הוא מחנך את ילדיו.

ציפי לבני: ואלה הקולות שנשמעים בחלק מהמסגדים.

ציפי לבני: אלה גם הימים שבהם כל אחד ואחד בוחר לו צד.

ציפי לבני: ישראל בחרה בצד הזה, הנכון, ביום הקמתה.

ציפי לבני: העם היהודי בחר לו צד באלפי שנותיו, והתפילה לשלום היא הקול הנשמע בבתי-הכנסת מאז ומעולם.

ציפי לבני: והצדדים השתנו: לא עוד ישראל בצד אחד והפלסטינים והעולם הערבי בצד אחר.

ציפי לבני: לא עוד בחירה בין תהליך מדיני לבין צורך להילחם בטרור.

ציפי לבני: כי יש דבר אחד שאינני מוכנה לקבל: הבחירה בשלום אין משמעה הורדת ראש בפני הגורמים הקיצוניים והטרור.

ציפי לבני: וכדי להילחם בטרור אסור – אבל אסור – לנטוש את התהליך המדיני ואת התקווה, כי הבחירה בשלום ובחיים היא גם המלחמה בטרור ובקיצוניות.

ציפי לבני: ובצד הזה, בצד של ישראל, בצד הנכון, נמצא כל מי שרוצה לקדם את תהליך השלום, המבוסס על רעיון שתי המדינות, אבל גם מבין שצריך להילחם ללא פשרות במי שמנסה למנוע מאתנו לחיות כאן בשלום.

ציפי לבני: לא יטעה מישהו לחשוב שהערכים שלנו, השאיפה שלנו לשלום, המחויבות שלנו לדמוקרטיה, ימנעו מאתנו לעשות מעשה שאנחנו מחויבים לעשותו על מנת להגן על כל אחד ואחת מאזרחי מדינת ישראל.

ציפי לבני: ישראל מוכיחה היום, במבצע שיצאנו אליו, כי רצונה בשלום איננו סימן לחולשה, אלא יש לה היכולת, הרצון והלכידות – החברתית והפוליטית – להגן על עצמה מפני המבקשים לפגוע בה.

ציפי לבני: רבותי, הרבה קולות נשמעים היום בעולם, באנגלית, בצרפתית, בערבית, ולכולם אנחנו עונים בקול צלול וברור את האמת, האמת שלא רואים בשידורי הטלוויזיות בעולם, בעיקר בעולם הערבי, וזאת האמת שצריכה להיאמר גם מעל דוכן זה לכל העולם כולו: הסכסוך האמיתי הוא בין הגורמים הקיצוניים למתונים.

ציפי לבני: ה"חמאס" הוא ארגון אסלאמי קיצוני, שלא מייצג שאיפה כלשהי של בני עמו, אלא שולט בהם לצרכיו; ארגון שלא מכיר בישראל ובזכותנו לחיות כאן; ארגון שחי מפחדים ושנאה; ארגון שמקבל תמיכה מאירן ומסוריה בכסף, בנשק ובאימונים – ארגון טרור.

ציפי לבני: אנחנו קיבלנו החלטה אסטרטגית לקדם תהליך שלום עם אלה שבחרו באותו צד שלנו ורוצים לקדם את רעיון שתי המדינות.

ציפי לבני: הבהרנו מייד שהדרך היחידה להצליח היא אם במקביל נעמוד כולנו, כל מי שנמצא באותו צד, מול הטרור והשנאה שה"חמאס" הוא הנציג שלהם באזור.

ציפי לבני: כפי שקיבלנו החלטה לצאת מעזה כדי לנתק את עצמנו מהאחריות למתרחש שם, כדי לייצר הזדמנות לשלום, כדי לתת לפלסטינים הזדמנות לקחת את גורלם בידיהם, כך הבהרנו אז שישראל לא משאירה את המפתח לחייה ולביטחונה בידי מי שישלוט שם.

ציפי לבני: ה"חמאס" השתלט על רצועת-עזה ומסרב לקבל את שלושת התנאים שקבעה הקהילה הבין-לאומית, מסרב להכיר בישראל ומסרב להפסיק את האלימות ואת הטרור.

ציפי לבני: אני לא מוכנה לקבל שימוש כלשהו בלשון דומה מצד העולם בהתייחס ל"חמאס", הארגון שמכוון על מנת לפגוע בילדים ובאזרחים, לבין ישראל, שמגינה על עצמה, מבקשת לפגוע ב"חמאס" ומנסה להימנע מפגיעה באזרחים.

ציפי לבני: כי אנחנו אחראים לביטחוננו.

ציפי לבני: תפיסת הביטחון של ישראל לא נשענה ולא תישען על אחרים.

ציפי לבני: כשעזבנו את עזה השארנו את היכולת בידינו לפעול, וזה בדיוק מה שאנחנו עושים היום.

גלעד ארדן: למה חיכיתם שלוש שנים?

ציפי לבני: ישראל מותקפת מעזה במשך שמונה השנים האחרונות.

ציפי לבני: עשינו הכול להימנע מהידרדרות – – –

גלעד ארדן: באשקלון לא היו נפגעים מ"גראד".

דליה איציק: אתה בפעם שנייה, ואתה עכשיו בפעם שלישית, ונא צא החוצה.

דליה איציק: הזהרתי אותך, גלעד.

גלעד ארדן: זאת פעם שנייה.

דליה איציק: חבר הכנסת ארדן, הזהרתי אותך.

דליה איציק: אל תוציא אותו.

דליה איציק: לא שמעת, אז אני מוכנה לשמוע שלא שמעת.

ציפי לבני: כאמור, אלה לא ימים של פוליטיקה.

ציפי לבני: הסכמנו למה שנקרא רגיעה, שהופרה מייד על-ידי ה"חמאס", בסירוב שלו לקדם את התהליך לשחרור גלעד שליט, בהמשך – ההתעצמות הבלתי-נפסקת, ובהמשך – הירי על תושבי ישראל.

ציפי לבני: הרגיעה הופרה על-ידי ה"חמאס", ה"חמאס" הוא זה שאחראי למה שקורה בעזה, ומי שנותן ל"חמאס" תמיכה, סיוע ומקלט – כל אלה משלמים היום את המחיר.

ציפי לבני: ישראל זכאית להגן על עצמה מפני כל ניסיון לפגוע בריבונותה, בשלוות תושביה ובביטחון אזרחיה.

ציפי לבני: פעולותיה של ישראל עונות אחת לאחת על זכותה הבסיסית להגנה עצמית.

ציפי לבני: ישראל פועלת נגד ה"חמאס" ולא נגד האוכלוסייה, ואנחנו חוזרים ומבהירים לכל מי שיש לו טענות ביחס למצב האוכלוסייה, שיפנה אותן לאחראי הישיר למצב ברצועת-עזה, ל"חמאס" שמחזיק שם את האוכלוסייה בת-ערובה – – –

אחמד טיבי: כשמורידים אוניברסיטה?

ציפי לבני: אחמד טיבי, אחר כך יש לי כמה דברים לומר גם לך.

ציפי לבני: ישראל עשתה הכול על מנת להימנע מהרגע שבו תיאלץ לפעול, אבל הרגע הזה הגיע, ואנחנו נמצה אותו על מנת להביא לשינוי שנדרש לא רק בישראל, אלא במובנים רבים לשינוי שנדרש כל כך באזור כולו.

ציפי לבני: מעל הדוכן הזה צריך להמשיך ולומר גם לאזרחי ישראל: ישראל מנהלת מאבק, אך המאבק הוא לא מאבק שלה בלבד.

ציפי לבני: ישראל היא זאת שעומדת בחזית הלחימה של העולם החופשי מול הטרור, ואנחנו מצפים לתמיכה במי שעושה את הדבר הנכון ונלחם כאן את מלחמת העולם החופשי כולו, עולם שבו אוניברסיטה היא מקום שלומדים בו ולא מקום שלומדים בו לייצר אמצעי חבלה.

ציפי לבני: נכון, התמונות בטלוויזיות בעולם מעוררות דעת קהל קשה נגד ישראל.

ציפי לבני: נכון, לצערנו חלק ממקבלי ההחלטות בעולם מושפעים מדעת הקהל והתקשורת, אף-על-פי שהם יודעים מה נכון ומה לא נכון.

ציפי לבני: והם גם יודעים איך הם היו פועלים במצב דומה.

ציפי לבני: מעל הדוכן הזה אני קוראת גם למנהיגי העולם, ובמיוחד לעולם הערבי, אלה שמבינים שהאיום לא בא מישראל אלא מהגורמים הקיצוניים באזור, במיוחד אירן; אלה שיודעים מה זה ה"חמאס" באמת; אלה שיודעים שה"חמאס" הוא בעיה של העם הפלסטיני כולו, ולא רק בעיה של ישראל; אלה שיודעים שכל עוד ה"חמאס" שולט בעזה היא לא תוכל להיות חלק ממדינה פלסטינית; אלה שיודעים שהדרך לשלום עוברת דרך מלחמה בטרור ובקיצוניות ובשנאה ובהסתה, מלחמה ב"חמאס" ובדומיו.

ציפי לבני: כי הבחירה בצד היא בחירה של מנהיגות.

ציפי לבני: למנהיגות יש כוח ואחריות לעשות את מה שנכון, גם אם דעת הקהל שונה, והעת הזאת היא עת של מבחן של מה שנכון.

ציפי לבני: זה גם המבחן של המנהיגות הערבית במדינת ישראל.

ציפי לבני: אתם מובילים את הציבור הערבי במדינת ישראל, אזרחי מדינת ישראל, על חבל דק, ואי-אפשר לחצות את הקו הברור בין המותר לאסור, בין הלגיטימי ללא לגיטימי, בין המוסרי למוטעה.

ציפי לבני: כל אחד צריך לבחור לו צד, והבחירה היא לא בין היותכם ערבים ובין ישראל או בין העם היהודי, הבחירה היא בצד הנכון, ואנחנו נמצאים באותו צד, מדינת ישראל עם כל הגורמים המתונים באזור, לרבות חלק הארי בציבור הפלסטיני ובעולם הערבי, מול הצד של הטרור, מול הצד של הקיצוניות.

ציפי לבני: רבותי, אין באמצע.

אחמד טיבי: בחרנו להיות בני-אדם.

ציפי לבני: אתמול הייתי בשדרות וסיפר שם ראש עיריית שדרות לשגרירים שהבאתי לשם סיפור מהעולם היהודי, אבל הוא היה מדהים בעיני וחשבתי שנכון להשתמש בו גם בהקשר הזה.

ציפי לבני: הוא סיפר על אותם תלמידים של רב שרצו להוכיח שהוא טועה ותפסו פרפר ואמרו: נשאל אותו אם הפרפר חי או מת.

ציפי לבני: אם יגיד שחי הוא, נמחץ אותו בידינו ונוכיח שהרב טעה והוא מת.

ציפי לבני: אם יגיד שהפרפר מת, נפתח את ידינו והפרפר ישתחרר.

ציפי לבני: כשבאו לרב ושאלו אותו אם הפרפר חי או מת, ענה הרב את התשובה המדהימה בעיני: זה בידיכם – תרצו, יחיה; תרצו, ימות.

ציפי לבני: הרבה מאוד תלוי בנו, הרבה מאוד תלוי גם בכם.

אחמד טיבי: – – – אנחנו זבוב.

דוד רותם: איפה היית שמונה שנים?

ציפי לבני: המדינה הזאת יודעת להיות יחד כשהיא נלחמת על שלה.

ציפי לבני: המדינה חייבת להגן על אזרחיה כולם.

ציפי לבני: רק בדרך הנה שמעתי שה"חמאס" הודיע שההרוג מפגיעת הרקטה מאשקלון הוא אחד מהציונים, על אף היותו ערבי ישראלי.

ציפי לבני: הם לא עושים את ההבחנה.

ציפי לבני: גם אנחנו לא יכולים ולא צריכים לעשות את ההבחנה.

ציפי לבני: נהגנו באיפוק שאין למעלה ממנו, חרקנו שיניים, נשכנו שפתיים, הפכנו כל אבן כדי להימנע מהצורך בפעולה רחבה, אבל האחריות שלנו לביטחונם של הילדים שלנו, לזכותם ללכת לבית-הספר, לגן-הילדים, לחיות בשקט, זכות של כל אדם בעולם הזה, זקוקה להגנה.

ציפי לבני: אנחנו מחזקים היום, כולנו, כל הבית הזה על כל מפלגותיו, את תושבי הדרום.

ציפי לבני: כולנו יחד היום גם עם משפחת שליט.

ציפי לבני: הבית הזה, כמו העם כולו, צריך להיות מאוחד ולשלוח היום את תודת כולם לצבא-הגנה לישראל, לאנשי שירות הביטחון הכללי, לכל העוסקים בלחימה ובהגנה על העורף, העורף שהפך לחזית ואנחנו מחויבים להחזיר לו את שלוות נפשו.

דליה איציק: תודה רבה לך, גברתי.

דליה איציק: נעבור לחבר הכנסת יעקב מרגי.

דליה איציק: לאדוני יש חמש דקות.

דליה איציק: אחריו – חבר הכנסת אביגדור ליברמן, גם חמש דקות.

דליה איציק: כל הסדר אחר כך הוא חמש דקות.

יעקב מרגי: גברתי היושבת-ראש, חברי חברי הכנסת, מכובדי השרים, כוחות צה"ל עושים לילות כימים במהלך כל השנה, ברגיעה ובחירום, במניעת פיגועים, בהגנה על אזרחי ישראל, והם עושים זאת בעוז ובגבורה, ומעל לכול בחירוף נפש.

דליה איציק: חבר הכנסת מרגי, נא לא להפריע לך, כי אתה לא מפריע אף פעם.

דליה איציק: השר, כבוד השרים, חברי מפלגת העבודה, נא לזוז או לצאת החוצה, או לשבת.

דליה איציק: מה זה החיבוקים האלה?

דליה איציק: אפשר שם לא להפריע?

דליה איציק: אדוני יושב-ראש ועדת הכספים, אתם מפריעים.

דליה איציק: אדוני שר הביטחון, הדובר רוצה לדבר, אתה מוזמן לשבת.

יעקב מרגי: תודה, גברתי היושבת-ראש.

יעקב מרגי: עם כל ההצלחות בפעולות הביטחון של כוחות הביטחון – אלה שאנו יודעים עליהן ואלה שאיננו יודעים עליהן – תחושת התסכול, תחושת הביזיון וההשפלה, תחושת ההפקרות בשל הירי הנמשך כשמונה שנים מרצועת-עזה לעבר יישובים אזרחיים, אזרחים חסרי אונים – הירי היה בלתי נסבל.

יעקב מרגי: העורף הישראלי הפגין נחישות, הפגין זקיפות קומה.

יעקב מרגי: תושבי שדרות ויישובי עוטף-עזה עמדו בגבורה ובנחישות במתקפה ברברית, מתקפה טרוריסטית של חוליות ברבריות של יורי טילים.

יעקב מרגי: ואי-אפשר שלא להתייחס לנסי הנסים שבורא עולם עשה עמנו ועושה עמנו.

יעקב מרגי: עשרות אלפי טילים, פצמ"רים, והנזק, יחסית – הכול יחסי – נזק קל.

יעקב מרגי: אך הנזק הנפשי של המשפחות, של הילדים שנולדו למציאות הזאת ולא מכירים מציאות אחרת, ללא טילים, ללא ממ"דים, וללא "צבע אדום" – היום כולנו עומדים ומצדיעים לכם, התושבים ביישובים החיים בצל איומי הטילים, ומתפללים לשלומם של חיילי צה"ל.

יעקב מרגי: ברצוני לנצל הזדמנות זו להודיע לממשלה ולמערכת הביטחון: קחו לכם את כל הזמן, קחו לכם מאתנו את כל הגיבוי הדרוש על מנת להפסיק את הסיוט הזה של מדינת טרור, מדינת "חמאס", סמוכה ליישובי הגדר.

יעקב מרגי: ראינו את הצהלות של חיות הטרף השחורות, של עטויי כובעי הגרב, שכל תהילתם וגאוותם הן רצח ועוד רצח, דם ועוד דם.

יעקב מרגי: אותם טרוריסטים של ה"חמאס" וארגוני הטרור האחרים צריכים לדעת ולהבין, שעל כל פעולה שהם יעשו כנגד אזרחי ישראל וחיילי צה"ל הם ישלמו מחיר כבד, מחיר כבד מנשוא.

יעקב מרגי: כי ההבדל בינינו – אנחנו בפעולותינו הצבאיות מנסים מאז קום המדינה לכפות עליהם את השלום.

יעקב מרגי: איננו חפצים במלחמה.

יעקב מרגי: בפעולה הצבאית, אדוני היושב-ראש, גם היום, אנו מנסים לכפות עליהם את דרך הישר, את דרך השלום.

יעקב מרגי: אדוני היושב-ראש, חברי חברי הכנסת, אני קורא לכל חברי הבית להתכנס היום ולהתאחד סביב הודעה משותפת שמחזקת את העורף הישראלי ואת כוחות צה"ל באוויר, בים וביבשה, ולאפשר להם לעשות את מלאכתם נאמנה, בעזרת השם יתברך.

יעקב מרגי: ואנו תפילה: ייתן ה' את אויביכם ניגפים לפניכם ויאבד כל הקמים עליכם לרעה.

יעקב מרגי: אמן כן יהי רצון.

עתניאל שנלר: תודה רבה לחבר הכנסת מרגי.

עתניאל שנלר: יעלה ויבוא חבר הכנסת דוד רותם.

עתניאל שנלר: אחריו – חבר הכנסת יצחק גלנטי.

עתניאל שנלר: חבר הכנסת רותם, לרשותך חמש דקות.

עתניאל שנלר: בבקשה.

דוד רותם: אדוני היושב-ראש, חברי חבר הכנסת, נשלח ברכה מעומק הלב לחיילי צבא-הגנה לישראל המחרפים נפשם על הגנת העם והמדינה.

דוד רותם: הלב יוצא אל מול גבורתם בשעה שהם נלחמים אל מול אויב רע ונורא.

דוד רותם: נשלח ברכה לתושבי דרום מדינת ישראל, שנמצאים כבר שנים תחת מתקפה בלתי פוסקת של טילים, של רקטות ושל פצמ"רים.

דוד רותם: ונישא תפילה לבורא עולם: הגן על חיילי צבא-הגנה לישראל, ועטרם בעטרת ישועה.

דוד רותם: וכאשר כוחות צה"ל נלחמים כנגד האויבים, מתעוררת לה לפתע אופוזיציה ישראלית פנימית של אזרחי ישראל הנהנים מכל הטוב שמדינת ישראל יודעת לתת לאזרחיה, ומתחילים בהפגנות, בפגיעות, בקריאות כלפי העולם להעמיד את ישראל לדין, בטענות על פשעי מלחמה שישראל מבצעת.

דוד רותם: הכלל הידוע הוא, שבשעה של מלחמה כולנו כאיש אחד מתייצבים מאחורי צה"ל.

דוד רותם: אבל לצערי הרב חל שינוי במדינת ישראל, ואנחנו מוצאים גיס חמישי של אנשים הבוגדים במדינה, מייצרים הפגנות, מייצרים חסימות כבישים.

דוד רותם: אני מדבר על ראשי המפלגות הערביות, על ראשי ועדת המעקב, על ראשי הציבור הערבי במדינת ישראל.

דוד רותם: משום מה, במשך שנים לא שמענו את קולם זועק על פשעי מלחמה המתבצעים כנגד תושבי דרום ישראל.

דוד רותם: לא ראינו אותם חוסמים את כביש ואדי-עארה כאשר הטילים נחתו בשדרות וכאשר הם הגיעו לאשקלון.

דוד רותם: אבל כאשר צה"ל יוצא להגנת העם ולהגנתם הם, הם מעזים לקרוא לציבור הערבי לחסום את הכבישים, לבצע פעולות כנגד מדינת ישראל.

דוד רותם: לא יעלה על הדעת שכאשר מדינה נמצאת במלחמה, יקומו מתוכה אנשים ויאמרו:

דוד רותם: אנחנו נחליש את כוח העמידה, אנחנו נפגע בעורף על מנת ללחוץ על המדינה ועל הצבא.

דוד רותם: זהו מעשה של בגידה.

דוד רותם: אי-אפשר לבוא למדינת ישראל ולומר לה: תני לנו מכל הטוב שאת נותנת לאזרחייך, אבל אנחנו לא נשמור לך אמונים.

דוד רותם: אדוני היושב-ראש, הגיע הזמן שנאמר לציבור הערבי במדינת ישראל: עליך לבחור אם אתה רוצה להיות אזרח שותף, נאמן, במדינת ישראל, או שאתה רוצה להרגיש את עצמך שותף ל"חמאס", למרצחים ולרוצחים.

דוד רותם: אין עוד זכויות ללא חובות.

דוד רותם: אי-אפשר לעמוד בתור לקבל את הביטוח הלאומי, ולאחר מכך לצאת ולהפגין נגד צבא-הגנה לישראל.

דוד רותם: אי-אפשר להמשיך ולקרוא לחיילי צבא-הגנה לישראל רוצחים.

דוד רותם: אי-אפשר לעוות את המציאות הזאת עד אין-סוף.

דוד רותם: כאשר העולם מראה את תמונות הילדים בעזה, בואו נראה לו את הילדים קרועי העיניים בשדרות, בנתיבות ובאשקלון.

דוד רותם: בואו נראה את הפגיעות הנוראיות שנפגעו ילדינו בשש-שבע השנים האחרונות.

דוד רותם: רק במקרה כזה נוכל לומר לאותו ציבור: ילדינו לא יהיו הפקר.

דוד רותם: תודה רבה.

עתניאל שנלר: תודה רבה לחבר הכנסת רותם.

עתניאל שנלר: יעלה ויבוא חבר הכנסת יצחק גלנטי, בבקשה.

יצחק גלנטי: אדוני היושב-ראש, שרים נכבדים, רבותי חברי הכנסת, כתושב נחל-עוז, אני יכול סוף-סוף לברך ולומר: כל הכבוד לצה"ל.

יצחק גלנטי: כחייל לשעבר בחייל האוויר, בטייסת 105, אני יכול לומר בבטחה, כי חיל האוויר חזר אל עברו המהולל והוכיח שוב את יכולתו לכתוש כל אויב, בכל מרחק, בכל שעה ובכל מזג אוויר.

יצחק גלנטי: כאזרח ארץ-ישראל מאז 1945, אני שמח לציין שסופה של הציונות האקטיבית-ההתיישבותית לנצח בכל שטחי ארץ-ישראל הטרום-מנדטורית, לרבות רמת-הגולן ובירתה הנצחית של ישראל – ירושלים.

יצחק גלנטי: כאזרח מדינת ישראל מאז הכרזת העצמאות ב-1948, אני גאה להיות מי שקיבל את חינוכו הציוני-ההתיישבותי בתנועת הנוער העובד של התנועה הקיבוצית, ואני גאה להיות החייל אשר השתחרר לאחר 32 שנה משירות חובה ומשירות מילואים – רק ביום הולדתו ה-50, ולא יום אחד לפני כן.

יצחק גלנטי: אני גאה היום להיות בכנסת השבע-עשרה, ולהיות שותף לאחריות למעשה הפוליטי, הלאומי וההגנתי של מדינת ישראל.

יצחק גלנטי: והנה, פעם נוספת, גם אם זה לאחר תקופה של שפל, חוזרת ביום פקודה הנהגת העם לראייה הסולידרית המתחייבת מהאיומים של אויבינו, ומוכיחה כי נכון וראוי ללכד את כל חלקי ופלגי העם סביב הנושא של הגנת המולדת, הגנה המופקדת ומופעלת בידי חיילי צה"ל הנאמנים.

יצחק גלנטי: לבני דודינו היקרים אני קורא להוכיח את נאמנותם למדינה ולצה"ל.

יצחק גלנטי: אל תשכחו כי הטילים מלבנון, מסוריה ומאירן לא מבחינים בין ערבים ליהודים.

יצחק גלנטי: מה עוד שמנהיגי ה"חמאס" הם הם הגורם המתסיס והמונע "תהדיה" ושקט באזור.

יצחק גלנטי: הם הם המסיתים להתקוממות קיצונים פנאטים בקהיר, בביירות, בדמשק ובעמאן.

יצחק גלנטי: אל תשכחו כי הטרור ה"חמאסי" עלול לפגוע בכם בטווח הארוך, ובסופו של דבר, אם תתמידו לתמוך בהם – לא תינקו.

יצחק גלנטי: מחר הם יטענו שאתם משת"פים ויתלו אתכם בכיכרות בגדאד ודמשק.

יצחק גלנטי: אני מחזק את ידי האמהות בדאגתן לחיילים.

יצחק גלנטי: אני מכבד את נכונות אזרחי המדינה לספוג זה שמונה שנים את ה"קסאמים" והפצמ"רים, ובמיוחד את סבלם הרב ואת סבלנותם של יישובי עוטף-עזה.

יצחק גלנטי: חובת הממשלה להגן על אזרחי המדינה בכל דרך הנראית לה.

יצחק גלנטי: תודה רבה לממשלה ולצה"ל על החלטתם הנבונה ועל התעשתותם והחלטתם לפעול בנחישות.

יצחק גלנטי: אנא, אל תפסיקו את המבצע והמשיכו עד סופו, השגת כל המטרות שקבעתם ובחרתם.

יצחק גלנטי: תודה רבה.

עתניאל שנלר: תודה רבה לחבר הכנסת גלנטי.

עתניאל שנלר: יעלה ויבוא חבר הכנסת זבולון אורלב, ואחריו – חבר הכנסת חיים אורון.

זבולון אורלב: אדוני היושב-ראש, מכובדי, חברי חברי הכנסת, ראשית, ברצוני לחזק את ידי מפקדי צה"ל וחייליו, הפועלים ברגע זה בשליחות העם והמדינה להגן על שלומם ורווחתם של אזרחי המדינה בדרום הארץ.

זבולון אורלב: צה"ל, מפקדיו וחייליו ראויים לכל הוקרה, הערכה וגיבוי מוסרי וציבורי להצלחת פעולתם ולהשגת המטרות והיעדים של המבצע.

זבולון אורלב: שנית, אני מבקש לחזק את ידי אזרחי המדינה ביישובי עוטף-עזה ובמעגל הערים והיישובים הנוספים שנכנסו לטווח טילי ה"חמאס", על עמידתם בגבורה, על איתנות רוחם ומסירותם.

זבולון אורלב: יודעים אנו להעריך מאוד את המבחן הקשה של חיים תחת אש אכזרית של טרור "חמאסי" ולהוקיר את עוז רוחם של אנשים, נשים וטף ואת דבקותם – כל איש, אשה וילד, משפחה וקהילה – ביישובם.

זבולון אורלב: אדוני היושב-ראש, מבצע זה אינו בא כתוצאה מגזירת גורל, וגם לא כתוצאה מתופעת טבע בלתי נשלטת.

זבולון אורלב: ראשיתו באסון ההתנתקות שהביא עלינו הטרור ה"חמאסי".

זבולון אורלב: ייתכן שזו הסיבה, כנראה, שראש הממשלה, מאדריכליה ומיוזמיה של ההתנתקות, החליט לבזות את הכנסת ולא להופיע כאן לדיון.

זבולון אורלב: אולם בשעה שהתותחים רועמים אין זה ראוי לערוך חשבונות פוליטיים, ולכן אסתפק במה שאמרתי בעניין זה ולא אוסיף.

רונית תירוש: אולי הוא מקבל – – – איזה חשבון אישי יש – – –

זבולון אורלב: אין קשר.

זבולון אורלב: גברתי חברת הכנסת תירוש, שום תירוץ לא יכול להיות להימנעותו של ראש ממשלה מלהופיע בכנסת בשעה שהוא שולח את חיילי צה"ל להילחם.

זבולון אורלב: הוא חייב לבוא לכנסת, למסור מה היעדים, ולא לשלוח ולהסתפק בדברים אחרים.

קולט אביטל: חברתי חברת הכנסת תירוש, לא להפריע.

זבולון אורלב: אני רוצה לקוות ולהאמין כי רפיון הרוח וחולשת הדעת שגילתה ממשלת קדימה–ש"ס–עבודה במשך שלוש שנים מול התעצמות הטרור ה"חמאסי" ברצועת-עזה ואלפי הטילים על שדרות ויישובי עוטף-עזה לא יגרמו להפסקת המבצע לפני השגת היעדים העיקריים, והם: חיסול שלטון ה"חמאס", חיסול מנהיגיו ללא הבחנה בין מנהיגים מדיניים לצבאיים, חיסול תשתיות הטרור, ובעיקר, בעיני, מתן אפשרות לצה"ל לפעול באופן חופשי ברצועת-עזה, כדי למנוע גם בעתיד כל אפשרות של קיום תשתיות טרור, כפי שצה"ל עושה גם ביהודה ושומרון.

זבולון אורלב: אני מקווה, רוצה להאמין, כי המבצע איננו רק כדי לצאת ידי חובה ולהראות שהממשלה עושה משהו כדי לשמור על ביטחונם של אזרחי המדינה בדרום, אלא אני מקווה ומאמין שהמבצע נועד להבטיח את ביטחונם של תושבי המדינה לטווח ארוך.

זבולון אורלב: מוטב מאוחר מלעולם לא, אך אין ספק כי האיחור בביצוע הפעולה מקשה יותר על צה"ל.

זבולון אורלב: התנהלות הממשלה עד כה אפשרה ל"חמאס" להתעצם.

זבולון אורלב: אני מקווה כי הלקח נלמד והממשלה תשכיל בעתיד למנוע הקמת מדינת טרור המאיימת על אזרחי המדינה ותוקפת אותם, ובוודאי לא לאפשר לה להתעצם.

זבולון אורלב: גברתי היושבת-ראש, חטאנו עד כה בחטא כבד בכך שגלעד שליט עדיין לא שוחרר, אף שחלפו 918 ימים מיום חטיפתו.

זבולון אורלב: אין די בהצהרה, כפי שהצהיר ראש הממשלה לפני מלחמת לבנון השנייה באשר לחטופים – וכיום מתברר שהיתה הצהרת סרק.

זבולון אורלב: יש צורך להבהיר כי שחרורו של גלעד הוא מבצע מתמשך ולא חד-פעמי, ומדינת ישראל, ללא כל הבדל פוליטי, לא תנוח ולא תשקוט ולא תגיע לשום הסכם עד אשר ישוחרר גלעד שליט בריא ושלם.

זבולון אורלב: המבצע הוא גם מבחן הנאמנות של מנהיגי המגזר הערבי במדינת ישראל.

זבולון אורלב: לא מבחן האזרחים, שרובם המוחלט מגלה התנהגות אזרחית ראויה, אלא מבחן מנהיגיו, המנהיגים של המגזר הערבי.

זבולון אורלב: האם ישכילו לשמור על נאמנות לאזרחי המדינה המותקפים בדרום הארץ ללא כל סיבה, או שמא ייכשלו במבחן ויגלו את נאמנותם לטרוריסטים ול"חמאס"?

זבולון אורלב: יש לי חשש כבד שפניהם לניצול המבצע לתקיעת טריז בין האזרחים הערבים ובין האזרחים היהודים בשדרות ובעוטף-עזה.

זבולון אורלב: יש להבהיר באופן חד-משמעי, שכפי שלא נסבול טרור "חמאס" מבחוץ, כך לא נסבול הסתה וטרור מילולי מבפנים.

זבולון אורלב: לא רק טילי "קסאם" הורגים אזרחים, נשים וילדים; גם הסתה פרועה של מנהיגים.

זבולון אורלב: עידוד הטרור ותמיכה ב"חמאס" גם הם הורגים.

זבולון אורלב: מדינת ישראל צריכה לנקוט את כל האמצעים כדי להתגונן גם מפני סכנה שכזאת.

זבולון אורלב: אני מבקש לשלוח תנחומים למשפחות ההרוגים בנתיבות ובאשקלון.

זבולון אורלב: השם ייקום דמם.

זבולון אורלב: אני שולח ברכת רפואה שלמה והחלמה מהירה לפצועים.

זבולון אורלב: לסיום, גברתי היושבת-ראש, אני רוצה לקרוא את תפילת "מי שבירך" לחיילי צה"ל שחיברו הרבנות הצבאית הראשית והרבנות הראשית: "מי שבירך אבותינו אברהם, יצחק ויעקב, הוא יברך את חיילי צבא-הגנה לישראל, העומדים על משמר ארצנו וערי אלוהינו מגבול הלבנון ועד מדבר מצרים ומן הים הגדול עד לבוא הערבה ביבשה, באוויר ובים.

זבולון אורלב: ייתן ה' את אויבינו הקמים עלינו ניגפים לפניהם.

זבולון אורלב: הקדוש-ברוך-הוא ישמור ויציל את חיילינו מכל צרה וצוקה ומכל נגע ומחלה וישלח ברכה והצלחה בכל מעשה ידיהם.

זבולון אורלב: ידבר שונאינו תחתיהם ויעטרם בכתר ישועה ובעטרת ניצחון.

זבולון אורלב: ויקוים בהם הכתוב: כי ה' אלוהיכם ההולך עמכם להילחם לכם עם אויביכם להושיע אתכם.

זבולון אורלב: ונאמר אמן".

קולט אביטל: אמן.

קולט אביטל: חבר הכנסת חיים אורון מסיעת מרצ, בבקשה.

חיים אורון: גברתי היושבת-ראש, חברי הכנסת, ראשית, אני רוצה לצרף את ברכותי וחיבוקי לתושבי עוטף-עזה, בשדרות ובאשקלון, במושבים ובקיבוצים, שאת רבים מהם אני מכיר באופן אישי.

חיים אורון: תמיכתנו ועזרתנו נתונות להם כל השנים, לבטח בתקופה הזאת.

חיים אורון: חשוב לומר בכנסת שלא די בחיבוק ובלחיצת יד, אלא דרושה גם עזרה ממשית בשורה של נושאים.

חיים אורון: אני מקווה שבעיות שנמשכו הרבה זמן יטופלו במהירות ויבואו על פתרונן בהקדם.

חיים אורון: למדינת ישראל עומדת הזכות ויש חובה לדאוג לשלומם ולביטחונם של אזרחיה.

חיים אורון: כאשר ה"חמאס" הודיע שהוא מפר את הפסקת האש ולא מקיים אותה – החובה הזאת שמוטלת על המדינה כוללת גם את השימוש בכוח.

חיים אורון: זה לא אומר שימוש בכל כוח, זה לא אומר הצדקה של כל פעולה שנעשתה ב-48 השעות האחרונות.

חיים אורון: אבל אם מתנהל בבית הזה ויכוח על הזכות – ועכשיו אני לא מדבר באופן עקרוני, אלא באופן מאוד קונקרטי – בסיטואציה שנוצרה ברצועת-עזה, כאשר ה"חמאס", באופן בוטה כלפי כל העולם הערבי, החליט להפר את הפסקת האש, למדינה עמדה הזכות והיתה חובה להגיב.

חיים אורון: אדוני השר, שמייצג פה היום את הממשלה – השאלה היא מה עושים עכשיו.

חיים אורון: אמרו לנו שני דוברי הממשלה – שלא ברור אם הופיעו כדוברי הממשלה או כדוברי סיעותיהם, ערבוב תחומים מיותר ביום הזה – שלמבצע יש מטרות ברורות.

חיים אורון: אנחנו עדיין לא יודעים מהן.

חיים אורון: לטעמי, למבצע הזה יש מטרה ברורה אחת: להגיע מוקדם ככל האפשר להפסקת אש; להגיע מוקדם ככל האפשר להפסקת הפיגועים, ה"קסאמים" והיריות על יישובי עוטף-עזה.

חיים אורון: כל מטרה רחוקה יותר, כמו חיסול ה"חמאס", שינוי הדיסקטים, מיגורים – כל האמירות הללו יסתיימו פעם נוספת באסון.

משולם נהרי: זה התנאי.

חיים אורון: סליחה, אדוני השר.

חיים אורון: הפסקת אש היא אינטרס ישראלי עליון, מוקדם ככל האפשר.

חיים אורון: לצורך זה יש להפעיל – – –

משולם נהרי: זה היינו הך, אנחנו לא סותרים זה את זה.

חיים אורון: האמן לי, אני יודע מה אני אומר.

חיים אורון: שמעתי פה דוברים, לרבות דוברים מסיעתך, ולא ברור שזו המטרה, וחייבים להבהיר אותה.

חיים אורון: שרת החוץ – –

משולם נהרי: שמונה ימים אמרנו את זה ברמקול.

חיים אורון: – – דיברה כאן על הקואליציות הקיימות היום בעולם בין המתונים ובין הקיצונים.

חיים אורון: כולנו נסתכל מה קורה בעולם הערבי.

חיים אורון: יש לנו אחריות שהקואליציה המתונה לא תתפרק.

חיים אורון: אנחנו לא רק צופים במחזה הזה.

חיים אורון: אנחנו רואים מה קורה בין הרשות ובין ה"חמאס", בין אבו-מאזן ובין אסמאעיל הנייה, בין מצרים ובין ה"חמאס", בין ירדן ובין ה"חמאס".

חיים אורון: אנחנו לא רק צופים במחזה הזה; אנחנו שותפים מרכזיים בו.

חיים אורון: קיומה של הקואליציה הזאת הוא אינטרס ישראלי עליון.

חיים אורון: וכדי שהקואליציה הזאת תתקיים, צריך לומר בבירור: אנחנו רוצים שהסיבוב הזה יסתיים בהקדם האפשרי בהפסקת אש.

חיים אורון: אמר שר הביטחון, ובצדק, שכל יום שהיה בקיץ האחרון בלי אש, היה לטובה; כל יום שהצלחנו לעבור בלי שנכנסנו, היה לטובה.

חיים אורון: אם זה היה נכון בעבר – על אחת כמה וכמה עכשיו.

חיים אורון: יש אמירה לא ברורה מצד זה שלוחץ על הממשלה להיכנס לעזה – להיכנס רגלית לעזה.

חיים אורון: הבוץ הלבנוני יתברר כרדוד לעומת הבוץ הצפוי בעזה.

חיים אורון: פעולה קרקעית בעזה וכניסה לעזה וקבלת אחריות למה שקורה בה הן בניגוד לאינטרס הישראלי הבסיסי.

חיים אורון: אני יודע שיש בצד הזה של הבית אנשים שרוצים תוך כדי זה להחזיר את הגלגל אחורנית ולכבוש מחדש את עזה.

חיים אורון: אוי לנו אם נעשה את הדבר הזה.

קולט אביטל: תודה רבה.

קולט אביטל: חבר הכנסת מוחמד ברכה, בבקשה.

קולט אביטל: אחריו – חבר הכנסת ג'מאל זחאלקה, ואחריו – חבר הכנסת הלפרט.

מוחמד ברכה: גברתי היושבת-ראש, אדוני השר, רבותי חברי הכנסת, יש פוליטיקאים קטנים שעולים על הדוכן הזה וחושבים לקנות שניים במחיר של אחד – לקיים מתקפה צבאית נפשעת נגד העם הפלסטיני ברצועת-עזה אחרי חודשים ארוכים של מצור והרעבה, וכשהם באים לכאן מגלגלים עיניים ומציירים את עצמם כקורבן, אבל באותה הזדמנות מסיתים נגד האוכלוסייה הערבית-הפלסטינית של אזרחי מדינת ישראל.

מוחמד ברכה: מי שחושב שהאוכלוסייה הערבית כאן היא מעין אורחים שלו, טועה ומטעה.

מוחמד ברכה: אם מישהו רואה בנו בעיה, אני מציע לו לראות בנו עצם בגרונו.

מוחמד ברכה: אנחנו לא נקבל מצב, בעיצומו של ויכוח פוליטי נוקב על מלחמה ועל חיי אדם, של הטלת סימן שאלה על קיומנו במולדתנו.

מוחמד ברכה: בזה אחר זה דוברי הימין, דוברי הממשלה, דוברי האופוזיציה הימנית, באים כדי להזהיר ולעשות לנו נו-נו-נו.

מוחמד ברכה: ליברמן מציע לי ללכת לעזה ולא לחזור.

מוחמד ברכה: לי אין שפה אחרת, אין לי ילדות אחרת, אין לי מולדת אחרת.

מוחמד ברכה: דווקא לו יש אחרת, לא לי, ולא הוא אשר יטיף לנו.

מוחמד ברכה: 500 טונות של חומר נפץ הוטלו על עזה במבצע או במלחמה שנראית כאילו היא היגיינית וסטרילית.

מוחמד ברכה: אלה שלוחצים על הכפתור מלמעלה – אפילו האבק של הבניינים שהפכו לאבק לא מגיע אליהם; הקזת הדם לא מגיעה לאצבעותיהם.

מוחמד ברכה: מין מלחמה דה-לוקס.

מוחמד ברכה: הנשיא פרס, חתן פרס נובל לשלום, מודה לאל שצה"ל גילה איפוק ומודה לאל שגילה יכולת בלתי רגילה להלום במטרות ותוך כדי כך להימנע מפגיעה בחפים מפשע.

מוחמד ברכה: פגיעה בחפים פשע – ילדים בני שנה ושנה וחצי הם לא חפים מפשע בעיני הנשיא פרס?

מוחמד ברכה: נשים?

מוחמד ברכה: בניינים שנהרסים על יושביהם הם לא בתים של אנשים חפים מפשע ונשים חפות מפשע?

מוחמד ברכה: אין גבול לקהות החושים, אין גבול.

מוחמד ברכה: אבל הפשע הגדול יותר הוא גם להרוג ולטבוח, גם להתבכיין וגם ללבוש ארשת של קורבן, של אנשים מיוסרים.

מוחמד ברכה: יש פתרון אחר, יש מוצא אחר, אפילו המסלול של אנאפוליס, שלא התלהבנו ממנו כולו כי הוא היה תחת חסות אמריקנית, כשממשלו של בוש מדקלם אותן עמדות ישראליות – אפילו את אותו תהליך תקעו, וחסמו כל אפשרות שההנהגה הפלסטינית תוכל לבוא לעמה ולהגיד: הנה, התקדמנו במשהו עם ההנהגה הישראלית.

מוחמד ברכה: אפילו את הסכם ה"תהדיה", הרגיעה, חיסלו על-ידי מצור אכזרי, נפשע, של חודשים על גבי חודשים כנגד עם שלם, ומנעו תרופות ודברי מזון.

מוחמד ברכה: היה אפשר להמשיך את הרגיעה, אבל לא: יש מסר לממשלת ישראל, קודם כול מסר לעם הפלסטיני: שלא יחלום על שלום ולא יחלום על מדינה, ומסר לעם בישראל: אנחנו נשיג את ההילה ואת התהילה הפוליטית בבחירות הבאות על-ידי הקזת נחשולי דם של העם הפלסטיני; יש מי שמספסר בדם של הפלסטינים כדי להגיע לתהילתו הפוליטית.

מוחמד ברכה: המסר השלישי הוא לממשל החדש בארצות-הברית, לאובמה.

מוחמד ברכה: אומרים: אנחנו נייצר את סדר-היום, סדר-יום רווי בדם.

מוחמד ברכה: שלא יעז לחשוב על פשרה, על אפשרות של פתיחת ערוץ מדיני אמיץ, אחר, במושגים אחרים, במושגים של צדק; שלא יחשוב.

מוחמד ברכה: עוד לפני שהוא נכנס לתפקידו ב-20 בחודש אנחנו נייצר לו סדר-יום רווי בדם.

מוחמד ברכה: זו צורת חשיבה פושעת ונפשעת, ומי שחושב שהוא יכול להכניע את העם הפלסטיני דרך ההפגזות, צריך לזכור ששנים ועשרות שנים ניסו את זה, וזה לא עובד, זה לא מה שיביא את היציבות, זה לא מה שיביא את השקט לעם בישראל, זה בהחלט יביא למעגלים נוספים ונוספים של שפיכות דמים.

קולט אביטל: נא לסיים.

מוחמד ברכה: מבטיחים לנו עם פרוץ כל מלחמה: והארץ תשקוט 40 שנה.

מוחמד ברכה: כמה מלחמות ומה 40 שנה?

מוחמד ברכה: על-פי המדד שלהם הארץ צריכה לשקוט 500 שנים.

מוחמד ברכה: דרך המלחמה, לא היא תוביל לשקט, רק משא-ומתן אמיץ עם הנהגת העם הפלסטיני, עם אבו-מאזן, עם אש"ף, עם "חמאס", עם כל מרכיבי העם הפלסטיני – זה המוצא היחיד, ואין זולתו.

מוחמד ברכה: תודה.

קולט אביטל: תודה רבה.

קולט אביטל: חבר הכנסת אחמד טיבי, בבקשה.

אחמד טיבי: גברתי היושבת-ראש, רבותי חברי הכנסת, בכל מלחמה ובכל עימות צבאי מופיע מחזה הדז'ה-וו.

אחמד טיבי: גם לפני שנתיים, במלחמת לבנון השנייה, היינו בודדים בהתנגדות למלחמה, ובסופה של המלחמה היתה תחרות בין אלה שהסכימו לה בהתחלה – מי היה מסויג ממנה, מי ביקש לפנות לערוץ המדיני ומי ביקש לקצר אותה ככל האפשר.

אחמד טיבי: כך גם היום, ממש אותו מחזה: התגייסות טוטלית של המערכת הפוליטית כולה, של התקשורת, של דעת הקהל, של עיתונאים בכירים, ובכל פעם שהם שומעים חבר כנסת ערבי שאומר לא למלחמה – אוטומטית הוא מקוטלג כאויב, כדובר ה"חמאס", כך נכתב.

אחמד טיבי: כל מה שאנחנו אומרים הוא: רבותי, בואו נחסוך בחיי אדם.

אחמד טיבי: לא למלחמה.

אחמד טיבי: הרי בעוד שבועיים יחל משא-ומתן מדיני על הסכם "תהדיה" חדש, על הרגעה – לא רגיעה, הרגעה, כי זה "תהדיה".

אחמד טיבי: למה לא נפתח מייד, עכשיו, בהפסקת אש ונחזור להסכם באותם תנאים תוך כדי פתיחת מעברים?

אחמד טיבי: הרי זה מה שרוצים בפלגים הפלסטיניים.

אחמד טיבי: אבל יש מי שרוצה לצרוב בתודעה של הפלסטינים את התבוסה.

אחמד טיבי: זאת האסכולה הישראלית בצבא.

אחמד טיבי: ומה לעשות, אנחנו נמצאים ערב בחירות – יש מי שסופרים גופות ובמקביל סופרים מנדטים.

אחמד טיבי: זה דבר נורא.

אחמד טיבי: היש דבר אכזרי יותר מזה, גופות תמורת מנדטים?

אחמד טיבי: ואת זה עושים במפלגת העבודה בעיקר.

אחמד טיבי: אני שומע את החישובים האלה ונתקף צמרמורת.

אחמד טיבי: אומרת לנו ממלאת-מקום ראש הממשלה: תבחרו בצד הנכון.

אחמד טיבי: רבותי, אנחנו מזמן בחרנו בצד האנושי, ההומני, מעולם לא הרגנו בן-אדם, מעולם לא קראנו להרוג בן-אדם או לפצוע בן-אדם, אנחנו מתנגדים לאלימות באשר היא, אנחנו לא מתגאים בדורסנות ובכוח, ולא כל מי שיש לו כוח צריך להתפאר ולהשתמש בו בצורה דורסנית כזאת.

אחמד טיבי: הפניקה ברחובותיה של שדרות היא פניקה מפריעה, מקוממת, מציקה, גם לאנשים, גם למשפחות, אבל מי אמר שהתגובה לפניקה ברחובותיה של שדרות, ככל שהיא מציקה, כואבת ומקוממת, תהיה נהר של דם בעזה?

אחמד טיבי: 300 גופות, אוניברסיטה מופלת, מסגדים – הורסים, אולי עוד מעט בתי-חולים, אמא וארבעה ילדים – את החיים של אלה בעזה צריך לחסוך וגם את החיים באשקלון ובשדרות, על-ידי הסכם "תהדיה", על-ידי הסכם מדיני.

אחמד טיבי: אנחנו באים אליכם בידיים נקיות, כמי שלאורך זמן התנגדו בצורה הקטגורית ביותר, הפוליטית והאמיצה, לפגיעה באזרחים באשר הם אזרחים – גם בשדרות, גם בנתיבות, בכל מקום.

אחמד טיבי: אבל עזה היא הקורבן, היא קורבן של מצור אכזרי, ואין להשוות בין כובש לנכבש, אין להשוות בין מי שיש לו כוח דורסני לבין מי שיש לו כוח פרימיטיבי, כמה שזה מציק.

אחמד טיבי: לאחרונה, כמעט בכל עימות, אדוני היושב-ראש, שואלים אותנו: למה אתם כל כך כועסים?

אחמד טיבי: למה אתם נראים כל כך עצובים?

אחמד טיבי: אנחנו לא רואים אתכם כל כך עצובים בהזדמנויות אחרות.

אחמד טיבי: רבותי, אני אומר את זה בצורה המפורשת ביותר, וישמעו כולם: אני, כאדם הומני, מתנגד לפגיעה באזרחים באשר הם, וכבר הוכחנו זאת בעבר.

אחמד טיבי: אבל מה לעשות, בכל פעם שנפגע ערבי, שנפגע בן הלאום שלי, זה כואב לי יותר, כי הוא בן הלאום שלי, ואני, כאדם שרוצה לחסוך בחיי יהודים וערבים באשר הם, ממשיך לומר לא באל"ף רבתי למלחמה הדורסנית הזאת, לא באל"ף רבתי להרג ההמוני.

אחמד טיבי: ועוד ניפגש בעוד שבועיים, שלושה שבועות, ואז רבים מאלה שצהלו היום והשיאו לנו עצות, יתחילו לומר: גם אנחנו היינו במתנגדים.

אחמד טיבי: תודה רבה, אדוני.

עתניאל שנלר: תודה רבה.

עתניאל שנלר: תודה רבה לחבר הכנסת טיבי.

עתניאל שנלר: חבר הכנסת ג'מאל זחאלקה – לא נוכח.

עתניאל שנלר: חבר הכנסת שמואל הלפרט, ואחריו – חבר הכנסת אברהם רביץ.

עתניאל שנלר: בבקשה, אדוני.

שמואל הלפרט: אדוני היושב-ראש, כנסת נכבדה, חשוב שהכנסת מקיימת היום דיון על המצב בדרום, לנוכח המצב הביטחוני החמור שבו נתונים מאות אלפי תושבים ביישובי עוטף-עזה והסביבה, עד למרחק של כ-40 קילומטרים מגבול רצועת-עזה.

שמואל הלפרט: וכדי להמחיש את חומרת המצב, הנה, רק הבוקר פגע טיל "גראד" באתר בנייה באשקלון וגרם להרג של אדם אחד ולפציעה קשה של עוד חמישה; בקריית-ספר – מודיעין-עילית – נפצעו ארבעה תושבים בידי מחבל מרצח.

שמואל הלפרט: ברצוני לשלוח ברכת רפואה שלמה והחלמה מהירה לפצועים.

שמואל הלפרט: אין ספק שטוב עשתה הממשלה כאשר החליטה סוף-סוף להפסיק את ההבלגה על מטחי הטילים שנורו על יישובי הדרום במשך כשלוש שנים, להפסיק את הירי הזה, לפגוע בשלטון ה"חמאס" ולשנות את המציאות הביטחונית של השנים האחרונות בדרום.

שמואל הלפרט: חברי הכנסת, כידוע לכם, הודעתי לאחרונה על החלטתי לפרוש מהכנסת אחרי 28 שנות פעילות לסירוגין, וזה כנראה נאומי האחרון.

שמואל הלפרט: ברצוני להשמיע כמה דברי פרידה.

שמואל הלפרט: בכל שנות פעילותי בכנסת פעלתי בשליחותם של גדולי ישראל ששלחו אותי לכאן, ובמיוחד – של כבוד קדושת מרן האדמו"ר מוויז'ניץ שליט"א, שאני מאחל לו בריאות טובה ואריכות ימים.

שמואל הלפרט: במשך שנות כהונתי בכנסת עשיתי מאמצים רבים להכניס יותר יהדות למדינת ישראל, להביא לשמירה של ערכי היהדות, על השבת – ייחודו של העם היהודי, כי "לא ככל הגויים בית ישראל" ולא ככל העמים מדינת ישראל.

שמואל הלפרט: לצורך זה הצלחתי להעביר את חוק לימוד תורת ישראל בכל מוסדות החינוך בארץ, לרבות החינוך הכללי, כדי שהדבר יהיה בבחינת "טעמו וראו כי טוב ה'".

שמואל הלפרט: פעלתי למען תקציבים למוסדות תורה, לישיבות, לכוללים, לתלמודי-תורה, ל"בית יעקב", לתרבות התורנית, וחברי לסיעה ואני הגענו להישגים חשובים.

שמואל הלפרט: נאבקתי לטובת התחום החברתי – לטובת 2 מיליוני אנשים במדינה, שרובם עניים, קשישים וילדים חסרי ישע ונגד המדיניות האכזרית של הרעבת קרוב למיליון ילדים עניים, על לא עוול בכפם; אף זכיתי, ברוך השם, להעביר את חוק משפחות ברוכות ילדים, שלמרבה האכזבה בוטל כעבור כמה שנים.

שמואל הלפרט: לצערי הרב, לא מצאתי אוזן קשבת בממשלה הנוכחית לנושא החברתי, ואני מקווה שהבאים אחרי ימשיכו את המאבק עד להסרת חרפת הרעב ממאות אלפי ילדים וממיליון אזרחים עניים, על לא עוול בכפם.

שמואל הלפרט: בשנות כהונתי בכנסת פעלתי רבות נגד מגמות אנטישמיות בעולם, נגד הכחשת השואה והשמדת העם היהודי ולמען שיקום ושימור של אלפי בתי-העלמין היהודיים באירופה.

שמואל הלפרט: גם בתחום הזה הגעתי להישגים חשובים, ובכמה מדינות אף נחקקו חוקים נגד פגיעה בבתי-העלמין.

שמואל הלפרט: פעלתי לצמצום תאונות הדרכים במדינה.

שמואל הלפרט: ראיתי בכך משימה עליונה של הצלת חיים, שהרי "כל המקיים נפש אחת מישראל כאילו קיים עולם מלא".

שמואל הלפרט: בסיום דברי ברצוני להזכיר לכולנו כי קיומו של העם היהודי מותנה בלימוד התורה ובקיום המצוות, בשמירת השבת וקדושת החיים, כפי שאומר רב סעדיה גאון: אין אומתנו אומה אלא בתורותיה – תורה שבכתב ותורה שבעל-פה.

שמואל הלפרט: אחרת, נשקפת סכנה ממשית לעצם קיומנו בארץ-ישראל, ארץ הקודש, כפי שכתוב בפרשת אחרי-מות: "ושמרתם אתם את חקתי ואת משפטי ולא תעשו מכל התועבת האלה – – – ולא תקיא הארץ אתכם בטמאכם אתה כאשר קאה את הגוי אשר לפניכם".

שמואל הלפרט: בטוחני שאם נקיים את מה שכתוב לאחר מכן בפרשת בחוקותי: "אם בחקתי תלכו ואת מצותי תשמרו ועשיתם אתם", יתקיים בנו: "ונתתי גשמיכם בעתם ונתנה הארץ יבולה ועץ השדה יתן פריו – – – ואכלתם לחמכם לשבע וישבתם לבטח בארצכם.

שמואל הלפרט: ונתתי שלום בארץ ושכבתם ואין מחריד – – – וחרב לא תעבר בארצכם – – – ופניתי אליכם והפריתי אתכם והרביתי אתכם והקימתי את בריתי אתכם.

שמואל הלפרט: והתהלכתי בתוככם והייתי לכם לאלהים ואתם תהיו לי לעם".

שמואל הלפרט: בסיום, ברצוני להביע תודה והערכה לכל מי שסייעו לי בעבודתי בכנסת: ליושבת-ראש הכנסת, לשרים, לחברי הכנסת, וכמובן לחברי בסיעת יהדות התורה.

שמואל הלפרט: תודה רבה.

עתניאל שנלר: תודה רבה לחבר הכנסת הלפרט.

עתניאל שנלר: יעלה ויבוא חבר הכנסת אברהם רביץ, ואחריו – חבר הכנסת יצחק לוי.

אברהם רביץ: אדוני היושב-ראש, חברי הכנסת, אדוני השר, אני מרגיש – רצוני להיות יוצא דופן.

אברהם רביץ: אני חושב שכבוד ראש הממשלה, מר אהוד אולמרט, צדק כשאמר שאין לקיים את הישיבה בעתות מלחמה, והיו צריכים לדחות אותה.

אברהם רביץ: הראיה הכי גדולה שיש לפנינו – ראו, חברי חברי הכנסת, כמה מאתנו יושבים כאן היום.

אברהם רביץ: אדוני השר, אתה היחיד משרי הממשלה.

אברהם רביץ: זה שנסים זאב נמצא כאן זה לא חידוש.

משולם נהרי: – – –

אברהם רביץ: לא.

אברהם רביץ: כל השאר – ברוכים יהיו.

אברהם רביץ: הרב יצחק לוי, אני רוצה לומר לך ולהלפרט את אותו משפט: לנו אין בעיה מה נעשה מחר; חוזרים לדף הגמרא.

אברהם רביץ: ואני באמת חושב וחשבתי שלו נערכה ישיבת הכנסת שמטרתה וכותרתה היו ליצור איחוד של כל המפלגות כולן – אינני מדבר על צורת האיחוד, אם צריכה להיות קואליציה, אם צריך להיות קבינט משותף, אם צריכים לדחות את הבחירות בזמן קצר, כן או לא – אבל המוטו שלנו כחברי הכנסת, כנציגי ציבור, הוא לחוש את רחשי הלב של הציבור, בין השאר, ולשאת באחריות, ולומר: לעת הזאת אנחנו חייבים להיות יחד.

אברהם רביץ: הרי חלק מכל העניין הוא ההרתעה של אויבינו.

אברהם רביץ: בעצם העובדה שאנחנו רבים כאן – ואולי כולם צודקים, כל אחד בפינתו שלו – הרי האלטרנטיבה לכך, לו ידע האויב שכולם ביחד מתקוממים ועומדים נגד הסאגה הנוראית הזאת, ההרג הבלתי-נפסק, הצורה היתה אחרת.

אברהם רביץ: המשמעות של הבעת עמדה של הכנסת היתה שונה לחלוטין, בעלת משמעות.

אברהם רביץ: לכן, אני חושב שצורת הדיון היום איננה תורמת כפי שהיתה יכולה.

אברהם רביץ: אנחנו גם נותנים הזדמנות לומר כאן, מעל במת הכנסת, דברי בלע או דברי תמימות מעושים.

אברהם רביץ: מה פירוש הדבר הזה שהיינו יכולים במשא-ומתן?

אברהם רביץ: אני למדתי שמשא-ומתן זה משא ומתן.

אברהם רביץ: לצערי, בתוך המערך הפוליטי אני לא חוויתי את זה מספיק טוב – ואת זה אני אומר כאמירה פנימית – אבל מה זה משא-ומתן?

אברהם רביץ: בוודאי, אם אנחנו ניתן ל"חמאס" את כל מה שהוא רוצה ואנחנו נהיה מנועים מלהגיב – זה נקרא משא-ומתן?

אברהם רביץ: אני שואל את חברי הכנסת הערבים – מה, אנחנו תמימים?

אברהם רביץ: אידיוטים?

אברהם רביץ: אנחנו נותנים לקול הזה להיות קול קורא בין שאר הקולות בעת הזאת.

אברהם רביץ: אינני רוצה להאריך ולגזול זמן, אני רק רוצה לומר שלא נותר לנו אלא להתפלל ולברך את אלה שמוסרים את נפשם, את חיילי ישראל ואת אלה שמוסרים את נפשם בכך שהם יושבים שם במקום, כדי לומר לעם ולעולם שאנחנו נהיה פה עד ביאת גואל צדק ועד בכלל ולהתפלל לשלומם של כל אחינו.

אברהם רביץ: תודה רבה.

עתניאל שנלר: תודה רבה לחבר הכנסת רביץ.

עתניאל שנלר: יעלה ויבוא חבר הכנסת יצחק לוי.

עתניאל שנלר: אדוני, בבקשה.

עתניאל שנלר: אחריו – חבר הכנסת נסים זאב.

יצחק לוי: אדוני היושב-ראש, רבותי חברי הכנסת, אדוני השר, הרשו לי לחלוק על חבר הכנסת רביץ, וזו אולי הפעם האחרונה שאנו חלוקים מעל דוכן זה – – –

רונית תירוש: דווקא אמרנו שהוא היחיד השפוי במליאה.

רונית תירוש: על מה אתה חולק?

רונית תירוש: – – –

יצחק לוי: אם תשמעי, אולי תדעי על מה אני חולק.

רונית תירוש: אני יושבת להקשיב.

יצחק לוי: אני מודה לך, תודה רבה.

עתניאל שנלר: בעיקר חולק כבוד.

יצחק לוי: רציתי לומר שאני רוצה לחלוק עליו בכך שאני חושב שכן היה צריך לקיים את הדיון.

יצחק לוי: חבר הכנסת רביץ, אני חושב שכן צריך לערוך דיון, וגם אם מתעוררים חילוקי דעות מסוימים – כל העם הוא כל הכנסת וכל הכנסת היא כל העם.

יצחק לוי: אי-אפשר שכאשר מתרחש דבר כל כך חשוב, כל כך גדול וכל כך רציני בעם, הכנסת לא תתכנס ותאמר את דעתה; שלא נבוא וניפגש כאן, נשמע את שר הביטחון, נשמע את נציגי הממשלה, נשמע את האופוזיציה ונביע עמדה.

יצחק לוי: קודם כול, הבעת העמדה – אני חושב ששמענו אותה כאן כמעט מכולם – היא ברכה וחיזוק לחיילי צה"ל, למי שמשתתפים בלחימה, לחיל האוויר, שעושה עבודה מצוינת.

יצחק לוי: אני רוצה לומר לכם, מכיוון שאני תושב עוטף-עזה, שהיתה לנו שבת מורעשת מאוד.

יצחק לוי: היו רעשים רבים מאוד במשך כל השבת, מהשעה 11:30 ועד מוצאי-שבת, והיו כמובן חששות וחשדות, בעיקר לאלה שהם שומרי שבת, שלא יכולים לדעת מה קורה ומה הרעשים האלה ומה התוצאות.

יצחק לוי: אבל בסופו של דבר, קורה דבר מאוד מאוד חשוב, שהיה צריך לקרות כבר לפני זמן.

יצחק לוי: הוא היה צריך לקרות לפני שמונה שנים – לפחות לפני שלוש שנים, לאחר ההתנתקות, שבעינינו הביאה למצב הזה.

יצחק לוי: הטיל הראשון לאחר ההתנתקות היה צריך להביא לתגובה כמו התגובה של היום.

יצחק לוי: אז אולי היינו צריכים תגובה הרבה פחות חזקה, והיינו חוסכים שלוש שנים של דם, אש, צער, חרדה – ילדים בחרדה, יישובים בחרדה וכן הלאה.

יצחק לוי: אבל בסדר, ממשלת ישראל החליטה לעשות את זה עכשיו.

יצחק לוי: צריך לחזק את ידי הממשלה.

יצחק לוי: צריך לחזק את ידי צה"ל.

יצחק לוי: אבל, דבר אחד צריך לעשות, אדוני היושב-ראש, וזה אולי המסר החשוב ביותר: לא לעזוב את העבודה באמצע.

יצחק לוי: הדבר החמור ביותר שיכול לקרות הוא שצה"ל יסיים את המבצע ושבועיים אחרי זה יימשכו ההפגזות.

יצחק לוי: זה יאמר לנו פחות או יותר שכל המבצע הזה – לא הייתי אומר היה לשווא – לא השיג מטרה.

יצחק לוי: חייבים לשבור את רוח ה"חמאס" ואין ברירה אחרת אם חפצי חיים אנחנו, אם אנחנו רוצים שילדינו ימשיכו לגדול כמו שצריך, ללא חרדות, ללא חששות, וילכו לבית-הספר כמו כל הילדים הרגילים.

יצחק לוי: אם אנחנו רוצים לראות את שדרות בונה שכונות חדשות, שינוי במגמה בדיור בשדרות – מי שמסתובב היום בשדרות רואה כמעט בכל בניין כמה שלטים "למכירה", והיינו רוצים לראות את ההיפך.

יצחק לוי: היינו רוצים לראות אוכלוסייה שבאה ומחזקת את העיר.

יצחק לוי: כל הדברים האלה תלויים כמובן במצב הביטחוני.

יצחק לוי: אדוני היושב-ראש, אם המבצע הזה לא יביא לתוצאה המקווה, הרי המצב יהיה קשה ונצטרך לעשות עוד מבצעים.

יצחק לוי: הדבר הזה לא ייגמר.

יצחק לוי: לכן, אנחנו קודם כול מתפללים לקדוש-ברוך-הוא שיצליח את דרכנו, יצליח את דרכי צה"ל, ישמור על התושבים, שבעזרת השם לא יהיו נפגעים מבין תושבי מדינת ישראל, ובעיקר בדרום היום.

יצחק לוי: לזה צריך הרבה תפילה.

יצחק לוי: דבר שני – אנחנו מקווים שממשלת ישראל תדע לסיים כך שתהיה תוצאה, גם אם הסיום ייקח קצת זמן.

יצחק לוי: מכיוון שנשארו לי 20 שניות, אני רוצה לומר עוד מלה אחת.

יצחק לוי: תושבי הדרום – דעתם איתנה.

יצחק לוי: יש כאלה שעוזבים.

יצחק לוי: אצלנו ביישוב לא שמעתי על שום משפחה שעזבה, אף ש"קסאמים" נופלים כל הזמן.

יצחק לוי: יש יישובים ששמעתי שמשפחות עזבו אותם, אבל זה לא הכלל ולא הרוב.

יצחק לוי: אני לא דן אף אחד.

יצחק לוי: מי שעוזב – עוזב, וכנראה יש לו סיבה לעזוב ואולי אפילו חשש ופחד.

יצחק לוי: זה לגיטימי.

יצחק לוי: אנחנו לא מאשימים אף אחד.

יצחק לוי: אבל באופן כללי, רוב רובה של האוכלוסייה הוא אוכלוסיה חזקה, אוכלוסייה נחושה, אוכלוסייה שמוכנה לסבול את הריצה לחדר המוגן, ובלבד שצה"ל יעשה את העבודה כראוי.

יצחק לוי: אדוני, תודה רבה.

עתניאל שנלר: תודה רבה לחבר הכנסת יצחק לוי.

עתניאל שנלר: יעלה ויבוא חבר הכנסת נסים זאב.

עתניאל שנלר: אחריו – חבר הכנסת אביגדור ליברמן.

עתניאל שנלר: חבר הכנסת נסים זאב, בבקשה.

נסים זאב: אדוני היושב-ראש, כנסת נכבדה, ראשית, אני רוצה לברך את צבא-הגנה לישראל, את כוחות הביטחון ואת אזרחי מדינת ישראל, שעומדים היום בחזית מול האויב, מול הטרור, מול אותם ברברים, רוצחים שפלים.

נסים זאב: סוף-סוף צה"ל מגיב בהתאם, לאחר שנים של מלחמה, של טרור, שמנסים יום-יום ושעה-שעה לפגוע באזרחי מדינת ישראל.

נסים זאב: אני רוצה להבין: כשמהבוקר ירו למעלה מ-40 רקטות, טילים, לתוך שכונה אזרחית, לתוך ערי ישראל; האם הם חושבים לרגע שהטיל לא יפגע באזרחים, או כן יפגע באזרחים?

נסים זאב: האם הם חושבים לרגע שהטיל לא יפגע באזרחים?

נסים זאב: הם מכוונים כדי להכריע את המערכה נגד מדינת ישראל בכך שיהרגו כמה שיותר אזרחי מדינת ישראל.

נסים זאב: אתמול הייתי בוועדת החוץ והביטחון כאשר סגן שר הביטחון, מתן, אמר: מנסים היום, בלי מלחמה – אין צורך במלחמה, האויב לא צריך להילחם בנו, הוא צריך בסך הכול להרוג כמה שיותר אזרחים, הוא לא צריך לעמוד מול צבא, להכריע מדינה שלמה בדרך של טרור.

נסים זאב: אני רוצה לומר, אדוני היושב-ראש:

נסים זאב: זמן רב שאותם ארגונים עושים הכול על מנת לחסל את מדינת ישראל.

נסים זאב: יש מול עיניהם של אותם ארגונים רק ג'יהאד.

נסים זאב: איזו מדינה בעולם היתה מסכימה שמטחי טילים, "סקאדים", "גראדים", מכל הסוגים, ינחתו על אזרחיה והיא תעמוד מנגד?

נסים זאב: ראש הממשלה, שרת החוץ, שר הביטחון, בחודש האחרון בתחינות מבקשים מהם: אל תזיקו לעצמכם, אל תזיקו לעם הפלסטיני; אתם, אנשי ה"חמאס", ראשי ארגוני הטרור, שלקחתם את השלטון בעזה, חוסו על האזרחים שלכם.

נסים זאב: ושום דבר, לא אכפת להם.

נסים זאב: אז מה רוצים, שכל יום ישלחו 80 "סקאדים" ו-40 טילים ואנחנו נעמוד מנגד ונחכה למטח הבא?

נסים זאב: לכן, אדוני היושב-ראש, זו פשוט מלחמת אין ברירה, ויושבים פה בכנסת נציגי ה"חמאס" וזועקים: הרי בסופו של דבר אנחנו נגיע ל"תהדיה", אנחנו צריכים לבקש הפסקת אש – אולי נשלח את שיביא את ההסכם.

נסים זאב: אני רוצה לדעת איזה סוג הסכם הוא יכול יביא לנו.

נסים זאב: אין הפסקת אש, אסור לסגת מהמהלך שצה"ל החל בו.

נסים זאב: "ארדוף אויבי ואשיגם, ולא אשוב עד כלותם.

נסים זאב: " צריך להרוס את התשתיות של ארגוני הטרור עד כמה שניתן.

נסים זאב: אני לא חושב שניתן להרוס לגמרי, אבל לצאת באמצע המבצע זה לתת להם אפשרות להתחמש בחזרה, ובעוד זמן לא רב נמצא את עצמנו באותו מצב.

נסים זאב: אנחנו לא יכולים להרשות לעצמנו, מדינת ישראל לא יכולה להרשות לעצמה, שאותו אויב, טרור, ימשיך להכות בנו.

נסים זאב: סוף-סוף אני יכול לומר שמשרד החוץ וההסברה הישראלית קצת עלו ברמה – – –

גדעון סער: לא שמתי לב לזה.

נסים זאב: אני אומר לך שכן.

נסים זאב: מול התעמולה ומול ההסתה של מדינות ערב בעולם, אני יכול לומר שיש התקדמות מסוימת, אבל עדיין לא מספיקה, לדעתי.

נסים זאב: צריכים פשוט להשיב מלחמה מבחינה הסברתית ולהסביר את עצמנו, שאנחנו בסך הכול עומדים במצב שבו אנו חייבים להגן על עצמנו.

נסים זאב: אני רוצה לסיים במשפט.

נסים זאב: אנחנו נמצאים בימי החנוכה, וכשם שעשה לאבותינו בימים ההם, כן נזכה בעזרת השם לראות ישועות ונחמות, אמן.

עתניאל שנלר: תודה לחבר הכנסת נסים זאב.

עתניאל שנלר: יעלה חבר הכנסת אביגדור ליברמן, ואחריו – חבר הכנסת מיכאל מלכיאור.

אביגדור ליברמן: אדוני היושב-ראש, כנסת נכבדה, אולי כדאי להגיד, ולהגיד את זה בפה מלא: הקונספציה קרסה שוב.

אביגדור ליברמן: אני מדבר על הקונספציה של אוסלו ועל הקונספציה של ההתנתקות.

אביגדור ליברמן: הרי ללא הטירוף הזה שנקרא התנתקות לא היינו מגיעים למצב של 80 טילים ביום בהיר אחד על שדרות ויישובי עוטף-עזה.

אביגדור ליברמן: רק אחרי ש-80 טילים נחתו על ערי ישראל, יצאנו למבצע.

אביגדור ליברמן: אני חושב שהגיע הזמן לעשות משוואה, משוואה ברורה בין אזרחות לנאמנות, בין ביטוח לאומי לשירות לאומי, בין אותה תביעה לזכות השיבה לזכות הגירוש.

אביגדור ליברמן: הרי מה דורשים מאתנו כל הזמן ערביי ישראל?

אביגדור ליברמן: מה דורשים הפלסטינים?

אביגדור ליברמן: זכות השיבה.

אביגדור ליברמן: אני חושב שצריך לענות להם בזכות הגירוש.

אביגדור ליברמן: אני מזכיר שמי שעשה את זה היה דווקא יושב-ראש מפלגת העבודה, יצחק רבין המנוח, שגירש מאות אנשים, לרבות הנייה, ללבנון.

אביגדור ליברמן: אפילו בית-המשפט העליון נתן פסק-דין ואישר את הפעולה הזאת.

אביגדור ליברמן: לכן, אין מה להסס.

אביגדור ליברמן: האנשים האלו, שמשמשים פה גיס חמישי, אנשים שמשמשים זרוע מדינית של המחבלים מארגון ה"חמאס" בכנסת ישראל – המעשים האלו הם מעשי בגידה של ממש, ואנחנו נמצאים בזמן מלחמה.

אביגדור ליברמן: הזדהות עם האויב בזמן מלחמה, אין לזה שום הגדרה אחרת מעבר להגדרה אחת: בגידה.

אביגדור ליברמן: לכן אין מה להסס, צריך לנקוט גירוש, גירוש אלה שמסיתים יום-יום.

אביגדור ליברמן: לא יכול להיות ששני יהודים שתועים בדרך ומגיעים במקרה לאום-אל-פחם, נסקלים באבנים ויוצאים בפציעות משום שתעו בדרך, ומדובר בתוך מדינת ישראל.

אביגדור ליברמן: אי-אפשר לראות את כל ההסתה הזו, אי-אפשר לראות את ההשוואה הזו של פעולות צה"ל לפשעי מלחמה.

אביגדור ליברמן: הדברים האלה הם פרימה, פגיעה חמורה ביכולת ההרתעה שלנו, לא רק כלפי חוץ אלא גם כלפי פנים.

אביגדור ליברמן: אני מזהיר: אנחנו למעשה הפכנו לשתי מדינות בתוך מדינת ישראל.

אביגדור ליברמן: יש מדינה אחת שתומכת במדינה, שמזדהה עם המדינה, תומכת בצבא-הגנה לישראל, ויש עוד מדינה, שמחלקת פקודות, אומרת להכריז על שביתות, אומרת להשבית לימודים במוסדות חינוך – ואני מדבר על ועדת המעקב של ערביי ישראל.

אביגדור ליברמן: הם הוציאו הנחיות ברורות לשטח.

אביגדור ליברמן: אני גם לא מבין לא את ראש הממשלה ולא את שר הביטחון.

אביגדור ליברמן: הרי אתה מינית, מטעם מפלגת העבודה, שר, שבמחאה על פעולות צה"ל מחרים את ישיבת הממשלה.

אביגדור ליברמן: איזה מין דבר זה?

אביגדור ליברמן: הוא חבר סיעתו של שר הביטחון, האם הדבר הזה הגיוני?

אביגדור ליברמן: האם זה מתקבל על הדעת?

אביגדור ליברמן: אני חושב שהפגיעה פה היא פגיעה חמורה, גם ביכולת העמידה שלנו, וצודק הדובר הקודם, שאמר: כל מה שרוצה להשיג ה"חמאס" זה פגיעה במורל שלנו, לשחוק את יכולת העמידה שלנו.

אביגדור ליברמן: לכן כל מה שהם מבינים וכל מה שהם רוצים לעשות זה לגרור אותנו לתוך מלחמת התשה, לזה אסור להסכים.

אביגדור ליברמן: אסור להגיע למלחמת התשה, אסור שהדברים האלה יימשכו.

אביגדור ליברמן: המדינה לא יכולה לסבול את העובדה שהיום כמעט חצי משטחה של המדינה – ומדובר היום גם על באר-שבע וקריית-גת – למעשה משותק.

אביגדור ליברמן: ילדים לא לומדים, קבוצות כדורגל לא יכולות לקיים משחקי ליגה, אי-אפשר לבנות, אין ביקוש, אי-אפשר למכור דירה.

אביגדור ליברמן: אי-אפשר שחצי משטח מדינת ישראל יהיה משותק ונמצא בתוך מלחמת התשה.

אביגדור ליברמן: הדבר הוא אנומליה, ואנחנו מחויבים להפסיק את האנומליה הזו.

אביגדור ליברמן: לכן אני קורא, מעבר לכל הקריאות – כולנו רוצים לחזק ולהתפלל לשלומו של גלעד שליט, כולנו רוצים לחזק ולחבק את תושבי הדרום, כולנו רוצים לחזק ולהתפלל לשלומם של חיילי צה"ל, אבל גם כלפי פנים יש להעביר מסר ברור – גם כלפי אותם בוגדים שיושבים פה בכנסת ישראל, גם לגבי אותם מעשי בגידה של ועדת המעקב, וגם לקרוא לציבור הערבי כולו: אנחנו מאמינים שרוב רובו של ציבור ערביי ישראל נאמן ורוצה להיות נאמן ולויאלי כלפי המדינה שהוא חי בה.

אביגדור ליברמן: הוא מבין את המצב, והגיע זמן לשבור את השתיקה.

אביגדור ליברמן: הגיע הזמן לראות מתוך הציבור הערבי מנהיגות מתונה, שתגיד קודם כול: אנחנו אזרחי ישראל ואנחנו אתכם.

עתניאל שנלר: תודה רבה לחבר הכנסת ליברמן.

עתניאל שנלר: חבר הכנסת מיכאל מלכיאור – איננו נוכח.

עתניאל שנלר: חבר הכנסת אלחנן גלזר, בבקשה.

אלחנן גלזר: אדוני היושב-ראש, אדוני השר, חברי חברי הכנסת, המערכה בדרום נכפתה עלינו ויש לנהל אותה ללא מורא.

אלחנן גלזר: שנים של ירי מסיבי יומיומי על אזרחים, נשים, ילדים, זקנים וטף חייבות להגיע אל קצן.

אלחנן גלזר: כללי המשחק חייבים להשתנות.

אלחנן גלזר: הדיסקט הפלסטיני חייב להשתנות ודם אזרחים ישראלים אסור שיהא הפקר.

אלחנן גלזר: אך צריך גם להגיד את האמת המדינית המרה: לא ייכון שום הסדר מדיני כל עוד גורם כל כך קיצוני כמו ה"חמאס" נמצא על ההגה ברצועת-עזה.

אלחנן גלזר: אני פונה מכאן לתושבי המדינה הנתונים תחת האש:

אלחנן גלזר: אני בטוח שצה"ל יחזיר לכם את השלום והביטחון בהקדם.

אלחנן גלזר: תודה.

עתניאל שנלר: תודה רבה, חבר הכנסת אורי אריאל, בבקשה, ומייד אחרי הדברים של חבר הכנסת אריאל נעבור להצעות הסיכום כפי שתוגשנה.

אורי אריאל: אדוני היושב-ראש, חברי חברי הכנסת, בדיון הזה יש בוודאי רוב מוחלט, להוציא בודדים, לתמיכה בחיילי צה"ל, במפקדי צה"ל, בכוחות הביטחון, ואני מוסיף ואומר: גם בממשלה בהחלטתה זו – אם כי ראוי שהכנסת, אני פונה לאדוני ואני פונה ליושבת-ראש הכנסת, ראוי שהכנסת תעקוב אחרי מה שקורה, בוודאי בוועדת החוץ והביטחון, שאדוני חבר בה, וייתכן שגם במליאה.

אורי אריאל: זה חשוב לכולנו, ואני חושב שיהיה נכון שהפרלמנט יפקח, כל אחד ודעותיו.

אורי אריאל: האם ניצלנו את הזמן כראוי בשנים הללו?

אורי אריאל: אני קובע שלא, וגם אמר את זה שר הביטחון, כשהתייחס – שההכנות חלקיות, הכול חלקי.

אורי אריאל: מדוע אי-אפשר שממשלה שרואה נכוחה מה קורה תתארגן גם בצד של המלחמה וגם בצד של העורף כך שנוכל להיות ערוכים?

אורי אריאל: לפני חמש שנים, מעל במה זו, מעל כל גבעה, הזהרנו, התרענו, שזה מה שיקרה.

אורי אריאל: וחלקכם – וההנהגה הישראלית צחקה ורימתה והונתה את עם ישראל, ותחת מעטה של כזב, כחש, גירשה אלפי יהודים מארצם, ממולדתם, מבתיהם.

אורי אריאל: הזהרנו, זה הגיע יותר מהר משחשבנו.

אורי אריאל: טעינו.

אורי אריאל: ועדיין יש אנשים שלא מבינים.

אורי אריאל: אבל רוב העם התפכח.

אורי אריאל: כל ההבדל בין עזה לבין יהודה ושומרון הוא שביהודה ושומרון צה"ל נמצא, השב"כ נמצא, המשטרה פועלת, משמר הגבול מבצע את תפקידו.

אורי אריאל: מי שחושב שבפעולה אווירית יוכל להכריע את האויב טועה ומטעה פעם נוספת.

אורי אריאל: היינו בסרט הזה בלבנון.

אורי אריאל: אני אומר מעל במה זו לשר הביטחון, לראש הממשלה ולממשלה: אל תסכימו כעת להפסקת אש.

אורי אריאל: תגמרו את העבודה, למען שלומם וביטחונם של ילדי ישראל בכל הארץ.

אורי אריאל: ואם לא תעשו כן, אנחנו נהיה בסרט הזה פעם נוספת ונשלם את המחירים.

אורי אריאל: ישראל צריכה לקחת את כל הכסף שהיא שמה למיגון כדי לבצע התקפה.

אורי אריאל: כידוע, הכלל בעניין הזה אומר: ההגנה הטובה ביותר היא ההתקפה.

אורי אריאל: אין טעם כל היום לרוץ למגן.

אורי אריאל: האם עכשיו תמגנו, אדוני שר הביטחון, את אשדוד ואת באר-שבע ואת אשקלון?

אורי אריאל: לוקחים מיליארד שקל וזורקים אותו לפח במקום ליצור בו אפקט של הרתעה כלפי האויב.

אורי אריאל: אין מנוס מהתייצבות של ישראל על ציר פילדלפי, על הגבול עם מצרים.

אורי אריאל: שיתוף הפעולה של המצרים בהעלמת עין, וגם בסיוע אקטיבי למבריחי הנשק, לא יכול להימשך מבחינתנו.

אורי אריאל: אם לא נפסיק את העניין נשלם במחיר דמים.

אורי אריאל: ואל תאמרו: ידינו לא שפכו את הדם הזה.

אורי אריאל: כי זה דבר שהיה ידוע עוד לפני הנסיגה, היה ידוע בזמן הנסיגה, והוא ידוע גם היום, לרבות שיתוף הפעולה של מצרים בעניין הברחות הנשק, שמאפשרים את זה ובגדול.

אורי אריאל: ואתם עוצמים עיניים.

אורי אריאל: יש צורך לחזק את היישובים על-ידי הגברת ההתיישבות, על-ידי ערבות הדדית בין כל עם ישראל ליישובים שם.

אורי אריאל: אני שמח לומר לכם: היום שמעתי שבתי – אני אומר את זה בנימה אישית – עם קבוצת חברים וחברות גדולה, עם ארגון "לב אחד", יורדים עכשיו ממש לכל היישובים באזור כדי לסייע למבוגרים, לזקנים, לילדים.

אורי אריאל: זה חוסנן של היהדות ושל מדינת ישראל.

אורי אריאל: ואני קורא מפה, לסיום: בואו נהיה ערבים זה לזה, בואו ניתן כתף לאלה שנמצאים כעת בחזית, ובעזרת השם ננצח ונוביל בממשלה הבאה לדרך אחרת.

אורי אריאל: תודה.

עתניאל שנלר: תודה רבה לחבר הכנסת אורי אריאל.

עתניאל שנלר: חברי הכנסת, אנחנו עוברים להצבעה על הצעות הסיכום לדיון.

עתניאל שנלר: לפנינו שלוש הצעות סיכום.

עתניאל שנלר: נציגי המציעים יקריאו אותן, ואחר כך נעבור להצבעה על כל אחת מהן.

עתניאל שנלר: הצעת החלטת סיכום בשם קדימה, העבודה, הליכוד, ישראל ביתנו, מימד, יהדות התורה, גמלאים, ש"ס, אח"י, הדרך הטובה – בבקשה, חבר הכנסת יואל חסון יעלה ויקרא.

עתניאל שנלר: אחר כך שתי ההצעות הנוספות, ונצביע בסדר ההפוך, בבקשה.

עתניאל שנלר: אני מוסיף לפרוטוקול – גם בשם הבית היהודי.

יואל חסון: אני מתכבד להקריא את הצעת ההחלטה בשם סיעות קדימה, העבודה- מימד, הליכוד, ישראל ביתנו, יהדות התורה, גיל, ש"ס, אח"י, הדרך הטובה והבית היהודי.

יואל חסון: כנסת ישראל קובעת: זכותה של ישראל להגנה עצמית היא כזכותה של כל אומה בעולם.

יואל חסון: זכותם של אזרחי ישראל לחיות בביטחון היא כזכותם של אזרחים בכל מדינה אחרת.

יואל חסון: כנסת ישראל מתאחדת סביב פעולת צה"ל בעזה, שמהווה מימושן של זכויות אלו.

יואל חסון: הכנסת מגבה את צה"ל וכוחות הביטחון הנוספים בפעולתם ומחזקת את ידי מפקדיהם ולוחמיהם להגנת עמם וארצם, שישובו בעזרת השם בשלום.

יואל חסון: הכנסת מחזקת את תושבי הדרום העומדים תחת התקפות טרוריסטיות ומזדהה עמם בסבל שנגרם להם.

יואל חסון: תודה רבה.

עתניאל שנלר: תודה רבה לחבר הכנסת יואל חסון.

עתניאל שנלר: ההצעה הנוספת להודעת סיכום היא של סיעות חד"ש ורע"ם-תע"ל.

עתניאל שנלר: חבר הכנסת דב חנין, בבקשה.

דב חנין: אדוני היושב-ראש, עמיתי חברי הכנסת, הודעת הסיכום של סיעות חד"ש ורע"ם-תע"ל לסיכום הדיון: הכנסת קובעת שהמלחמה בעזה היא תוקפנות ואסון אנושי ופוליטי.

דב חנין: הכנסת תובעת מהממשלה להפסיק מייד את ההפצצות הנפשעות, ההורסות בתים על יושביהם, אשר כבר גרמו למאות הרוגים, ובהם נשים וילדים.

דב חנין: הכנסת קובעת שגרימת אסון בעזה איננה הדרך להבטחת שקט וביטחון בנגב.

דב חנין: הכנסת קובעת שדרך הכוח רק מעמיקה את השנאה ומטביעה את כולנו במעגל של אלימות ודם.

דב חנין: הדרך הזאת מובילה למבוי סתום.

דב חנין: הכנסת דורשת לעצור מייד את המלחמה בעזה וליצור הסכם רגיעה אמיתי, שיכלול הפסקת אש מוחלטת, פתיחת המעברים וחילופי שבויים ואסירים.

דב חנין: הכנסת קובעת – יש ברירה.

דב חנין: הפסקת התוקפנות וחזרה לרגיעה בעזה יכולות להיות פתח לתהליך מדיני אמיתי שיקדם את ישראל ואת הפלסטינים לעתיד טוב יותר, עתיד של שלום בין שתי המדינות, ישראל ופלסטין.

עתניאל שנלר: תודה רבה לחבר הכנסת דב חנין.

עתניאל שנלר: ההצעה האחרונה – הצעת החלטה של סיעת מרצ.

עתניאל שנלר: חבר הכנסת כהן, בבקשה.

עתניאל שנלר: מייד בתום ההקראה נעבור להצבעה.

עתניאל שנלר: בבקשה, אדוני.

רן כהן: ידעתי שנאום הפרידה שלי מהכנסת לא יהיה האחרון, אז הנה, זו הזדמנות להיפרד שוב.

קריאה: – – –

רן כהן: הבאתם מלחמה, אז עכשיו יהיה.

עתניאל שנלר: בבקשה.

רן כהן: הצעת החלטה של סיעת מרצ בנושא פעולת צה"ל בעזה והמצב בדרום: 1.

רן כהן: למדינת ישראל עומדות הזכות והחובה לדאוג לשלומם ולביטחונם של תושבי עוטף-עזה, הנתונים למתקפת רקטות באופן מתמיד.

רן כהן: 2.

רן כהן: בשלב הנוכחי, לאחר שצה"ל פעל ברצועת-עזה, יש אינטרס עליון להגיע מייד להסכם הפסקת אש ולהימנע מהרחבת הפעולה הצבאית בעזה, ובעיקר – לא להיגרר לפעולה קרקעית רחבה.

רן כהן: 3.

רן כהן: הכנסת קוראת לממשלה לפעול למען הפסקת אש מיידית ומוסכמת ברצועת-עזה, אם באמצעות משא-ומתן ישיר ואם באמצעות תיווך בין-לאומי, ולחידוש הרגיעה בתנאים שיבטיחו לתושבים שקט לתקופה ארוכה, יביאו לשחרורו של גלעד שליט וישימו קץ לשפיכות הדמים ההדדית.

רן כהן: 4.

רן כהן: הכנסת קוראת לממשלה לעשות כל שנדרש כדי להבטיח תמיכה ועזרה לתושבים ביישובי עוטף-עזה.

רן כהן: תודה רבה.

עתניאל שנלר: תודה רבה.

עתניאל שנלר: חברי חברי הכנסת, אנחנו נעבור להצבעה.

עתניאל שנלר: כדי להבהיר, אנחנו מתחילים מההצעה האחרונה ומתקדמים להצעה הראשונה.

עתניאל שנלר: אנחנו נעבור להצבעה על הצעת ההחלטה של סיעת מרצ.

עתניאל שנלר: חברי חברי הכנסת, הצבעה.

עתניאל שנלר: הצבעה מס' 1 בעד הצעת הסיכום שהביא חבר הכנסת רן כהן – 3 נגד – 24 נמנעים – 3 הצעת הסיכום שהביא חבר הכנסת רן כהן לא נתקבלה.

עתניאל שנלר: ובכן, בעד – 3, נגד – 24, נמנעים – 3.

עתניאל שנלר: הצעת ההחלטה הזאת לא נרשמת בכנסת.

עתניאל שנלר: אנחנו עוברים להודעת הסיכום של סיעת חד"ש ורע"ם-תע"ל.

עתניאל שנלר: חברי חברי הכנסת, אנחנו עוברים להצבעה.

עתניאל שנלר: הצבעה מס' 2 בעד הצעת הסיכום שהביא חבר הכנסת דב חנין – 2 נגד – 26 נמנעים – 3 הצעת הסיכום שהביא חבר הכנסת דב חנין לא נתקבלה.

עתניאל שנלר: ובכן, בעד – 2, נגד – 26, נמנעים – 3.

עתניאל שנלר: אם כן, ההצעה לא התקבלה.

עתניאל שנלר: אנחנו עוברים להצבעה על הצעת החלטה בשם סיעות קדימה, העבודה, הליכוד, ישראל ביתנו, מימד, יהדות התורה, גיל, ש"ס, אח"י, הדרך הטובה והבית היהודי.

עתניאל שנלר: הצבעה.

עתניאל שנלר: הצבעה מס' 3 בעד הצעת הסיכום שהביא חבר הכנסת יואל חסון – 29 נגד – 2 נמנעים – 3 הצעת הסיכום שהביא חבר הכנסת יואל חסון נתקבלה.

עתניאל שנלר: ובכן, בעד – 29, נגד – 2, נמנעים – 3.

עתניאל שנלר: הכנסת רושמת בפניה את הצעת ההחלטה כפי שהיא התקבלה ברגע זה.

עתניאל שנלר: [רשומות (הצעות חוק, חוב' מ/422).

עתניאל שנלר: ]

עתניאל שנלר: חברי חברי הכנסת, אנחנו ממשיכים בסדר-היום.

עתניאל שנלר: לפנינו סדרה של חוקים.

עתניאל שנלר: שניים מהם, הראשונים שנדון בהם, הם הצעות חוק שקיבלו פטור מהנחה.

עתניאל שנלר: אשר על כן, אנחנו נתחיל בדיון בהן.

עתניאל שנלר: בהמשך, הוועדות הרלוונטיות תתכנסנה, ואנחנו גם נצביע עליהן בקריאה שנייה ובקריאה שלישית.

עתניאל שנלר: אם יידרש, אף נערוך הפסקה כדי לאפשר את הפרוצדורה על-פי התקנון.

עתניאל שנלר: אנחנו נעבור לסעיף הראשון, להצעת החוק הראשונה שעל סדר-היום: הצעת חוק לתיקון פקודת מס הכנסה (מס' 169 והוראת שעה), התשס"ט–2008, קריאה ראשונה.

עתניאל שנלר: כפי שאמרתי, היא קיבלה פטור מחובת הנחה.

עתניאל שנלר: אני מזמין את השר משולם נהרי להציג את הצעת החוק בשם שר האוצר.

עתניאל שנלר: אדוני השר, בבקשה.

משולם נהרי: אדוני היושב-ראש, חברי חברי הכנסת, בהצעת חוק זו מוצעים כמה תיקונים בפקודת מס הכנסה שמטרתם לסייע למשק הישראלי, הנתון במשבר כלכלי בדומה לשווקים אחרים בעולם.

משולם נהרי: על-פי ההצעה, יינתן הסיוע בדרך של מתן תמריצים להבאת כספים מחוץ-לארץ לישראל – מתן תמריצי מס לתושבי חוץ להשקיע בישראל, באמצעות פטור ממס על הריבית המשולמת על איגרות חוב נסחרות של חברות ישראליות ועל רווח הון ממכירת ניירות ערך של חברות אלה, וכן הפחתת המס על דיבידנד שמקבלת חברה תושבת ישראל מחברה תושבת חוץ שבשליטתה.

משולם נהרי: נוסף על כך, מוצע להאריך את תוקף הטבת המס הניתנת לתושבי שדרות ועוטף-עזה, נוכח המצב הביטחוני השורר באזור זה.

משולם נהרי: האירועים האחרונים בשוק ההון המקומי והבין-לאומי, שהם חריגים בעוצמתם ובהיקפם, משפיעים בין השאר על המסחר באיגרות חוב קונצרניות סחירות.

משולם נהרי: עוצמת השפעתם של אירועים אלה באה לידי ביטוי בירידות חדות במחירי איגרות חוב אלה, לעתים תוך מחזורי מסחר דלילים ביותר – מחזורי מסחר אשר היו דלילים בהיקפם עוד טרם פרוץ המשבר.

משולם נהרי: כדי לעודד משקיעים זרים להשקיע באיגרות חוב קונצרניות הנסחרות בבורסה, מוצע לתת פטור ממס על ריבית, דמי ניכיון והפרשי הצמדה על איגרת חוב הרשומה למסחר בבורסה, המשתלמת לתושב חוץ, בדומה למצב הקיים במדינות מפותחות אחרות, כמו צרפת, אנגליה, שווייץ וארצות-הברית.

משולם נהרי: מתן הפטור יסייע לחברות תושבות ישראל להתמודד בתחרות על השקעתם של תושבי החוץ מול חברות שהן תושבות המדינות כאמור.

משולם נהרי: עידוד החזקות של תושבי החוץ באיגרות חוב קונצרניות סחירות, עשוי להביא לעירוי חיצוני של נזילות לשוק זה, לגידול במחזורי המסחר בהן ולתמחורן על-פי שוויין הכלכלי.

משולם נהרי: מגמה זו עשויה להשפיע הן על שווי תיק הנכסים של הגופים המוסדיים והן על יכולת הגיוס של פירמות ושל מחזור חוב קיים.

משולם נהרי: כדי לעודד תושבי חוץ להשקיע בישראל, מוצע בסעיף 2(3) להצעת החוק לתקן את סעיף קטן (ב3) של סעיף 97 לפקודה, ולקבוע כהוראת קבע פטור ממס כאמור באותו סעיף קטן לא רק לתושב מדינת אמנה אלא לכל תושב חוץ, תוך הקלת התנאים הנדרשים היום לצורך קבלת הפטור.

משולם נהרי: לעניין זה יובהר, כי בדומה לפטור ממס על ריבית המשולמת על איגרות חוב, מדינות רבות מקנות לתושבי חוץ פטור כאמור, ולפיכך מתן פטור כאמור בישראל יאפשר לחברות בישראל להתחרות מול חברות בחוץ-לארץ על השקעתם של תושבי החוץ.

משולם נהרי: עוד יובהר, כי לפי אמנת מודל המס של ארגון ה-OECD – ארגון שישראל נמצאת בתהליכים להתקבל כחברה בו – רווח הון במכירת נכס שאינו מקרקעין במדינה אחת על-ידי תושב מדינה אחרת חייב במס רק במדינה האחרת.

משולם נהרי: באמנות למניעת כפל מס שמדינת ישראל חתמה עליהן בשנים האחרונות אומץ עיקרון זה, אך כדי לקבוע אחידות לעניין כל אמנות המס שישראל היא צד להן, נקבעה קביעה הדומה לקביעת האמנות בדין הפנימי.

משולם נהרי: סעיף 3: לסעיף 126א המוצע – כדי לעודד העברת כספים מחוץ-לארץ לישראל והשקעתם בישראל, מוצע לקבוע, כהוראת שעה לשנת המס 2009, כי חבר בני-אדם תושב ישראל המקבל דיבידנד בשנת מס זו מחבר בני-אדם תושב חוץ, יהיה חייב עליו, לפי בקשתו, במס חברות בשיעור של 5% במקום בשיעור של 25% הקבוע היום בסעיף 126(ג) לפקודה, אם בכספי הדיבידנד נעשה שימוש בישראל.

משולם נהרי: לעניין זה מוצע להגדיר "שימוש בישראל" כל אחד מהשימושים המפורטים להלן: תשלום לתושב ישראל בעד שירותים שנתן בישראל או בעד עבודה שביצע בישראל; תשלום בעד רכישה או שכירות של נכסים שהשימוש בהם יהיה בישראל וכן תשלומים לתושב ישראל בעד רכישה או שכירות של נכסים אף אם השימוש בהם יהיה מחוץ לישראל; תשלום לשם השבחה של נכס בישראל או לשם החזקתו; השקעה במחקר ובפיתוח בישראל; פירעון חובות לתושב ישראל; תשלום ריבית, דמי ניכיון או הפרשי הצמדה על איגרת חוב הנסחרת בבורסה בישראל, וכן רכישה של איגרת חוב כאמור שהונפקה על-ידי החברה מקבלת הדיבידנד; הפקדת פיקדון בישראל בתאגיד בנקאי שהוא תושב ישראל במשך שנה אחת לפחות וכן רכישת ניירות ערך הנסחרים בבורסה בישראל והחזקתם, או החזקת ניירות ערך שנרכשו בכספי פדיונם, במשך שנה אחת לפחות.

משולם נהרי: בנוסף, מוצע לקבוע כי לא ייחשב כשימוש בישראל תשלום, במישרין או בעקיפין, ליחיד שהוא בעל שליטה בחברה מקבלת הדיבידנד, מאחר שמטרת הפחתת המס המוצעת אינה מתן הטבה, במישרין או בעקיפין, ליחידים בעלי השליטה בחברה, אלא עידוד לפעילות או להשקעות בישראל.

משולם נהרי: כדי לעודד מייד את רכישת איגרות החוב על-ידי תושב החוץ, מוצע לקבוע כי הוראות סעיף 9(15ד) לפקודה כנוסחן בסעיף 1 להצעת החוק יחולו על ריבית, דמי ניכיון והפרשי הצמדה המשתלמים ביום ה' בטבת התשס"ט, 1 בינואר 2009, ואילך.

משולם נהרי: סעיף 4: סעיף 7(ד) לחוק סיוע לשדרות וליישובי הנגב המערבי, התשס"ז-2007, קובע כי הוראות סעיף 11 וחלק ב' לתוספת הראשונה לפקודת מס הכנסה, כנוסחן בסעיף 5 לחוק סיוע לשדרות, יחולו בשנת המס 2007.

משולם נהרי: החוק מסמיך את שר האוצר, באישור ועדת הכספים של הכנסת, להאריך את תחולתן של ההוראות האמורות לשנת הכספים 2008.

משולם נהרי: ההוראות קובעות כי מי שהוא תושב אזור קו עימות דרומי כהגדרתו לפי חוק סיוע לשדרות, יהיה זכאי לזיכוי מהמס בשיעור של 25% מהכנסתו החייבת מיגיעה אישית, עד לסכום של 205,080 ש"ח בשנה – הסכום נכון לשנת המס 2008 – במקום לזיכוי בשיעור של 13% שהיה זכאי לו לפני חקיקת חוק סיוע לשדרות.

משולם נהרי: שר האוצר הפעיל את סמכותו לפי סעיף 7(ד) האמור, ובצו סיוע לשדרות וליישובי הנגב המערבי (הוראת שעה) (הארכת תוקף), התשס”ח–2008, קבע כי תוקף הטבות אלה יוארך גם לשנת המס 2008.

משולם נהרי: בשל המצב הביטחוני הקשה באזור שדרות והנגב הדרומי, מוצע להאריך את תוקפן של הוראות אלה גם לשנת המס 2009.

משולם נהרי: אבקש מחברי הכנסת לאשר את הצעת החוק בקריאה ראשונה ולהעבירה לוועדת הכספים להכנתה לקריאה שנייה ולקריאה שלישית, תודה.

עתניאל שנלר: תודה רבה.

עתניאל שנלר: חברי חברי הכנסת, נרשמו לדיון שני חברי הכנסת.

עתניאל שנלר: משום שהחוק הזה צריך ללכת עוד היום לוועדת הכספים ולחזור – בעזרת השם, אם זה יועבר – לקריאה שנייה ושלישית, האם חברי הכנסת דב חנין ונסים זאב שנרשמו לדיון מוותרים על זכות הדיבור?

דב חנין: לא.

עתניאל שנלר: בבקשה, אדוני.

משולם נהרי: צריך להעביר את זה עכשיו.

עתניאל שנלר: נכון.

עתניאל שנלר: בבקשה, לאט לאט.

עתניאל שנלר: בבקשה, חבר הכנסת דב חנין.

עתניאל שנלר: בכבוד, בבקשה.

עתניאל שנלר: הרשימה נסגרה, יש שני דוברים.

עתניאל שנלר: בבקשה, חבר הכנסת דב חנין.

דב חנין: אדוני היושב-ראש, תודה רבה, עמיתי חברי הכנסת, אנחנו כמובן בעד הקלה לתושבי שדרות ותושבי עוטף-עזה, שנמצאים באמת במציאות נוראה, מציאות נוראה של פחד, של איום, והקלות מס הן כמובן דבר נכון וראוי במצב הזה.

דב חנין: אבל מה שתושבי שדרות ועוטף-עזה צריכים באמת, אדוני היושב-ראש, זו מדיניות אחרת.

דב חנין: מה שתושבי שדרות ועוטף-עזה צריכים באמת זו דרך שתבטיח באמת שקט וביטחון באזור הזה.

דב חנין: עמיתי חברי הכנסת, האסון שמתרחש עכשיו בעזה איננו הדרך להבטיח שקט וביטחון בנגב המערבי.

דב חנין: דרך הכוח רק מעמיקה את השנאה ומטביעה את כולנו בסופו של דבר במעגל של אלימות ודם.

דב חנין: הדרך הזו מובילה למבוי סתום.

דב חנין: עמיתי חברי הכנסת, יש דרך אחרת.

דב חנין: אנחנו צריכים ללכת בדרך האחרת הזאת.

דב חנין: כדי להבטיח ביטחון ושקט גם בשדרות ובעוטף-עזה צריך לייצר הסכם רגיעה אמיתי שיכלול גם הפסקת אש מוחלטת וגם פתיחת המעברים שתוכל להקל את המצוקה הבלתי-נסבלת בצד השני של הגבול, אצל מיליון וחצי בני האדם שחיים ברצועת-עזה.

דב חנין: האלמנט הזה, שהיה חלק מהסיכום על ה"תהדיה", מעולם לא התממש במציאות.

דב חנין: המעברים לא נפתחו.

דב חנין: המצוקה בעזה הלכה והעמיקה, והגיעה לרמות בלתי נסבלות.

דב חנין: ולכן, עמיתי חברי הכנסת, כדי שיהיה שקט וביטחון בעוטף-עזה, צריכים גם האנשים בעזה לחיות בצורה מתקבלת על הדעת וראויה.

דב חנין: את ההסכם הזה, על רגיעה אמיתית, הפסקת אש מוחלטת, פתיחת המעברים, צריך, עמיתי חברי הכנסת, ללוות מייד בהסכם של חילופי שבויים ואסירים, שיכלול, בין היתר, גם את החזרתו של גלעד שליט, סוף-סוף, לחיק משפחתו.

דב חנין: רק הדרך הזו, עמיתי חברי הכנסת, תוכל להבטיח באמת שקט וביטחון – קודם כול בעוטף-עזה, אבל בסופו של דבר גם לישראל וגם לפלסטינים באופן רחב יותר.

דב חנין: הרגעת המצב בעזה יכולה להיות פתח לתהליך מדיני אמיתי, שיקדם את ישראל ואת הפלסטינים לעתיד טוב יותר, לעתיד של שלום אמיתי בין שתי מדינות לשני העמים – –

עתניאל שנלר: תודה.

דב חנין: – – ישראל ובצדה פלסטין.

דב חנין: לכן, עמיתי חברי הכנסת, אנחנו צריכים, גם בימים הקשים האלה, לחשוב בתבונה, בהיגיון.

דב חנין: לא להיגרר ולא להתלהם, אלא ללכת בדרך היחידה שמובילה לעתיד אחר לשני העמים, דרך של הידברות, דרך של שלום.

דב חנין: תודה רבה.

עתניאל שנלר: תודה רבה לחבר הכנסת דב חנין.

עתניאל שנלר: חבר הכנסת נסים זאב, בבקשה, ומייד אחר כך נעבור להצבעה.

נסים זאב: השאלה שלי היא ליושב-ראש ועדת הכספים: למה היה צורך להכניס במקשה אחת את הנושא של הטבות לשדרות ולעוטף-עזה עם הנושא הכללי של שוק ההון?

נסים זאב: זה קצת הפריע לי.

נסים זאב: תודה.

עתניאל שנלר: תודה רבה לחבר הכנסת נסים זאב.

עתניאל שנלר: הדיון הסתיים.

עתניאל שנלר: אנחנו עוברים להצבעה.

עתניאל שנלר: חברי חברי הכנסת, אנחנו עוברים להצבעה.

עתניאל שנלר: הצבעה.

עתניאל שנלר: הצבעה מס' 4 בעד ההצעה להעביר את הצעת החוק לוועדה – 20 נגד – אין נמנעים – 1 ההצעה להעביר את הצעת חוק לתיקון פקודת מס הכנסה (מס' 169 והוראת שעה), התשס”ט–2008, לוועדת הכספים נתקבלה.

עתניאל שנלר: ובכן, בעד – 20, אין מתנגדים, אחד נמנע.

עתניאל שנלר: אני קובע בזאת שהצעת חוק לתיקון פקודת מס הכנסה (מס' 169 והוראת שעה), התשס”ט–2008, התקבלה בקריאה ראשונה והיא תעבור לדיון בוועדת הכספים לשם הכנתה לקריאה שנייה ולקריאה שלישית.

עתניאל שנלר: [רשומות (הצעות חוק, חוב' מ/421).

עתניאל שנלר: ]

עתניאל שנלר: חברי חברי הכנסת, אנחנו עוברים להצעת החוק הבאה, שגם היא קיבלה היום פטור וגם היא תידון היום – אם הוועדות תאשרנה זאת – הצעת חוק רשות השידור (תיקון מס' 21 והוראת שעה), התשס”ט–2008, קריאה ראשונה.

עתניאל שנלר: כפי שאמרתי, קיבלה גם היא פטור מחובת הנחה.

עתניאל שנלר: אני מזמין את השר הרצוג להציג את הצעת החוק.

עתניאל שנלר: בבקשה, אדוני השר.

יצחק הרצוג: אדוני היושב-ראש, רבותי חברי וחברותי חברי הכנסת, רשות השידור עומדת בפני יישום תוכנית הבראה מקיפה, שגובשה בשיתוף עם שר האוצר וארגוני העובדים, במטרה להביאה בתוך כמה שנים להתייצבות בת-קיימא ולהפיכתה לגוף שידור איכותי, יעיל ומודרני.

יצחק הרצוג: תוכנית ההבראה כוללת, בין היתר, צמצום בכוח האדם, שדרוג התשתיות הטכנולוגיות, רכישת אמצעי הפקה מתקדמים, הסטת תקציבים משכר ותקורות להגדלת ההשקעה בתוכן השידורים בהפקות מקומיות, צמצום הפריסה הגיאוגרפית ועוד ועוד ועוד.

יצחק הרצוג: הצעת החוק נועדה לאפשר לרשות השידור ליישם את תוכנית ההבראה כאמור, וזאת באמצעות הקפאת הפחתות האגרה הקבועות היום בחקיקה לגבי שנת 2009, ומתן אפשרות לקבלת מלוות לצורך מימון תוכנית ההבראה.

יצחק הרצוג: כתוצאה מן הגירעונות שהצטברו לרשות, המקשים עליה למלא את התפקידים המוטלים עליה על-פי חוק רשות השידור, עלולה הרשות להגיע לקריסה שמשמעותה הפסקת השידור הציבורי.

יצחק הרצוג: לכן, מוצע לקבוע כי האגרה בעד החזקת מקלט טלוויזיה, שהיתה אמורה להיות מופחתת בשיעור של 8% בשנת 2009, לא תופחת כלל באותה שנה.

יצחק הרצוג: עוד מוצע לתקן את פקודת התעבורה ולקבוע התאמה כאמור לאגרת רשיון רכב.

יצחק הרצוג: מימון תוכנית ההבראה מתוכנן להיעשות באמצעות מקורותיה של רשות השידור, באמצעות מלוות שיינטלו על-ידה ובאמצעות העמדת הלוואה לרשות ממשרד האוצר, שעשויה להפוך למענק עם עמידת הרשות באבני הדרך ביישום התוכנית.

יצחק הרצוג: חוק רשות השידור מאפשר לה נטילת מלוות לצורכי פיתוח, אך כדי להבהיר את העניין ולמען הזהירות, מוצע לקבוע במפורש הוראה המתירה לה לקבל במהלך תקופת יישומה של התוכנית מלוות הנחוצים לה לשם יישומה של התוכנית, בין למטרות פיתוח ובין למטרות אחרות.

יצחק הרצוג: מוצע שנטילת מלוות כאמור תהיה טעונה אישור של השר הממונה על ביצוע חוק רשות השידור ושל שר האוצר.

יצחק הרצוג: אבקש מן המליאה לאשר את החוק.

יצחק הרצוג: תודה רבה.

עתניאל שנלר: תודה רבה לשר הרצוג.

עתניאל שנלר: גם ההצעה הזאת, אם וכאשר תעבור ותידון, אמורה לחזור היום למליאה.

עתניאל שנלר: נרשמו לדיון שלושה דוברים.

עתניאל שנלר: ראשון הדוברים, חבר הכנסת ראובן ריבלין, בבקשה.

ראובן ריבלין: אדוני היושב-ראש, חברותי וחברי חברי הכנסת, אדוני השר, רבותי השרים, אנחנו נצביע בעד הצעת החוק, אף שלבנו לא קל עם רשות השידור, שהיא רשות ציבורית, או אמורה להיות רשות ציבורית.

ראובן ריבלין: פעמים רבות אנחנו מוצאים תוכניות דוקטרינריות מאוד או בעלות אופי מחנתי מאוד בצד זה או אחר של המחשבות בישראל ושל החוויה הישראלית.

ראובן ריבלין: יכול להיות, השר הרצוג, שהיום זה קצת פחות, כי השידור נהיה פחות ממלכתי.

ראובן ריבלין: ממלכתי פירושו ממשלתי.

ראובן ריבלין: אבל לא כל העולם מקשה אחת.

ראובן ריבלין: למשל, ג'ומס ואני נמצאים באופוזיציה, כל אחד בצד אחר של האופוזיציה.

ראובן ריבלין: אבל אני חושב שיש צורך בשידור ציבורי במדינת ישראל.

ראובן ריבלין: כאשר יש לנו שידור מסחרי, כאשר יש לנו שידור דוקטרינרי שבו הכסף אומר הכול ובעלי ההון יכולים כמובן לעשות שימוש ברשתות השידורים לצורך הבעת עמדתם החד-משמעית, שהיא לא תמיד עמדה העולה בקנה אחד עם טובת הציבור ועם החברה בישראל, אני חושב שזה תפקידו של רדיו ושל אמצעי תקשורת ציבורי.

ראובן ריבלין: אני מלא תקווה שאכן נוכל לבוא ולומר בגאווה רבה, אנשים מימין ואנשים משמאל, אנשים מהמרכז, דתיים ואלה שפחות שומרי מצוות – אין חילונים בארץ הזאת – יהודים וערבים, שכולנו נוכל לומר שאכן יש רשות שהיא רשות ציבורית, לא רשות ממלכתית ולא רשות דוקטרינרית.

ראובן ריבלין: תקוותי היא שהעושים במלאכה יגרמו לכך שרשות השידור תהיה רשות שידור ציבורית לעילא ולעילא.

ראובן ריבלין: תודה.

עתניאל שנלר: תודה רבה לחבר הכנסת ריבלין.

עתניאל שנלר: חבר הכנסת דב חנין, האם אתה מבקש לדבר?

עתניאל שנלר: בבקשה.

עתניאל שנלר: מייד אחריו – אחרון הדוברים, חבר הכנסת נסים זאב, ואז נצביע.

דב חנין: אדוני היושב-ראש, עמיתי חברי הכנסת, אני רוצה לנצל את ההזדמנות שאנחנו דנים בחוק רשות השידור כדי לדבר על רשות השידור, אבל גם על תפקידה של התקשורת בכלל בזמן מלחמה.

דב חנין: עמיתי חברי הכנסת, אנחנו שוב רואים את המחזה העגום של התיישרות מוחלטת של התקשורת לקול תופי המלחמה, השתקה מוחלטת של כל הקולות האחרים, של האלטרנטיבות, של הדיון, של המחשבה.

דב חנין: זה דבר הרסני, זה דבר לא דמוקרטי, זה דבר מסוכן.

דב חנין: יש בחברה הישראלית קולות אחרים.

דב חנין: במוצאי-שבת השתתפתי, עם 1,000 אנשים אחרים, תושבי תל-אביב והאזור, בהפגנה נגד המלחמה שהתקיימה בחוצות תל-אביב והסתיימה מול משרד הביטחון בתל-אביב – הפגנה שייצגה עמדה אחרת, שייצגה דעה אחרת.

דב חנין: היא ייצגה את אלה שחושבים שהמלחמה הזאת, כמו מלחמת לבנון הראשונה וכמו מלחמת לבנון השנייה, איננה פתרון.

יואל חסון: אף אחד לא מנע מכם להפגין.

יואל חסון: שמעו על ההפגנה וכולם ידעו על ההפגנה, אף-על-פי שהיא לא מקובלת בעיני, אבל כולם שמעו עליה.

דב חנין: כולם שמעו עליה, ובכל זאת אמצעי התקשורת, גם הפרטיים, אבל כואב מזה – גם הממלכתיים, התעלמו לגמרי מהקול הזה.

דב חנין: אדוני השר הממונה על רשות השידור, אתה בוודאי מעוניין לשמוע שאמצעי תקשורת זרים נתנו להפגנה הזאת הרבה יותר כיסוי והרבה יותר משקל מאמצעי תקשורת ישראליים.

דב חנין: למה רשות השידור לא יכולה לשדר גם את הקול האחר?

דב חנין: למה רשות השידור לא יכולה להיות כלי של הוויכוח הציבורי שקיים בחברה הישראלית בשאלה כל כך קריטית, שאלה של חיים ומוות, כמו שאלת המלחמה?

דב חנין: ההתיישרות המוחלטת של התקשורת הישראלית לקול צלילי המלחמה היא רגע עצוב בתולדות התקשורת.

דב חנין: ההתיישרות המוחלטת של התקשורת הממלכתית היא מעילה בחובה של רשות השידור ושל התקשורת הציבורית לתת ביטוי למגוון הדעות שקיימות בציבור הישראלי.

דב חנין: דווקא כאשר התותחים רועמים הדיון הפוליטי צריך להתקיים.

דב חנין: דווקא כאשר התותחים רועמים צריכות להישמע גם הדעות האחרות, גם הקול האחר, הקול של ההיגיון, שהוא קול שקט יותר אבל קול חשוב, קול חיוני.

דב חנין: עמיתי חברי הכנסת, גם במלחמת עזה אנחנו נראה בסופו של דבר את התהליך שקרה במלחמת לבנון השנייה.

דב חנין: בתחילת המלחמה כולם מתלהבים ומתלהמים, אבל בהמשך הדרך מסתבר שמלחמה היא לא כזאת שמחה גדולה, וקולות ההתנגדות מתרבים ומתחזקים.

דב חנין: לכן, אדוני היושב-ראש, דווקא עכשיו, בימים הראשונים של המלחמה, כאשר חשוב למנוע את ההתגלגלות לאסון גדול יותר, חשוב שהתקשורת תיתן במה לדעות השונות, תיתן במה גם לאלה שמתנגדים למלחמה הזאת.

עתניאל שנלר: תודה רבה לחבר הכנסת דב חנין.

עתניאל שנלר: חבר הכנסת נסים זאב חותם את הדיון, ומייד אחר כך נעבור להצבעה.

עתניאל שנלר: בבקשה.

עתניאל שנלר: אנא השתדלו לעמוד בלוח הזמנים, כפי שהתקנון מחייב.

נסים זאב: אדוני היושב-ראש, כנסת נכבדה, בדיון הקודם ויתרתי על זכות הדיבור כדי לאפשר דיון מהיר ככל האפשר בוועדת הכספים בנושא שהוא מהותי וחשוב.

נסים זאב: רשות השידור גם היא דבר חשוב, אבל היא לא בעדיפות ראשונה, לדעתי.

נסים זאב: זה שהופכים את זה למעין דיון מרתוני וצריך שלוש קריאות באותו יום – אני לא רואה בזה עניין.

נסים זאב: אני חושב שהבראה היא דבר חשוב.

נסים זאב: תמיד מדברים בשם היעילות ובשם ההבראה, ומי שנפגעו בעצם הם אותם עובדים שמפטרים אותם.

נסים זאב: אני לא יודע מה יהיה בסופו של דבר עם אותם העובדים, כי אנחנו מבינים מהצעת החוק שרשות השידור עומדת בפני קריסה, וכדי למנוע את הקריסה הזאת צריך להציל אותה.

נסים זאב: אני מאמין שהולכים פה לגל של פיטורים, אדוני השר.

נסים זאב: מה יקרה עם אותם עובדים שיפוטרו?

יצחק הרצוג: יהיה הסכם פרישה, רובם בכוונת פרישה לגמלאות.

נסים זאב: השאלה היא אם זאת פרישה מרצון או פרישה על-כורחם.

נסים זאב: אני לא חושב שאנשים רוצים לפרוש.

נסים זאב: כמו שלא רוצים לפרוש מהחיים, לא רוצים לפרוש מהעבודה.

יצחק הרצוג: שיפתחו קריירה.

נסים זאב: לא לכל אחד מזדמנת קריירה חדשה.

נסים זאב: ברשויות המקומיות כפו על עובדים לפרוש על-כורחם, ואמרו להם: תפתחו קריירה.

נסים זאב: אדם בגיל 45 או 50 יפתח קריירה?

נסים זאב: איזו קריירה הוא יפתח כאשר השוק פרוע ופרוץ והתחרות קשה?

נסים זאב: ההבראה צריכה להיות לא רק פיננסית.

נסים זאב: ההבראה צריכה להיות גם בתכנים, גם ברמה, גם בסגנון, גם בדיבור.

נסים זאב: לא יכול להיות שקריינים ישתלטו פה על המדינה ועל העם ויכתיבו את דעתם, את מה שהם חושבים.

נסים זאב: העם צריך לחשוב יחד אתם.

נסים זאב: לכן צריך שאותם אנשים שנמצאים ברשות השידור, מי שממונה על זה, שהמגוון של האנשים שמובילים – שיהיה שווה, פחות או יותר, לגבי הציבור שנמצא במדינת ישראל.

נסים זאב: דבר אחרון, אדוני היושב-ראש, אדוני השר, אני רוצה בהזדמנות הזאת להעיר לגבי מורשת ישראל: יש תוכנית ברשת א' של מורשת ישראל.

נסים זאב: אני מבקש ממך לאפשר להם להמשיך להתקיים.

יצחק הרצוג: בוודאי.

נסים זאב: אני יודע שעשו שם צמצום, ונאמר לי שהם עומדים כמעט בפני סגירה.

יצחק הרצוג: – – –

נסים זאב: אני מבקש, אם כבר עושים את השיפור, אנא ממך, חזק את העניין.

עתניאל שנלר: תודה רבה לחבר הכנסת נסים זאב.

עתניאל שנלר: חברי חברי הכנסת, אנחנו עוברים להצבעה בקריאה ראשונה.

עתניאל שנלר: הצבעה מס' 5 בעד ההצעה להעביר את הצעת החוק לוועדה – 10 נגד – אין נמנעים – 1 ההצעה להעביר את הצעת חוק רשות השידור (תיקון מס' 21 והוראת שעה), התשס”ט–2008, לוועדת הכלכלה נתקבלה.

עתניאל שנלר: בעד – 10, אין נגד ואחד נמנע.

עתניאל שנלר: אני קובע כי הצעת חוק רשות השידור (תיקון מס' 21 והוראת שעה), התשס”ט–2008, עברה בקריאה ראשונה, והיא תועבר לדיון בוועדת הכלכלה לשם הכנתה לקריאה שנייה ולקריאה שלישית.

עתניאל שנלר: נעבור להודעתו של מזכיר הכנסת, בבקשה.

איל ינון: ברשות יושב-ראש הישיבה, הנני מתכבד להודיעכם, כי הונחו היום על שולחן הכנסת – לקריאה ראשונה, מטעם הממשלה: הצעת חוק המשטרה (דין משמעתי, בירור קבילות שוטרים והוראות שונות) (תיקון מס' 6) (עובדים אזרחיים), התשס”ט–2008; הצעת חוק לתיקון פקודת בתי הסוהר (מס' 39) (עובדים אזרחיים), התשס”ט–2008.

איל ינון: תודה.

עתניאל שנלר: תודה רבה.

עתניאל שנלר: [רשומות (הצעות חוק, חוב' מ/419).

עתניאל שנלר: ]

עתניאל שנלר: נעבור לסעיף הבא בסדר-היום: הצעת חוק שירות המדינה (גמלאות) (תיקון מס' 48), התשס”ט–2008, קריאה ראשונה.

עתניאל שנלר: אני מזמין את השר משולם נהרי להציג את הצעת החוק בשם שר האוצר.

עתניאל שנלר: בבקשה, אדוני.

משולם נהרי: אדוני היושב-ראש, חברי הכנסת, הצעת החוק באה לתקן את חוק שירות המדינה (גמלאות) [נוסח משולב], התש"ל–1970, אשר מכוחו משולמת פנסיה תקציבית לעובד שפרש משירותו וזכאי לקצבה חודשית.

משולם נהרי: עיקריו של התיקון המוצע: שינוי שיטת עדכון המשכורת הקובעת.

משולם נהרי: כיום המשכורת הקובעת של הגמלאי, שלפיה מחושבת קצבתו, נקבעת בהתאם לדרגתו של הגמלאי ערב פרישתו מהשירות, והחל ממועד זה היא מעודכנת בהתאם לשינויים החלים במשכורת הקובעת של עובד פעיל באותה דרגה – הדרגה שבה פרש הגמלאי.

משולם נהרי: מוצע כי המשכורת הקובעת שלפיה מחושבת הקצבה תעודכן אחת לשנה בהתאם לשיעור עליית מדד המחירים לצרכן.

משולם נהרי: הצעת החוק מבוססת על הבנות שהושגו בין המדינה לבין הסתדרות העובדים הכללית החדשה.

משולם נהרי: בשלב זה התיקון המוצע אינו חל על חיילים, עובדי כוחות הביטחון, שוטרים וסוהרים שחל עליהם הסדר פנסיה תקציבית.

משולם נהרי: היתרונות המרכזיים של השינוי המוצע – המעבר להצמדה למדד: 1.

משולם נהרי: המדד מהווה אמת מידה כללית המשקפת את השינוי ברמת המחירים במשק.

משולם נהרי: הוא שומר על ערכה של המשכורת הקובעת על פני זמן; 2.

משולם נהרי: שיפור היכולת לאמוד לטווח ארוך את ההוצאה הצפויה מתקציב המדינה בשל הסדרי הפנסיה התקציבית תוך הקטנת התנודתיות באשר להיקף החבות האקטוארית; 3.

משולם נהרי: שיפור היכולת לנהל ביעילות את מערכת השכר הממשלתית.

משולם נהרי: השינוי יאפשר להתמקד בשיפור פניו של השירות הציבורי בלא צורך לבחון כדבר שבשגרה כיצד תשפיע כל החלטה על החבות האקטוארית של המדינה בשל הסדרי הפנסיה התקציבית; 4.

משולם נהרי: המנגנון המוצע קל ופשוט ליישום ולהפעלה וכן למעקב ובקרה של הגמלאים.

משולם נהרי: בהתאם להבנות עם ההסתדרות הכללית, התיקון המוצע כולל גם מתן תוספות לקצבה לגמלאים: א.

משולם נהרי: תוספת שחיקה – תוספת לקצבה בשל שחיקת קצבאותיהם של חלק מהגמלאים בפנסיה תקציבית אשר פרשו מהשירות בתקופה שבין 1 בינואר 2000 ל-31 בדצמבר 2007.

משולם נהרי: שיעור התוספת נע בין 5% ל-12%, בהתאם למועד פרישתו של הגמלאי ולדירוג שעמו הוא נמנה.

משולם נהרי: התוספת תשולם בפריסה על פני כמה שנים; ב.

משולם נהרי: תוספת לקצבה בשל המדד לשנת 2008 – תוספת לקצבה בשל עליית מדד המחירים לצרכן בשנת 2008.

משולם נהרי: התוספת ניתנת לאור העובדה שלפי ההבנות המקוריות עם ההסתדרות הכללית, מועד תחילת שינוי מנגנון עדכון המשכורת הקובעת היה אמור להיות 1 בינואר 2008, אך נדחה; אם השינוי היה מתרחש כבר ב-1 בינואר 2008 היו הגמלאים זוכים לעדכון זה, ולכן מוצע לתתו; ג.

משולם נהרי: תוספת לקצבה בשל הסכמי שכר.

משולם נהרי: לפי הסכמי השכר שנחתמו ב-2008 בשירות המדינה עם ההסתדרות הכללית ועם הסתדרות המורים תינתנה תוספות השכר לעובדים בפריסה על פני כמה שנים.

משולם נהרי: לאור העובדה שהגמלאים לא יהיו צמודים עוד לעובדים הפעילים, הרי שמוצע לקבוע כי תוספות השכר תינתנה להם באופן עצמאי, כדי שלא ייפגעו.

משולם נהרי: מכיוון שעם ארגוני עובדים אחרים טרם נחתמו הסכמי שכר, מוצע כי שר האוצר יהיה מוסמך לקבוע אם תוספת דומה תינתן אף להם, בהתאם להסכמים שיגובשו.

משולם נהרי: אני מבקש לאשר את הצעת החוק בקריאה ראשונה ולהעבירה לוועדת הכספים להכנה לקריאה שנייה ושלישית.

משולם נהרי: תודה.

עתניאל שנלר: תודה רבה לשר נהרי.

עתניאל שנלר: נרשם לדיון חבר הכנסת דב חנין.

עתניאל שנלר: הרשימה סגורה.

עתניאל שנלר: בבקשה.

דב חנין: אדוני היושב-ראש, אדוני השר, עמיתי חברי הכנסת, אני קראתי את הצעת החוק שעומדת לפנינו, ואני חייב לומר לכם שאני מוטרד מהצעת החוק הזאת.

דב חנין: אני חושב שהצעת החוק הזאת היא דוגמה לכך שכאשר רועמים התותחים, אז גם הזכויות של העובדים נשחקות ונפגעות.

דב חנין: אני יודע, ולצערי הגדול זה גם בהסכמת ההסתדרות ואני מצטער על כך – – –

משולם נהרי: זה בהסכמת ההסתדרות והם רואים בזה הישג.

דב חנין: אומר לך, אדוני השר, למה אני רואה בכך בעיה.

דב חנין: במצב הקיים היום, למעשה, הגמלאים מוצמדים אל תנאי העבודה של העובדים – – –

משולם נהרי: הצמדה למדד זה לא טוב?

דב חנין: הדבר הזה חשוב גם ערכית אבל גם כלכלית.

דב חנין: הוא חשוב ערכית כי למעשה ציבור העובדים כולל גם את הגמלאים שלו.

דב חנין: כאשר ציבור העובדים נאבק על זכויותיו ומשפר את זכויותיו ומקבל תנאים יותר טובים, הוא מקבל, בין היתר, גם שיפור של התנאים של הגמלאים ושיפורים נוספים שקשורים לציבור העובדים הזה.

דב חנין: אבל גם כלכלית: בטווח הארוך, ציבור עובדים שנאבק על זכויותיו יכול להתקדם מעבר לעליית המדד, כאשר הצמדה למדד בפועל היא סוג של שחיקה בתנאים של הגמלאים בהשוואה להצמדה אמיתית לשכרם של אנשים שעובדים בפועל, מיוצגים, נאבקים על זכויותיהם, משפרים את זכויותיהם ואת תנאי העבודה שלהם.

דב חנין: אדוני היושב-ראש, אני גם רוצה להביע צער על המתכונת.

דב חנין: אני מבין שאנחנו הולכים לדון בדבר הזה.

דב חנין: האם גם בחוק הזה?

עתניאל שנלר: לא.

דב חנין: אני שמח לשמוע שלא, כי החוק הזה כולל בתוכו הרבה מאוד מנגנונים שראויים לבחינה רצינית ומקיפה, ואם כך, את יתר הדברים שיש לי להעיר אעיר במסגרת הדיון בוועדה, כי אני חושב שיש כמה דברים שאולי ניתן לתקן בחוק כדי לצמצם את הפגיעה שלו בגמלאים.

דב חנין: תודה רבה.

עתניאל שנלר: תודה רבה לחבר הכנסת דב חנין.

עתניאל שנלר: חברי חברי הכנסת, אנחנו עוברים להצבעה.

עתניאל שנלר: הצבעה מס' 6 בעד ההצעה להעביר את הצעת החוק לוועדה – 4 נגד – 1 נמנעים – אין ההצעה להעביר את הצעת חוק שירות המדינה (גמלאות) (תיקון מס' 48), התשס”ט–2008, לוועדת העבודה, הרווחה והבריאות נתקבלה.

עתניאל שנלר: ארבעה בעד, אחד נגד, אין נמנעים.

עתניאל שנלר: אני קובע שהצעת חוק שירות המדינה (גמלאות) (תיקון מס' 48), התשס”ט–2008, התקבלה בקריאה ראשונה ותועבר לדיון בוועדת העבודה, הרווחה והבריאות לשם הכנתה לקריאה שנייה ולקריאה שלישית.

עתניאל שנלר: [רשומות (הצעות חוק, חוב' מ/418).

עתניאל שנלר: ]

עתניאל שנלר: חברי חברי הכנסת, אנחנו עוברים להצעת חוק העסקת עובדים על-ידי קבלני כוח-אדם (תיקון מס' 6), התשס"ט–2008, קריאה ראשונה.

עתניאל שנלר: אני מזמין את השר משולם נהרי להציג את הצעת החוק בשם שר התעשייה, המסחר והתעסוקה.

משולם נהרי: אדוני היושב-ראש, חברי הכנסת, ב-15 באוגוסט 2004 קיבלה הממשלה את החלטה מס' 2446, המאמצת את עקרונות דוח הצוות הבין-משרדי בראשות משרד האוצר בנושא:

משולם נהרי: תכנון שיטת העסקת העובדים הזרים בישראל ותנאים למתן רשיונות להעסקת עובדים זרים ביחס לענף הבניין.

משולם נהרי: הצוות המליץ בדוח הנ"ל על שיטת העסקה חדשה של עובדים זרים בענף הבניין באמצעות קבלני כוח-אדם בעלי היתרים מיוחדים למתן שירותי כוח-אדם של עובדים זרים לפי סעיף 10 לחוק, והטיל על שר התעשייה, המסחר והתעסוקה ליישם ולהפעיל את השיטה החדשה תוך הידברות עם שר האוצר ועם שר הבינוי והשיכון.

משולם נהרי: לצורך יישום המלצות הדוח הותקנו תיקוני חקיקה בחוק קבלני כוח-אדם וחוק עובדים זרים.

משולם נהרי: השיטה החדשה, הנקראת "שיטת התאגידים", נכנסה לתוקף כבר בשנת 2005, והיא שיטה ייחודית אשר מאפשרת פיקוח הדוק על התאגיד – מעסיקו של העובד הזר – תוך שמירת זכויותיו של העובד.

משולם נהרי: במסגרת השיטה חויבו קבלני כוח-האדם בעלי ההיתרים למתן שירותי כוח-אדם של עובדים זרים למסור לרשויות מדי חודש דיווח מפורט על שכרו ותנאי העסקתו של כל עובד זר שהועסק על-ידיהם באותו חודש; לשלם לעובדים הזרים שכר בעד 211 שעות עבודה חודשיות לפחות; להפקיד מדי חודש סכום של 700 שקלים אצל הרשויות לצורך העברתו לעובד בעת יציאתו מישראל; למסור לעובדים עם חוזה ההעסקה גם זכותון מיוחד בשפה שהעובד מבין, המפרט בין היתר את אפשרויות העובד לעבור בין מעסיקים, ולרשום בתלוש השכר של העובדים ועל קירות מגוריהם את מספר הטלפון של הממונה על זכויות עובדים זרים שאליו ניתן להגיש תלונות.

משולם נהרי: גם סכום הערובה המופקדת על-ידי קבלן כוח-אדם להבטחת זכויות עובדיו הזרים גבוה מסכום הערובה המופקדת על-ידי קבלן כוח-אדם לעובדים ישראלים.

משולם נהרי: אין ספק כי עם כניסת שיטת התאגידים בענף הבניין לתוקף השתפרו תנאי עבודתם וגובה שכרם של העובדים הזרים המועסקים בענף זה, וכי מצב זה עדיף על המצב הקודם שבו הועסקו עובדי הבניין הזרים על-ידי מאות קבלני בניין, מצב שיצר קושי בפיקוח הרשויות על תנאי ההעסקה של העובדים, ובמיוחד הקשה על העובדים הזרים שרצו לעבור בין מעסיקים שונים.

משולם נהרי: גם ארגוני זכויות אדם הצביעו על שיפור בתנאי העסקת העובדים הזרים באמצעות שיטת התאגידים הנ"ל וההעסקה על-ידי קבלני כוח-אדם.

משולם נהרי: ב-1 בינואר 2008 נכנס לתוקף סעיף 12א לחוק העסקת עובדים על-ידי קבלני כוח-אדם, התשנ"ו–1996, הקובע שעובד של קבלן כוח-אדם שהועסק אצל אותו מעסיק בפועל תקופה העולה על תשעה חודשים רצופים או על תקופה נוספת שהוארכה במקרים חריגים באישור שר התמ"ת לפי סעיף קטן (ב), ייחשב כעובד המעסיק בפועל בתום תקופת תשעת החודשים או תקופת ההארכה הנ"ל.

משולם נהרי: הוראה זו באה למנוע ניצול ואפליה של עובדי קבלני כוח-אדם לעומת עובדים אחרים של המעסיק בפועל ולמנוע שימוש לרעה בשיטת העסקה זו.

משולם נהרי: משמעות החלת הוראה זו על מעסיקים שהם קבלני כוח-אדם בענף הבניין היא כי העובדים הזרים המועסקים על-ידם יהפכו לעובדים של המעסיקים בפועל לאחר תשעה חודשי עבודה רצופה, מצב שיבטל את שיטת ההעסקה החדשה הנ"ל ואשר יבטל את יתרונותיה.

משולם נהרי: לאור האמור, מוצע להחריג מההסדר לפי סעיף 12א לחוק עובדי בניין זרים המועסקים על-ידי קבלני כוח-אדם בעלי היתר כאמור.

משולם נהרי: יצוין כי על-פי החלטות הממשלה הרלוונטיות, החל משנת 2010 לא תותר העסקת עובדי בניין זרים בישראל, מלבד מומחים שיועסקו באופן ישיר על-ידי מעסיקיהם.

משולם נהרי: בהתאם לכך, ההחרגה הנוכחית תופעל לתקופה קצרה בלבד.

משולם נהרי: יובהר כי ההחרגה המוצעת כאן תחול באופן תיאורטי באותה מידה לגבי מתן שירותי כוח-אדם של עובדים זרים בענפים אחרים זולת ענף הבניין, אם וכאשר תונהג בהם מדיניות של מתן היתרים לפי סעיף 10 בדומה לזו הנוהגת בענף הבניין.

משולם נהרי: בשלב זה אין במשרד התמ"ת כוונה כזו.

משולם נהרי: אני מבקש לתמוך בהצעת חוק זו בקריאה ראשונה ולאשר את החרגת העובדים הזרים המועסקים על-ידי קבלן כוח-אדם, ויש מעטים כאלה בתחום הבנייה.

משולם נהרי: הרציונל הוא שההיתרים הניתנים לקבלני כוח-אדם להעסקת עובדים זרים מותנים בפיקוח מוגבר ושל זכויות מוגברות לעובדים ולכן ההחרגה של אותן הוראות אינה פוגעת בעובדים.

משולם נהרי: אבקש לאשר את הצעת החוק בקריאה ראשונה ולהעבירה לוועדת העבודה, הרווחה והבריאות להכנה לקריאה שנייה וקריאה שלישית.

משולם נהרי: תודה.

עתניאל שנלר: תודה רבה.

עתניאל שנלר: נרשם לדיון חברי הכנסת דב חנין, אבל לפני כן חבר הכנסת דוד טל מבקש להודיע הודעה.

עתניאל שנלר: אנחנו נחרוג, ובלבד שיהיה השקט ובטחה.

עתניאל שנלר: הודעה של יושב-ראש ועדת הכנסת, בבקשה.

): ידידי היושב-ראש, עמיתי חברי הכנסת, אני מתכבד להודיע בזאת על חילופי אישים בוועדות הבאות: בוועדת הכספים – מטעם סיעת קדימה: במקום חבר הכנסת זאב אלקין יכהן חבר הכנסת יואל חסון.

): בוועדת הכנסת – מטעם סיעת הבית היהודי – מיסודה של המפד"ל: במקום חבר הכנסת אליהו גבאי יכהן חבר הכנסת ניסן סלומינסקי.

): תודה רבה.

עתניאל שנלר: תודה רבה.

עתניאל שנלר: (קריאה ראשונה)

עתניאל שנלר: אנחנו ממשיכים בדיון.

עתניאל שנלר: חבר הכנסת דב חנין, בבקשה.

דב חנין: אדוני היושב-ראש, אדוני השר, עמיתי חברי הכנסת, אני לא רק ער, אלא גם מבין את הטעם שהביא להצעת החוק של הממשלה, אבל אני אומר לכם, עמיתי חברי הכנסת, ממה אני מוטרד.

דב חנין: אין ספק שהמנגנון של הפיקוח על התאגידים שמעסיקים עובדים זרים בתחום הבניין הוא יותר מקיף ויותר רציני מאשר הפיקוח על קבלני הבניין בכלל.

דב חנין: מצד שני, הדרך שהממשלה בוחרת לפתור את הבעיה הזאת היא בדיוק הדרך שמקבעת והופכת למשהו נצחי את המתכונת של ההעסקה הבלתי-ישירה באמצעות קבלני כוח-אדם.

דב חנין: הרי בעצם הכנסת מנסה במשך שנים – – –

משולם נהרי: – – – עד 2010.

משולם נהרי: אין הרבה.

דב חנין: אז אולי אם נדחה את הדיון בחוק הזה לא יהיה בו צורך.

דב חנין: הרי הכנסת במשך שנים – לא הכנסת כולה, אבל חלקנו, וגם אדוני השר שותף למאמץ הזה – אנחנו מנסים להתמודד עם הרעה החולה הזאת שנקראת "העסקה בלתי ישירה", העסקה של עובדי קבלן, שהיא בעצם דרך מאוד מאוד בעייתית לפגוע בזכויותיהם של עובדים, להפחית במה שניתן להם גם מבחינת שכר וגם מבחינת תנאי עבודה.

דב חנין: אחד הפתרונות שהכנסת מצאה הוא אותו רעיון שאומר שאחרי זמן מסוים אתה לא יכול להישאר עובד קבלן – לנצח; עבדת כך וכך זמן, אם רוצים להמשיך להעסיק אותך אתה צריך להיות מועסק של המערכת שבחרה להעסיק אותך.

דב חנין: הכיוון שהממשלה מציעה לנו ללכת במקרה של עובדי הבניין הזרים הוא בדיוק הכיוון ההפוך.

דב חנין: בעצם לגביהם נאמר – וזו התוצאה המעשית של החוק הזה – שהם יוכלו להישאר עובדי כוח-אדם לנצח.

דב חנין: אנחנו נוכל להביא אלינו לארץ עובדי קבלן או עבדי קבלן ולהשאיר אותם במתכונת ההעסקה הלא-צודקת, הלא-מתאימה, הלא-נכונה הזאת לנצח נצחים.

דב חנין: לכן, עמיתי חברי הכנסת, הייתי מציע לכולנו – – –

משולם נהרי: תגיד מה עושים בדרך כלל קבלני כוח-אדם – – –

דב חנין: חברת הכנסת יחימוביץ, ההצעה שבה מדובר היא הצעה שאומרת שבעצם עובדי בניין זרים יוכלו להישאר עובדי כוח-אדם גם אחרי תשעה חודשים שבהם הם צריכים להפוך להיות עובדים של המעסיקים העיקריים.

דב חנין: ואני חושב שהכיוון הזה הוא כיוון שאסור לנו ללכת בו.

דב חנין: אנחנו לא יכולים לייצר החרגות לעיקרון שאומר שעובדי קבלן הם רעה חולה שאנחנו רוצים בהדרגה להסירה מן הארץ.

דב חנין: זה הכיוון הבסיסי שהכנסת חייבת ללכת בו, בצורה מאוד מאוד עקבית.

עתניאל שנלר: תודה.

דב חנין: לכן, עמיתי חברי הכנסת, אני הייתי מציע לממשלה לשקול את עמדתה ולא להביא בפנינו את ההצעה הזאת, אלא למצוא פתרון אחר לבעיית הפיקוח על אותם קבלנים – קבלני בניין שמעסיקים עובדי בניין זרים.

דב חנין: תודה רבה.

עתניאל שנלר: תודה רבה.

עתניאל שנלר: אחרון הדוברים, חבר הכנסת נסים זאב, בבקשה.

נסים זאב: אדוני היושב-ראש, כנסת נכבדה, אני חושב שמה שהממשלה הזאת עשתה במהלך השנים האחרונות לגבי כל הזכויות של אותם עובדים – העסקת עובדים דרך קבלני כוח-אדם – זה מעל ומעבר.

נסים זאב: אני אפילו חושב שבאחד הדיונים לפני כשנה היתה הצעת חוק שמטרתה לאפשר לאותם עובדים לשהות פה יותר, בפרט כשמדובר באותם עובדים שעובדים בסיעוד – שצריכים אותם לסיעוד, כדי לעזור לקשישים.

נסים זאב: ההצעה היתה לאפשר להם לשהות פה בארץ אפילו מעל חמש שנים, הממשלה פה נתנה את תמיכתה בעניין, והכנסת אישרה.

נסים זאב: אני חושב שגם התנאים הם משופרים, כמעט הייתי אומר אפילו ביחס לעובדים במדינת ישראל שהם תושבים פה, הם כבר כמעט זהים.

נסים זאב: הייתי רוצה רק להעיר פה הערה.

נסים זאב: יש מצבים שלמשל אותם קבלנים שמעסיקים עובדים בבניין, בסופו של דבר הם לא צריכים אותם; פתאום יש מיתון במשק, צריכים להעביר אותם לעבודות שונות.

נסים זאב: אי-אפשר לבוא ולהגביל אותם עד כדי כך בקנסות כבדים ולראות בהם כאילו עבריינים שראויים לענישה מחמירה ביותר.

נסים זאב: אני רוצה לומר שלאחרונה נתקלתי לא אחת בבקשות כאלה של קבלנים, שבאו ואמרו: אנחנו עשינו את זה בלית ברירה, לא כי רצינו שהעובד יעבוד בעבודה אחרת.

נסים זאב: למשל בקטיף – אדם שעובד בבניין, נשלח לעבוד בקטיף – בעצם ההעברה מתחום הבנייה לתחום של הקטיף הוא נקנס בקנסות גבוהים, ואני חושב שזה לא צריך להיות.

נסים זאב: אני בהחלט חושב שהצעת החוק היא טובה והיא משפרת, ולהיפך, היא גם נותנת אפשרות לאותם עובדים כן להישאר וכן לעבוד.

נסים זאב: הם רוצים היום יותר ומחפשים כל דרך אפשרית כדי להישאר במדינה וכן להישאר כעובדים, ולא משנה אם לפעמים הם קצת לא עומדים באותם קריטריונים, באותם תנאים.

עתניאל שנלר: תודה רבה לחבר הכנסת נסים זאב.

עתניאל שנלר: אנחנו עוברים להצבעה בקריאה ראשונה על החוק.

עתניאל שנלר: הצבעה.

עתניאל שנלר: הצבעה מס' 7 בעד ההצעה להעביר את הצעת החוק לוועדה – 6 נגד – 3 נמנעים – אין ההצעה להעביר את הצעת חוק העסקת עובדים על-ידי קבלני כוח אדם (תיקון מס' 6), התשס”ט–2008, לוועדת העבודה, הרווחה והבריאות נתקבלה.

עתניאל שנלר: ובכן, בעד – 6, מתנגדים – 3, אין נמנעים.

עתניאל שנלר: אני קובע בזאת שהצעת חוק העסקת עובדים על-ידי קבלני כוח אדם (תיקון מס' 6), התשס”ט–2008, התקבלה בקריאה ראשונה והיא תעבור לדיון בוועדת העבודה, הרווחה והבריאות לשם הכנתה לקריאה שנייה ולקריאה שלישית.

נסים זאב: אני מבקש להוסיף אותי.

נסים זאב: לחצתי וזה לא נקלט.

עתניאל שנלר: אתה לחצת בטעות?

נסים זאב: לא.

נסים זאב: לא נלחץ.

עתניאל שנלר: אנחנו נוסיף את שמך כתומך.

נסים זאב: – – –

נסים זאב: הצעת חוק לתיקון פקודת בתי הסוהר (מס' 39) (עובדים אזרחיים), התשס"ט–2008 [רשומות (הצעות חוק, חוב' מ/423).

נסים זאב: ]

עתניאל שנלר: אנחנו נעבור לסעיף 7: הצעת חוק המשטרה (דין משמעתי, בירור קבילות שוטרים והוראות שונות) (תיקון מס' 6) (עובדים אזרחיים), התשס”ט–2008; הצעת חוק לתיקון פקודת בתי הסוהר (מס' 39) (עובדים אזרחיים), התשס"ט–2008 – קריאה ראשונה.

עתניאל שנלר: הן קיבלו פטור מחובת הנחה.

עתניאל שנלר: אני מזמין את השר לביטחון פנים, חבר הכנסת אבי דיכטר, להציג את הצעת החוק.

עתניאל שנלר: בבקשה, אדוני השר.

עתניאל שנלר: לא נרשמו דוברים, הרשימה סגורה.

עתניאל שנלר: בבקשה, אדוני.

שלי יחימוביץ': אפשר עדיין להירשם, אדוני היושב-ראש?

עתניאל שנלר: כן.

עתניאל שנלר: את מעוניינת להירשם?

עתניאל שנלר: בבקשה.

אבי דיכטר: אדוני היושב-ראש, אדוני השר, חברי הכנסת, אי-אפשר ביום כזה – גם כשמדובר בהצעת חוק – לא לפתוח ולומר באמת יישר כוח גם לחיילי צה"ל, לאנשי מערכת הביטחון, לחזק את ידיהם וכמובן לחזק את ידי התושבים בשדרות, בנתיבות, באשקלון, בעוטף-עזה.

אבי דיכטר: באמת תקופה קשה, אבל עם הרבה מאוד אופטימיות.

אבי דיכטר: יישר כוח לכולם.

אבי דיכטר: לענייננו.

אבי דיכטר: אני מתכבד להציג בפניכם ולבקש

אבי דיכטר: כם לאשר בקריאה ראשונה את הצעת חוק המשטרה (דין משמעתי, בירור קבילות שוטרים והוראות שונות) (תיקון מס' 6) (עובדים אזרחיים), התשס”ט–2008, ואת הצעת החוק לתיקון פקודת בתי הסוהר (מס' 39) (עובדים אזרחיים), התשס”ט–2008.

אבי דיכטר: אדוני היושב-ראש, במסגרת החוקים המוצעים, מתבקש להוסיף פרקים חדשים בחוק המשטרה (דין משמעתי, בירור קבילות שוטרים והוראות שונות), התשס"ו-2006, ובפקודת בתי הסוהר, התשל"ב-1971.

אבי דיכטר: החוקים המוצעים באים להסדיר את סמכות המפקח הכללי של המשטרה במשטרת ישראל ושל נציב שירות בתי-הסוהר בשירות בתי-הסוהר – איש-איש בארגון שעליו הוא ממונה – להעסיק עובדים שאינם שוטרים או סוהרים בשתי דרכים של העסקה.

אבי דיכטר: הראשונה, העסקה על-פי מערכת יחסי עבודה קיבוציים, והשנייה, העסקה על-פי חוזה מיוחד.

אבי דיכטר: תיקונים אלו נדרשים במיוחד לאור כניסתו לתוקף של חוק העסקת עובדים על-ידי קבלני כוח-אדם (תיקון), התש"ס–2000, ועל רקע הקושי ביכולת המשטרה ושירות בתי-הסוהר, במצב החוקי הקיים, להעסיק עובדים שאינם שוטרים או סוהרים בשורות הארגון, גם לתפקידים שבהם לא נדרשת – ואני מדגיש, לא נדרשת – הפעלת סמכויות שוטר או סוהר.

אבי דיכטר: הכוונה היא שהעובדים האזרחיים יהיו שייכים מבחינה ארגונית למשטרה ולשירות בתי-הסוהר, וכפיפותם תהיה למסגרת הפיקודית בארגונים האלה.

אבי דיכטר: לעובדים אלו, כפי שעולה מהאמור לעיל, לא יוקנו סמכויות המוקנות לשוטר ולסוהר, ולכן גם לא יחולו עליהם חובות ייחודיות החלות על שוטר וסוהר.

אבי דיכטר: כך, לדוגמה, אדוני היושב-ראש, יחולו על עובדים אזרחיים הוראות חוק שעות עבודה ומנוחה, התשי"א-1951, אשר אינן חלות על שוטרים וסוהרים.

אבי דיכטר: בנוסף, לא יחול עליהם איסור ההתארגנות החל על שוטרים וסוהרים, והם יהיו רשאים להתאגד ולהתארגן כרצונם.

אבי דיכטר: במסגרת החוקים המוצעים יוסדר מעמדם של העובדים האזרחיים וייקבעו ההסדרים והעקרונות המנחים להעסקתם, כפיפותם הארגונית והמשמעתית וכן דרכי קבלתם לעבודה, דרך ההתקשרות עמם, פיטוריהם, תנאי שכרם, פרישתם לגמלאות ועוד.

אבי דיכטר: המפכ"ל והנציב יוסמכו להעסיק עובדים אזרחיים על-פי מערכת יחסי עבודה קיבוציים רק בתפקידים המפורטים ברשימה המופיעה בתוספת, כאשר כל שינוי של התוספת ייעשה בהליך של חקיקה ראשית ולא בצו, וזאת בשל חדשנותו של ההסדר המוצע וכדי לאפשר בקרה ופיקוח על ההליך של שינוי התוספת.

אבי דיכטר: כמו כן, יוסמכו המפכ"ל והנציב להעסיק עובדים אזרחיים בתפקידים שאינם מנויים בתוספת לחוק על-פי חוזים מיוחדים, בדומה לסמכות להעסיק עובדים על-פי חוזים מיוחדים בשירות המדינה, וזאת בתפקידים המחייבים מומחיות מקצועית מיוחדת.

אבי דיכטר: חקיקת החוקים תאפשר למשטרת ישראל ולשירות בתי-הסוהר להעסיק עובדים אזרחיים בתפקידים שאינם דורשים הפעלת סמכויות שוטר או סוהר, ותסדיר את מעמדם של אותם עובדים אשר מועסקים כיום במשטרת ישראל ובשירות בתי-הסוהר באמצעות קבלני כוח-אדם.

אבי דיכטר: תיקוני החקיקה המוצעים תואמו עם הסתדרות העובדים החדשה והם מקובלים עליה.

אבי דיכטר: אשר על כן, גברתי היושבת-ראש, אבקש מהכנסת לאשר את הצעות החוק האמורות בקריאה ראשונה ולהעבירן להכנה לקריאה שנייה ולקריאה שלישית בוועדת הפנים והגנת הסביבה, על מנת שניתן יהיה להמשיך ולקדם את חקיקתן בהקדם האפשרי.

אבי דיכטר: תודה רבה.

קולט אביטל: תודה, אדוני השר.

קולט אביטל: כיוון שהצגת את שני החוקים, אנחנו נעשה דיון משולב בשני החוקים.

קולט אביטל: יש דוברת אחת – חברת הכנסת שלי יחימוביץ.

קולט אביטל: בבקשה.

שלי יחימוביץ': גברתי היושבת-ראש, חברי חברי הכנסת, אדוני השר, ביקשתי את רשות הדיבור כדי לברך אותך, השר דיכטר, על שתי הצעות החוק האלה, שמהוות קרן אור בחשכת אופן התעסוקה ההולך ומידרדר של העובדים במשק.

שלי יחימוביץ': לקראת 1 באוקטובר 2008 עלו חששות כבדים שחוק חברות כוח-אדם, שעומד להיכנס לתוקף, יפעל כחרב פיפיות, ובמקום לגרום להעסקתם של עובדים שעבדו עד כה כעובדי חברת כוח-אדם, יגרום דווקא לפיטוריהם מן העבודה, כדי שהמעסיק לא ייאלץ להעסיקם באופן ישיר.

שלי יחימוביץ': העסקה ישירה, כידוע לכולנו, היא צורת העסקה שהולכת ונכחדת מן העולם, והולכת וגדלה שיטת ההעסקה באמצעות קבלנים, חברות כוח-אדם ושאר סרסורי אדם למיניהם.

שלי יחימוביץ': כאן, באופן חריג, החליט השר לביטחון פנים לפתוח מייד במשא-ומתן עם ההסתדרות לקליטתם של אותם עובדי חברות כוח-אדם שמועסקים במשטרה ובשירות בתי-הסוהר.

שלי יחימוביץ': אני יודעת שזה היה משא-ומתן פורה, שהצדדים הגיעו בו להסכמות, ובסופו הפכו כמה מאות עובדים לעובדים מן המניין בשירות בתי-הסוהר ובמשטרה, במקום להיות מושלכים לרחוב, כפי שקרה במקומות אחרים, לצערי הרב.

שלי יחימוביץ': בחלק מן המקומות היתה הצלחה רבה יותר בהעסקה, בחלק פחות.

שלי יחימוביץ': היו עובדים ששילמו מחיר על החוק הזה.

שלי יחימוביץ': לא כך קרה בשירות בתי-הסוהר ובמשטרה, ועל כך אני מבקשת, אדוני השר לביטחון פנים, לברך אותך, על כך שהיית קשוב לצורכי העובדים, קשוב במשא-ומתן עם ההסתדרות, הגעת גם לתוצאות, וגם צריך לומר ששר האוצר רוני בר-און ושר התמ"ת אלי ישי, אף הם נתנו את ידם לחקיקת החוק החשוב הזה, כן ירבו.

קולט אביטל: תודה רבה.

קולט אביטל: כיוון שאין דוברים נוספים, אנחנו עוברים ישר להצבעה בקריאה ראשונה, קודם על הצעת חוק המשטרה (דין משמעתי, בירור קבילות שוטרים והוראות שונות) (תיקון מס' 6) (עובדים אזרחיים), התשס”ט–2008.

קולט אביטל: אנחנו עוברים להצבעה.

קולט אביטל: הצבעה מס' 8 בעד ההצעה להעביר את הצעת החוק לוועדה – 9 נגד – אין נמנעים – אין ההצעה להעביר את הצעת חוק המשטרה (דין משמעתי, בירור קבילות שוטרים והוראות שונות) (תיקון מס' 6) (עובדים אזרחיים), התשס”ט–2008, לוועדת הפנים והגנת הסביבה נתקבלה.

קולט אביטל: היו"ר קולט אביטל: בעד – 9, אין מתנגדים ואין נמנעים.

קולט אביטל: אני קובעת שהצעת חוק המשטרה (דין משמעתי, בירור קבילות שוטרים והוראות שונות) (תיקון מס' 6) (עובדים אזרחיים), התשס”ט–2008, עברה בקריאה ראשונה, והיא תעבור לוועדת הפנים להכנתה לקריאה שנייה ולקריאה שלישית.

קולט אביטל: אנחנו עוברים להצבעה בקריאה ראשונה על הצעת חוק לתיקון פקודת בתי הסוהר (מס' 39) (עובדים אזרחיים), התשס”ט–2008.

קולט אביטל: נא להצביע.

קולט אביטל: הצבעה מס' 9 בעד ההצעה להעביר את הצעת החוק לוועדה – 8 נגד – אין נמנעים – אין ההצעה להעביר את הצעת חוק לתיקון פקודת בתי הסוהר (מס' 39) (עובדים אזרחיים), התשס”ט–2008, לוועדת הפנים והגנת הסביבה נתקבלה.

קולט אביטל: היו"ר קולט אביטל: בעד הצביעו שמונה, אין מתנגדים, אין נמנעים.

קולט אביטל: אני קובעת שגם הצעת החוק הזאת עברה בקריאה ראשונה, והיא תעבור לוועדת הפנים ואיכות הסביבה להכנתה לקריאה שנייה ולקריאה שלישית.

קולט אביטל: חברי חברי הכנסת, אנחנו ממתינים להצבעה בקריאה שנייה ובקריאה שלישית על שתי הצעות חוק שעדיין לא מוכנות.

קולט אביטל: אשר על כן, אני מכריזה על הפסקה של חצי שעה.

קולט אביטל: תודה.

קולט אביטל: (הישיבה נפסקה בשעה 14:25 ונתחדשה בשעה 15:56.

קולט אביטל: ) מסמכים שהונחו על שולחן הכנסת

דוד רותם: חברי הכנסת, אני מחדש את הישיבה.

דוד רותם: הודעה למזכיר הכנסת.

דוד רותם: בבקשה.

איל ינון: ברשות יושב-ראש הישיבה, הנני מתכבד להודיעכם, כי הונחו היום על שולחן הכנסת – לקריאה שנייה ולקריאה שלישית: הצעת חוק לתיקון פקודת מס הכנסה (מס' 169 והוראת שעה), התשס”ט–2008.

איל ינון: אמנה בדבר מאבק בשוחד של עובדי ציבור זרים בעסקאות בין-לאומיות של ארגון ה-OECD, לקראת הצטרפות מדינת ישראל לאמנה זו.

איל ינון: תודה.

דוד רותם: אדוני המזכיר, תודה.

דוד רותם: [מס' מ/422; "דברי הכנסת", חוברת זו, עמ' ; נספחות.

דוד רותם: ]

דוד רותם: חברי הכנסת, אנחנו עוברים לנושא הראשון על סדר-היום: הצעת חוק לתיקון פקודת מס הכנסה (מס' 169 והוראת שעה), התשס”ט–2008, קריאה שנייה וקריאה שלישית.

דוד רותם: יציג את החוק חבר הכנסת אבישי ברוורמן, יושב-ראש ועדת הכספים.

דוד רותם: בבקשה.

אבישי ברוורמן: אדוני היושב-ראש, חברי הכנסת, אני מתכבד להציג בפניכם את הצעת החוק לתיקון פקודת מס הכנסה (מס' 169 והוראת שעה), התשס”ט–2008, לקריאה שנייה ולקריאה שלישית.

אבישי ברוורמן: כפי שראיתם, היא עברה בקריאה ראשונה.

אבישי ברוורמן: כינסנו את ועדת הכספים במהירות כדי להעביר מייד את אותן הטבות שבאות לעודד את המשק, ובמיוחד את אותן הטבות מס לתושבים שעוברים תקופה כל כך קשה בשדרות ובעוטף-עזה.

אבישי ברוורמן: הצעת חוק זו היא הצעת חוק ממשלתית.

אבישי ברוורמן: היא באה להשיג כמה תכליות שמטרתן לסייע למשק הישראלי הנתון, בדומה לשווקים אחרים בעולם, במשבר חמור.

אבישי ברוורמן: הסיוע ניתן בדרך של תמריצים להבאת כספים מחוץ-לארץ לישראל.

אבישי ברוורמן: ראשית, הצעת החוק מבקשת לפטור תושבי חוץ ממס על ריבית, דמי ניכיון והפרשי הצמדה המשולמים על איגרות חוב קונצרניות הנסחרות בבורסה בישראל.

אבישי ברוורמן: הפטור האמור נועד לעודד החזקות של תושבי חוץ באג"ח כאמור, ולהביא לעירוי חיצוני של נזילות לשוק האג"ח הקונצרני.

אבישי ברוורמן: שנית, הצעת החוק מבקשת להעניק פטור ממס על רווחי הון של תושב חוץ ממכירת ניירות ערך של חברה ישראלית, זאת כדי לעודד תושבי חוץ להשקיע בישראל.

אבישי ברוורמן: יצוין כי הפטור האמור עולה בקנה אחד עם הוראות אמנת המודל של ארגון המדינות המפותחות, או כמו שהוא נקרא בלעז, OECD ׁ– Organization for Economic Co-operation and Development.

אבישי ברוורמן: שלישית, הצעת החוק מבקשת להפחית, כהוראת שעה לשנת 2009, את המס על דיבידנד שמקבלת חברה תושבת ישראל מחברה תושבת חוץ.

אבישי ברוורמן: ההפחתה האמורה מטרתה לעודד העברת כספים מחוץ-לארץ לישראל והשקעתם בישראל בדרכים הקבועות בהצעת החוק.

אבישי ברוורמן: בנוסף – זה דבר מרכזי, זה האחרון, אבל אולי ראשון – מוצע להאריך את תוקף הטבת המס לתושבי שדרות ועוטף-עזה נוכח המצב הביטחוני, וכאן אין צורך לפרט.

אבישי ברוורמן: להצעת החוק הזו נרשמו הסתייגויות דיבור בלבד.

אבישי ברוורמן: אני קורא לכם לתמוך בהצעת החוק בנוסח שאישרה ועדת הכספים לפני כשעה בקריאה השנייה ובקריאה השלישית.

אבישי ברוורמן: אדוני היושב-ראש, אנחנו בתקופה קשה מנשוא.

אבישי ברוורמן: זה המעט שאנחנו יכולים בשלב זה – ואני מקווה שנעשה צעדים הרבה יותר דרסטיים לעידוד המשק – לעשות להקלת הסבל של אנשי שדרות ועוטף-עזה.

אבישי ברוורמן: לא הדבר הזה יעזור, אבל לפחות מבחינה כלכלית יש פה משום תרופת-מה.

אבישי ברוורמן: אדוני היושב-ראש, אני מציע שתעמיד את זה להצבעה.

אבישי ברוורמן: תודה רבה.

דוד רותם: תודה ליושב-ראש ועדת הכספים.

דוד רותם: חברי הכנסת, להצעת החוק אין הסתייגויות, ולכן אנחנו עוברים להצבעה בקריאה שנייה.

דוד רותם: אדוני היושב-ראש, אני מחכה שאתה תגיע.

דוד רותם: חברי הכנסת, קריאה שנייה, מי בעד?

דוד רותם: מי נגד?

דוד רותם: נא להצביע.

דוד רותם: נא לרשום בפרוטוקול שאני הצבעתי במקום שרשום סגן יושב-ראש הכנסת עתניאל שנלר.

דוד רותם: הצבעה מס' 10 בעד סעיפים 1–5 – 8 נגד – אין נמנעים – אין סעיפים 1–5 נתקבלו.

דוד רותם: בעד – 8, אין מתנגדים, אין נמנעים.

דוד רותם: אני קובע שהצעת החוק עברה בקריאה שנייה כנוסח הוועדה.

דוד רותם: אנחנו עוברים לקריאה שלישית.

דוד רותם: נא להצביע.

דוד רותם: הצבעה מס' 11 בעד החוק – 8 נגד – אין נמנעים – אין חוק לתיקון פקודת מס הכנסה (מס' 169 והוראת שעה), התשס”ט–2008, נתקבל.

דוד רותם: שמונה בעד, אין מתנגדים, אין נמנעים.

דוד רותם: אני קובע שהצעת חוק לתיקון פקודת מס הכנסה (מס' 169 והוראת שעה), התשס”ט–2008, אושרה בקריאה שלישית.

דוד רותם: אדוני היושב-ראש, רוצה להודות?

דוד רותם: אדוני השר, רוצה?

דוד רותם: אתה רוצה לעלות להודות.

דוד רותם: תודה לך.

יואל חסון: – – – לנוכחים.

דוד רותם: חבר הכנסת חסון, אני אגיד לך – אני לא בטוח שכשאתה נמצא צריך להודות על כך כל כך.

אבישי ברוורמן: רבותי, חוש הומור תמיד לא מזיק.

אבישי ברוורמן: אני קודם כול באמת מודה לאנשי משרד האוצר, יהודה נסרדישי הממונה על רשות המסים, מיכל וכל הצוות שעשה את העבודה והכין; לצוות שלנו בוועדת הכספים, לעדו ולטמיר, קיבלנו את זה רק הבוקר ופעלנו.

אבישי ברוורמן: לחברי בוועדת הכספים, לשתי החברות שנמצאות כאן, לשלי יחימוביץ ול, ולידידי שכיב שנאן שתמיד ישנו בהצבעות חשובות שבהן יש עזרה לתושבים, במיוחד להגברת ההאצה במשק.

אבישי ברוורמן: אני מקווה שגם למגזר הדרוזי תבוא תקופה יותר טובה, אינשאללה.

אבישי ברוורמן: וכמובן, ליושב-ראש הקואליציה שנוכח עמנו, וליושב-ראש ועדת הכלכלה , ולכל האחרים שעשו במלאכה.

אבישי ברוורמן: שלא אשכח את היושב-ראש שיושב כאן, אף שהצביע בשמו של עתניאל שנלר, וכבודו ושמו במקומם מונחים.

אבישי ברוורמן: ואת חבר הכנסת מקלב, שבירכתי אותו, שהוא בן משפחה של הרמטכ"ל מקלף, שהיה גם מנהל "מפעלי ים-המלח".

אבישי ברוורמן: והנה, שלמה מולה גם נכנס.

אבישי ברוורמן: רבותי, כולכם תבורכו.

אבישי ברוורמן: הדבר החשוב ביותר – שבתקופה הקשה הזאת נתאחד ונעשה דברים טובים, אמן.

אבישי ברוורמן: ותודה רבה, כמובן, לשר משולם נהרי.

דוד רותם: השר נהרי רוצה לומר משהו?

דוד רותם: בבקשה, אדוני.

משולם נהרי: אדוני היושב-ראש, חברי הכנסת, אני רוצה לנצל את ההזדמנות ולהודות לכולם.

משולם נהרי: בראש ובראשונה לאלה שנשארו עד שעה מאוחרת בימים לא כתיקונם, בכינוס מיוחד, וישבו בסבלנות והמתינו כדי להעביר את החוק פה-אחד.

משולם נהרי: אני גם רוצה להודות ליושב-ראש ועדת הכספים על הזריזות ועל היעילות ועל הנחישות, כדי להביא לדיון ולקריאה שנייה ולקריאה שלישית במהירות המקסימלית.

משולם נהרי: המתנו עד עכשיו לא בגלל החוק הזה, אלא בגלל חוק אחר.

משולם נהרי: אבל, את החוק הזה הוא עשה במהירות שיא, מפני שהנושא חשוב ונוגע לכולנו.

משולם נהרי: זה המעט שבמעט שאנחנו יכולים לעשות למען אחינו שנמצאים בשדרות, שיומם לא יום ולילם לא לילה.

משולם נהרי: הם חיים בחרדה.

משולם נהרי: רק כרגע שוב אנחנו שומעים על נפגעי חרדה שפונו לבית-החולים.

משולם נהרי: החיים שלהם קשים מאוד, ואם אפשר להקל את סבלם, אנחנו עושים את זה בשמחה רבה.

משולם נהרי: עוזבים את הכול ובאים לפה, ולו כדי להודות להם על כל העמידה האיתנה שלהם, ועל כל הסבל שהם סובלים עבור כולנו, כי בעצם הכול מכוון לכולנו ולא רק להם.

משולם נהרי: אומנם הטילים לא מצליחים להגיע יותר רחוק, אבל הכוונה היא לא רק אליהם, אלא הכוונה היא לכל מי שחי בארץ-ישראל, במדינת ישראל, כיהודי.

משולם נהרי: הכול מכוון אלינו.

משולם נהרי: ולכן אנחנו כעם אחד צריכים לגלות אחדות ואחידות ולדאוג לכולם.

משולם נהרי: כמובן, לא אשכח את ידידי במשרד האוצר, שעשו מעשה יפה כדי לקדם את הנושא הזה, שיש בו גם ביטוי של אכפתיות למה שקורה בשדרות.

משולם נהרי: הממשלה קיבלה שרשרת של החלטות בנושא הזה של שדרות ועוטף-עזה, וזה עוד מעשה טוב שהיה צריך לעשות אותו וחשוב לעשות אותו.

משולם נהרי: שוב, תודה לכולם.

משולם נהרי: אני מודה לכולם על הסיוע ועל העזרה; שיהיו לנו ימים טובים יותר, שקט ושלווה ובטח, שנסיים את המערכה במהירות ונביא שלום לארצנו.

משולם נהרי: תודה.

דוד רותם: תודה לשר.

דוד רותם: הודעה למזכיר הכנסת.

דוד רותם: בבקשה, אדוני.

איל ינון: ברשות יושב-ראש הישיבה, הנני מתכבד להודיעכם, כי הונחה על שולחן הכנסת, לקריאה שנייה ולקריאה שלישית, הצעת חוק רשות השידור (תיקון מס' 21 והוראת שעה), התשס"ט–2008, שהחזירה ועדת הכלכלה.

איל ינון: תודה.

דוד רותם: תודה למזכיר הכנסת.

דוד רותם: [מס' מ/421; "דברי הכנסת", חוברת זו, עמ' ; נספחות.

דוד רותם: ]

דוד רותם: אדוני, יושב-ראש ועדת הכלכלה, חבר הכנסת אילטוב, יציג את הצעת החוק לקריאה שנייה ולקריאה שלישית.

רוברט אילטוב: כבוד היושב-ראש, אני מתכבד להציג בפניכם את הצעת חוק רשות השידור (תיקון מס' 21 והוראת שעה), התשס"ט–2008, לקריאה השנייה ולקריאה השלישית.

רוברט אילטוב: היום, 29 בדצמבר 2008, קיבלה הכנסת את הצעת חוק רשות השידור (תיקון מס' 21 והוראת שעה), התשס"ט–2008, בקריאה הראשונה, והעבירה אותה לוועדת הכלכלה של הכנסת לשם הכנתה לקריאה השנייה ולקריאה השלישית.

רוברט אילטוב: עוד קודם לכן החליטה היום ועדת הכנסת, מכוח סמכותה לפי הסעיפים 113 ו-125 לתקנון הכנסת, לפטור את הצעת החוק מחובת הנחה ולאפשר את הבאתה היום הן לקריאה ראשונה והן לקריאה שנייה ולקריאה שלישית.

רוברט אילטוב: בשל דחיפות הנושאים שבהם דנה הצעת החוק ובהתאם להחלטת ועדת הכנסת, נעניתי לבקשתו של השר הממונה על רשות השידור, השר יצחק בוז'י הרצוג, וכינסתי את הוועדה, שלאחר דיון אכן הכינה את הצעת החוק המונחת עתה בפניכם.

רוברט אילטוב: אני לא מפריע לכם?

יואל חסון: אדוני היושב-ראש, אתה מאוד קשוח אתי היום.

דוד רותם: חבר הכנסת חסון, אתה שם לב שרוברט אילטוב, שהוא יושב-ראש הסיעה שלי, מדבר עכשיו?

דוד רותם: ולכן גם יושב-ראש הקואליציה יקשיב לו עכשיו בשקט.

דוד רותם: תודה.

רוברט אילטוב: היוצאת.

רוברט אילטוב: הקואליציה היוצאת.

רוברט אילטוב: אבל תודה.

רוברט אילטוב: הצעת החוק דנה בשני נושאים, באגרת הטלוויזיה ובסכום הנוסף לאגרת רישוי לרכב, המשולמים לרשות השידור, וכן המלוות שהרשות לוקחת.

רוברט אילטוב: הדחיפות בקבלת הצעת החוק נובעת מכך שעל רשות השידור להוציא בימים הקרובים חשבונות לדרישת תשלום האגרה לכל המחזיקים במקלטי טלוויזיה – – –

דוד רותם: יואל.

רוברט אילטוב: אתה כמעט לבד פה, ואתה מפריע.

יואל חסון: אני מפריע לעצמי – – –

רוברט אילטוב: אני רוצה לסיים עם זה, אז בואו, תנו לי עוד דקה, בסדר?

דוד רותם: חברי הכנסת, בבקשה מכם.

רוברט אילטוב: כספי האגרה, כמו גם כספי המלוות שהרשות תוכל ליטול בהתאם להצעת החוק, יאפשרו לרשות השידור לגבות ולגייס כספים לשם קידום הרפורמה החיונית לקיומה ולהבראתה של רשות השידור.

רוברט אילטוב: מיותר לדבר בתקופה זו על החשיבות הרבה בקיום השידור הציבורי האמין, האיכותי וחסר הפניות, בעיקר על רקע שידורי הרייטינג המכוונים למכנה משותף נמוך.

רוברט אילטוב: כידוע, רשות השידור ממלאת תפקיד חשוב בדמוקרטיה הישראלית, אך מצבה כיום אינו מאפשר לה למצות את חובותיה ואת מטרותיה על-פי החוק.

רוברט אילטוב: אנו שותפים לתקווה שהרפורמה המקיפה שהרשות ניצבת בפתחה תאפשר לה התייעלות והשקעה בתוכן איכותי יותר, ובתשתיות שיביאו את השידור הציבורי לכל בית.

רוברט אילטוב: כדי לממש את הרפורמה זקוקה הרשות, השרויה עתה בגירעונות קשים ובעודף כוח-אדם, לקבל הלוואות למימון הוצאות של התייעלות.

רוברט אילטוב: בתקופת הביניים לא ניתן לקצץ באגרה, כדי לאפשר לרשות להגיע לשנת 2009 ולתחילת יישום בפועל של הרפורמה.

רוברט אילטוב: לפי חוק רשות השידור ופקודת התעבורה כנוסחם היום, יש להפחית את האגרות המשולמות לרשות בשנת 2009 בשיעור 5%.

רוברט אילטוב: התיקון המוצע מבטל הפחתות אלה לשנת 2009.

רוברט אילטוב: בנוסף, כהוראת שעה לתקופה של ארבע שנים, עד 31 בדצמבר 2012, מאפשר התיקון לרשות לקחת הלוואות למימון חלקי של הרפורמה.

רוברט אילטוב: על כל הלוואה להיות מאושרת על-ידי שר האוצר והשר הממונה על רשות השידור, ובהתאם להצעה, כפי שתוקנה בוועדה, תדווח הרשות לוועדת הכלכלה של הכנסת דיווח רבעוני שוטף על ההלוואות הנלקחות.

רוברט אילטוב: להצעת החוק לא הוגשו הסתייגויות, ואני קורא לחברי הכנסת לאשרה בקריאה שנייה ובקריאה שלישית.

רוברט אילטוב: תודה רבה.

דוד רותם: תודה לחבר הכנסת אילטוב.

דוד רותם: חברי הכנסת, אנחנו עוברים להצבעה.

דוד רותם: חבר הכנסת חסון, אנחנו עוברים להצבעה.

יואל חסון: אה, לא יכולת לקיים הצבעה בלעדי?

יואל חסון: אתה רואה שאתה לא יכול בלעדי?

דוד רותם: נא להצביע בקריאה שנייה.

דוד רותם: הצבעה מס' 12 בעד סעיפים 1–3 – 6 נגד – אין נמנעים – אין סעיפים 1–3 נתקבלו.

דוד רותם: שישה בעד, אין מתנגדים, אין נמנעים.

דוד רותם: אני קובע שהצעת חוק רשות השידור (תיקון 21 והוראת שעה), התשס"ט–2008, נתקבלה בקריאה שנייה כנוסח הוועדה.

דוד רותם: אנחנו עוברים לקריאה שלישית.

דוד רותם: חברי הכנסת, נא להצביע.

דוד רותם: הצבעה מס' 13 בעד החוק – 7 נגד – אין נמנעים – אין חוק רשות השידור (תיקון מס' 21 והוראת שעה), התשס"ט–2008, נתקבל.

דוד רותם: שבעה בעד, אין מתנגדים, אין נמנעים.

דוד רותם: אם כך, אני קובע שהצעת חוק רשות השידור (תיקון מס' 21 והוראת שעה), התשס"ט–2008, נתקבלה בקריאה שלישית.

דוד רותם: תם סדר-היום.

דוד רותם: הישיבה נעולה.

דוד רותם: חברי הכנסת, אני מודה לכם.